**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

 **Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 15 Φεβρουαρίου 2018, ημέρα Πέμπτη και ώρα 14.55΄, στην Αίθουσα «Προέδρου Αθανασίου Κωνστ. Τσαλδάρη» (223) τoυ Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Δημήτρη Σεβαστάκη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Παιδείας, Έρευνας και Θρησκευμάτων «Ίδρυση Πανεπιστημίου Δυτικής Αττικής και άλλες διατάξεις».

Στη συνεδρίαση παρέστησαν ο κ. Κωνσταντίνος Γαβρόγλου, Υπουργός Παιδείας, Έρευνας και Θρησκευμάτων, ο κ. Κωνσταντίνος Φωτάκης, Αναπληρωτής Υπουργός Παιδείας, Έρευνας και Θρησκευμάτων, ο κ. Δημήτριος Μπαξεβανάκης, Υφυπουργός Παιδείας, Έρευνας και Θρησκευμάτων, o κ. Γεώργιος Αγγελόπουλος, Γενικός Γραμματέας Θρησκευμάτων του Υπουργείου Παιδείας, Έρευνας και Θρησκευμάτων, καθώς και αρμόδιοι υπηρεσιακοί παράγοντες.

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακριώτης Γεώργιος, Αναγνωστοπούλου Αθανασία, Καρακώστα Εύη, Βαγενά Άννα, Βάκη Φωτεινή, Γεννιά Γεωργία, Γεωργοπούλου – Σαλτάρη Ευσταθία, Δημαράς Γεώργιος, Δριτσέλη Παναγιώτα, Δέδες Ιωάννης, Θηβαίος Νικόλαος, Κατσαβριά – Σιωροπούλου Χρυσούλα, Ριζούλης Ανδρέας, Κωνσταντινέας Πέτρος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Πάντζας Γεώργιος, Παπαδόπουλος Χριστόφορος, Σεβαστάκης Δημήτριος, Σκουρολιάκος Παναγιώτης, Στέφος Ιωάννης, Τζούφη Μερόπη, Φίλης Νικόλαος, Ανδριανός Ιωάννης, Αντωνίου Μαρία, Αυγενάκης Ελευθέριος, Βλάσσης Κωνσταντίνος, Καραμανλή Άννα, Τσιάρας Κωνσταντίνος, Κεραμέως Νίκη, Κεφαλογιάννη Όλγα, Κοντογεώργος Κωνσταντίνος, Κουκοδήμος Κωνσταντίνος, Κουτσούμπας Ανδρέας, Ράπτη Ελένη, Στύλιος Γεώργιος, Γρηγοράκος Λεωνίδας, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Λαμπρούλης Γεώργιος, Δελής Ιωάννης, Κατσίκης Κωνσταντίνος, Μεγαλομύστακας Αναστάσιος και Μαυρωτάς Γεώργιος.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Κυρίες και κύριοι συνάδελφοι, θα ήθελα να σας ζητήσω συγνώμη για την καθυστέρηση, οφείλεται στο ότι η Διάσκεψη των Προέδρων, που είχε κυρίως, ως θέμα, το νομοθετικό προγραμματισμό των επόμενων ημερών, κυρίως τη διαδικασία της ερχόμενης Τετάρτης, καθυστέρησε και έτσι καθυστερήσαμε και εμείς την έναρξη της συζήτησης μας.

Σήμερα, ως θέμα της ημερήσιας διάταξης, έχουμε την επεξεργασία και εξέταση του σχεδίου νόμου του Υπουργείου Παιδείας, Έρευνας και Θρησκευμάτων «Ίδρυση Πανεπιστημίου Δυτικής Αττικής και άλλες διατάξεις». Η πρόταση του Προεδρείου είναι να έχουμε αύριο το πρωί τη συνεδρίαση με τους φορείς. Δεν θα γίνει απογευματινή συνεδρίαση, λόγω του ότι πάρα πολλοί συνάδελφοι θέλουν να φύγουν στις περιοχές τους, οπότε η επόμενη συνεδρίαση θα είναι την Τρίτη. Η πρόταση είναι να γίνουν οι δύο συνεδριάσεις, δηλαδή, η κατ' άρθρον συζήτηση και η δεύτερη ανάγνωση, σε δύο επάλληλες συνεδριάσεις, ώστε να υπάρχει ο αναγκαίος χρόνος ωρίμανσης, αλλά κυρίως λόγω του βεβαρημένου κοινοβουλευτικού προγράμματος των επόμενων ημερών, να μην έχουμε μια μακρόσυρτη και παραλυτική διαδικασία. Αυτό μπορεί να γίνει μόνο με συμφωνία και θα ήθελα, παρακαλώ, την άποψη των εκπροσώπων των πολιτικών κομμάτων, πάνω στο συγκεκριμένο θέμα, στο εάν συμφωνείτε, εάν θέλετε, εάν θεωρείτε δόκιμη τη σύμπτυξη των διαδικασιών την Τρίτη, ώστε να έχουμε το πρωί τη μία συνεδρίαση και κατόπιν τη δεύτερη ανάγνωση.

Το λόγο έχει ο κ. Παναγιώτης Σκουρολιάκος, Εισηγητής του ΣΥ.ΡΙΖ.Α..

ΠΑΝΑΓΙΩΤΗΣ ΣΚΟΥΡΟΛΙΑΚΟΣ (Εισηγητής του ΣΥ.ΡΙΖ.Α.): Ναι, συμφωνούμε κύριε Πρόεδρε.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Συμφωνείτε. Η κυρία Κεραμέως έχει το λόγο.

ΝΙΚΗ ΚΕΡΑΜΕΩΣ (Εισηγήτρια της Ν.Δ.): Κύριε Πρόεδρε, δύο παρατηρήσεις. Η πρώτη έχει να κάνει με τους φορείς. Πολλοί φορείς, οι οποίοι έχουν έρθει σε επαφή, τουλάχιστον με τη Ν.Δ., αλλά φαντάζομαι και με άλλα Κόμματα, εξεπλάγησαν, καθώς δεν περίμεναν να κληθούν αύριο το πρωί, Σαββατοκύριακο της Αποκριάς, τριήμερο της Καθαράς Δευτέρας και δεν είναι σε θέση πολλοί να έρθουν, αύριο το πρωί. Δεδομένου απ' ό,τι καταλαβαίνω, πως υπάρχει ένα περιθώριο, σε σχέση με το μηχανογραφικό, εμείς θα προτείναμε να γίνει η συνεδρίαση με τους φορείς την Τρίτη και εν συνεχεία, να ακολουθήσουν οι άλλες δύο συνεδριάσεις, γιατί θεωρούμε σε ένα τόσο σημαντικό νομοσχέδιο, να ακουστούν οι φορείς, όπως θα κληθούν από τα διάφορα πολιτικά Κόμματα.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Η προσωπική μου εικόνα είναι η αντίστροφη, δηλαδή, υπάρχει τεράστιος αριθμός φορέων, που έχουν αιτηθεί και θέλουν να παρίστανται στην αυριανή συνεδρίαση. Πάντως, για τις δύο επάλληλες συνεδριάσεις, για την κατ΄ άρθρον συζήτηση και τη δεύτερη ανάγνωση έχετε αντίρρηση;

ΝΙΚΗ ΚΕΡΑΜΕΩΣ (Εισηγήτρια της Ν.Δ.): Κοιτάξτε, καταρχήν θα έπρεπε να τηρηθεί η κανονική διαδικασία, για να μεσολαβήσει μία εβδομάδα, προκειμένου να αφομοιώσουμε το περιεχόμενο του νομοσχεδίου. Εάν υπάρχει κάποιος υπέρτατος λόγος δημοσίου συμφέροντος, να μας τον εξηγήσει ο κ. Υπουργός και να δούμε, εάν πράγματι, στοιχειοθετείται κάτι τέτοιο. Πάντως, εκ των πραγμάτων, δεδομένου και απ' ό,τι καταλαβαίνω, δεν υπάρχει πλέον η πίεση η ασφυκτική, λόγω των προθεσμιών του μηχανογραφικού, δεν βλέπουμε καταρχήν, το λόγο σύντμησης των διαδικασιών.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Το μόνο αντεπιχείρημα είναι το βαρυφορτωμένο κοινοβουλευτικό πρόγραμμα, που υπάρχει.

ΝΙΚΗ ΚΕΡΑΜΕΩΣ (Εισηγήτρια της Ν.Δ.): Κύριε Πρόεδρε, απλά να διευκρινίσω, ένας λόγος παραπάνω, σε αυτό που αναφέρετε, επειδή ακριβώς η ερχόμενη εβδομάδα έχει μια πάρα πολύ σοβαρή υπόθεση στην Ολομέλεια, ένας λόγος παραπάνω, να μπορούν οι Βουλευτές να συμμετάσχουν εποικοδομητικά σε όλες τις νομοθετικές τους υποχρεώσεις.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Καταγράφηκε, το λόγο έχει ο Ειδικός Αγορητής της Δημοκρατικής Συμπαράταξης.

ΛΕΩΝΙΔΑΣ ΓΡΗΓΟΡΑΚΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Κύριε Πρόεδρε, θα ήθελα το σεβασμό στην έννοια του Βουλευτή και θα παρακαλούσα πάρα πολύ, ιδιαίτερα τους Προέδρους των Επιτροπών, αλλά και το Υπουργείο γι΄ αυτό.

Το λέω αυτό, γιατί έχω ζήσει πάρα πολλές τέτοιες τοποθετήσεις και ιδιαίτερα πάρα πολλά χρόνια στη Βουλή των Ελλήνων. Όταν πιθανολογούσαμε ότι ο Υπουργός θα έχει σμικρύνει το χρόνο, διότι έπρεπε να υπάρχουν τα μηχανογραφικά, καταλαβαίναμε ότι θα έχουμε μια πίεση χρόνου και ότι θα το πάμε με μία διαφορετική διαδικασία το νομοσχέδιο αυτό. Από τη στιγμή, όμως, που δεν μας πιέζει τίποτα, θεωρώ ότι θίγεται η αξιοπρέπεια των Βουλευτών, οι οποίοι έχουν ετοιμάσει το πρόγραμμά τους για την Παρασκευή, το μεσημέρι, όχι το πρωί που ξέρουμε ότι υπάρχει ένας κοινοβουλευτικός έλεγχος, που την προηγούμενη εβδομάδα ήταν τόσο λάσκα τα πράγματα και χθες ήταν λάσκα τα πράγματα και προχθές ήταν λάσκα τα πράγματα και μου λέτε εμένα, τώρα, Εισηγητού της Δημοκρατικής Συμπαράταξης, αύριο το μεσημέρι, που είμαι καλεσμένος να μιλήσω σε μια διαδικασία ενός επιστημονικού φορέα ότι δεν πρέπει να πάω στην πατρίδα μου να μιλήσω, διότι πρέπει να είμαι εδώ να ακούσω τους φορείς !

Εάν ο Βουλευτής δεν μπορεί να έχει μια ευελιξία να παρουσιάσει τις απόψεις του, τις θέσεις του, όχι μόνο στο δικό του ακροατήριο, στην πατρίδα του, αλλά γενικά στην Ελλάδα, όταν δηλαδή, έχει προγραμματίσει, εδώ και πολύ καιρό, κάποιες εκδηλώσεις να πάει και έρχεστε εσείς με τη μορφή του κατεπείγοντος, Παρασκευή, να ακούσουμε τους φορείς, Τρίτη να συμπιέσουμε το χρόνο στα δύο, Τετάρτη να πάμε στη διαδικασία αυτή, που έχει αποφασίσει η Διάσκεψη των Προέδρων και όλα αυτά να γίνουν τόσο γρήγορα για ένα νομοσχέδιο, που πραγματικά, πιστεύω ότι θα έπρεπε να έχουμε πάρα πολύ χρόνο και που ο Υπουργός θα έπρεπε να το έχει καταθέσει εδώ και 15-20 μέρες και να το συζητάμε δύο μήνες…

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Καταγράφηκε η άποψή σας…

ΛΕΩΝΙΔΑΣ ΓΡΗΓΟΡΑΚΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Ένα λεπτό, τελειώνω, κύριε Πρόεδρε. Ζητάω την αξιοπρέπειά μου να μπορώ να είμαι συνεπής, σε αυτά που έχω προγραμματίσει στη ζωή μου και να μην με αιφνιδιάζετε. Όχι μόνον εσείς, κανείς να μη με αιφνιδιάζει. Θέλω να έχω το πρόγραμμά μου και να ξέρω πού θα πάω, με τα παιδιά μου, τη γυναίκα μου και τι θα αποφασίσω στην κοινωνική μου και πολιτική μου ζωή. Δεν μπορείτε, λοιπόν, αυτό να μου το αναιρέσετε και να μου το αφαιρέσετε.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Καταγράφηκε η άποψή σας. Ιεραρχείτε, με κάποιο τρόπο, τον κοινοβουλευτικό σας βίο, έτσι όπως τον περιγράψατε και είναι απολύτως σεβαστό. Θέλω απλώς να επισημάνω, επειδή κάνατε χρήση ενός όρου, δεν είναι κατεπείγον, δεν είναι επείγον, ακριβώς γιατί υπάρχει μια μέριμνα σχολαστική. Είναι μια πρόταση, δεν είναι υποχρέωση. Τοποθετηθήκατε και νομίζω ότι κλείνει η συζήτηση.

Ο κ. Χατζησάββας έχει το λόγο.

ΧΡΗΣΤΟΣ ΧΑΤΖΗΣΑΒΒΑΣ (Ειδικός Αγορητής του Λαϊκού Συνδέσμου - Χρυσή Αυγή): Δεν έχω κάποια περαιτέρω ένσταση.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Δελής.

ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.): Δεν έχουμε αντίρρηση για την αυριανή πρόσκληση των φορέων, είμαστε, όμως, αντίθετοι με το στρίμωγμα των διαδικασιών των συνεδριάσεων της Επιτροπής, την Τρίτη. Δεν βρίσκουμε το λόγο. Θα μπορούσε να γίνει η συζήτηση επί των άρθρων, την Τρίτη και θα μπορούσε, ενδεχομένως, να γίνει, την Πέμπτη, η δεύτερη ανάγνωση.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των Ανεξάρτητων Ελλήνων): Συμφωνώ, κύριε Πρόεδρε με τον προγραμματισμό, τον οποίο προτείνατε και προσθέτω δε σε αυτό ότι και η Παρασκευή είναι μία εργάσιμη ημέρα. Η δε Βουλή μας έχει συνηθίσει και Σαββατοκύριακα να εργαζόμαστε, όταν χρειάζεται, εδώ μέσα. Συνεπώς, επαναλαμβάνω ότι συμφωνώ απόλυτα με την πρότασή σας.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Μεγαλομύστακας.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Κύριε Πρόεδρε, δεν είμαστε 100% σύμφωνοι με τη διαδικασία. Θα προτιμούσα να μη γίνει η συνεδρίαση με τους φορείς την Παρασκευή, αλλά την Τρίτη, ούτως ώστε να έχουν το χρόνο να ανταποκριθούν. Όπως δεν συμφωνούμε, σε καμιά περίπτωση, με τις δύο συνεδριάσεις μαζί. Δεν θα έχει ουσία ένας διάλογος, ο οποίος στην αρχή θα είναι κατ’ άρθρον και, μετά από μισή ώρα, θα πρέπει να τοποθετηθούμε, ως δεύτερη ανάγνωση. Επομένως, κυρίως για τις δύο συμπτυγμένες συνεδριάσεις της Επιτροπής διαφωνούμε.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Ένα τόσο σοβαρό θέμα, όπως είναι το Πανεπιστήμιο Δυτικής Αττικής, που αποτελεί το σημαντικότερο κομμάτι του νομοσχεδίου, νομίζω ότι θα έπρεπε να είχαμε και στη Βουλή αρκετό χρόνο, για να το επεξεργαστούμε. Αύριο, που θα έρθουν οι φορείς, συμμερίζομαι τη δυσκολία τους, αλλά θα έπρεπε να το είχαμε κάνει λίγο καλύτερα, δηλαδή, να το είχαμε απλώσει λίγο περισσότερο, δεδομένου ότι είχαμε το χρόνο. Εκεί που έχω μεγαλύτερες αντιρρήσεις είναι την Τρίτη να κάνουμε διπλή τη συνεδρίαση επί των άρθρων και της δεύτερης ανάγνωσης. Εφόσον δεν θα έρθει την Πέμπτη, για παράδειγμα, στην Ολομέλεια ή τη Δευτέρα, σώνει και καλά και έχουμε μια άνεση ημερομηνιών, μήπως κάνουμε την Τρίτη μία και πάμε την Πέμπτη, τη δεύτερη ανάγνωση.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Εφόσον δεν υπάρχει συμφωνία, είναι σεβαστές οι απόψεις, που ακούστηκαν. Αύριο το πρωί, θα γίνει η ακρόαση των φορέων, την Τρίτη, θα γίνει η κατ' άρθρον συζήτηση και την Πέμπτη θα γίνει η β΄ ανάγνωση.

Ο κ. Γαβρόγλου έχει το λόγο.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Ευχαριστώ, κύριε Πρόεδρε.

Πρώτον, οι διακοπές της Καθαρής Δευτέρας είναι τριήμερο και όχι τετραήμερο.

Δεύτερον, οι φορείς δεν είναι συγκεκριμένα πρόσωπα, είναι φορείς. Δε μπορεί οι φορείς να μην μπορούν, ειδικά, όταν είναι μια μέρα εργασίας.

Υπάρχουν, όμως, άλλα δύο πολύ σοβαρά ζητήματα. Το ένα είναι η τροπολογία για τη μετεγγραφή αδελφών. Αυτό πρέπει να γίνει, για να μπορέσουν να είναι σε αυτό το εξάμηνο.

Αν θέλουμε να το καθυστερήσουμε, καθυστερούμε ένα μέτρο, το οποίο νομίζω ότι θα είναι ομόφωνο.

Το άλλο ζήτημα είναι ότι πρέπει στις 23 του μηνός να μπει στην Ολομέλεια. Εάν μπορεί να μπει στις 23 στην Ολομέλεια, προφανώς, να πάμε την Πέμπτη, που είναι 22. Εάν, όμως, δεν είναι δυνατό αυτό, τότε υπάρχει ένα πρόβλημα.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Με ενημερώνουν ότι χρειάζονται δύο μέρες από την β΄ ανάγνωση, μέχρι να μπει στην Ολομέλεια. Επομένως, εάν το κάνουμε έτσι, δεν μπορεί να μπει στην Ολομέλεια, πριν την αρχή της επόμενης εβδομάδας.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Δε γίνεται, γιατί ολοκληρώνεται η θητεία πολλών οργάνων στα ΤΕΙ. Εμείς δε μπορούμε να το δεχτούμε.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Κύριε Υπουργέ, μπορείτε να μας πείτε ακριβώς το επιχείρημα, για να είναι κατανοητό και από τους συναδέλφους, έτσι ώστε να μπορέσουμε να βρούμε μια λύση;

 Κύριε Υπουργέ, το επιχείρημα «λήξη θητείας οργάνων», τι σημαίνει;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Καταρχήν, να πούμε ότι αυτό, που προτείνεται, δεν είναι η πρώτη φορά, που γίνεται. Έχει γίνει πάρα πολλές φορές, σε πάρα πολλές Επιτροπές και ξέρουμε ότι η β΄ ανάγνωση είναι επανάληψη, ουσιαστικά κ.λπ..

Αυτό το λέω, για να το δούμε επί της ουσίας και να μη θεωρήσει κάποιος ότι γίνεται με περίεργες διαδικασίες.

Δεύτερον, επιμένω ότι το θέμα της μετεγγραφής των αδελφών, που είναι εξαιρετικά σημαντική ρύθμιση, πρέπει να γίνει όσο το δυνατό νωρίτερα, ώστε αυτά τα παιδιά να μπορούν να εγγραφούν στο τρέχον εξάμηνο, το οποίο μόλις τώρα έχει αρχίσει.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Η κυρία Κεραμέως έχει το λόγο.

ΝΙΚΗ ΚΕΡΑΜΕΩΣ (Εισηγήτρια της Ν.Δ.): Ευχαριστώ, κύριε Πρόεδρε.

Θα ήθελα να κάνω δύο παρατηρήσεις. Πρώτα απ' όλα, είπε ο κ. Υπουργός ότι η β΄ ανάγνωση είναι επανάληψη.

Κύριε Υπουργέ, λυπάμαι, αλλά ο Κανονισμός δε λέει αυτό το πράγμα. Υπάρχει ένας λόγος, για τον οποίο προβλέπεται μια δεύτερη συνεδρίαση και για τον οποίο προβλέπεται να μεσολαβεί μία εβδομάδα μεταξύ της πρώτης και της τελευταίας συνεδρίασης. Αυτό συμβαίνει, προκειμένου οι Βουλευτές να μπορέσουν να επιτελέσουν το έργο τους, να μιλήσουν με τους φορείς και να ακούσουν απόψεις. Δεν είναι απλά μια τυπική διαδικασία, μια επανάληψη. Άλλο εάν, όσο καιρό εγώ είμαι Βουλευτής, δεν θυμάμαι να έχει τηρηθεί αυτή η μία εβδομάδα, επί Κυβερνήσεως ΣΥ.ΡΙΖ.Α..

Η δεύτερη παρατήρηση έχει να κάνει με την τροπολογία για τις μετεγγραφές.

Κύριε Υπουργέ, μπορεί, όχι εσείς προσωπικά, αλλά η Κυβέρνησή σας να έχει το ρεκόρ τροπολογιών σε άσχετα νομοσχέδια. Εάν ήταν τόσο επείγον, είχατε δύο επιλογές. Να φέρετε το νομοσχέδιο, το οποίο το έχετε εξαγγείλει το Μάιο του 2017, νωρίτερα, για να μην είμαστε, κάθε φορά, στην εκπνοή του χρόνου των όποιων προθεσμιών ή να φέρετε την τροπολογία μέσα σ' ένα άλλο νομοσχέδιο, που, εάν δεν κάνω λάθος, συζητείται σήμερα και την Τρίτη, εφόσον το ζήτημα είναι επείγον.

Δε μπορούν, όμως, οι κοινοβουλευτικές διαδικασίες να είναι απλά ένα πρόσχημα και να λέτε ότι η β΄ ανάγνωση, απλά, είναι μια επανάληψη. Είναι προσβολή της κοινοβουλευτικής διαδικασίας αυτό το πράγμα.

 ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Νομίζω ότι κανένας δεν έχει την πρόθεση να περιστείλει διαδικασίες και να χαθεί η ουσία, που είναι η διαβούλευση, η ουσιαστική κοινοβουλευτική διαβούλευση, ειδικά, σε ζητήματα που αφορούν το εκπαιδευτικά ζητούμενο και παραγόμενο. Δεύτερον, το επιχείρημα του Υπουργείου, για το δεύτερο εξάμηνο, έχει μια δύναμη. Το δεύτερο εξάμηνο ξέρουμε ότι στα περισσότερα Πανεπιστήμια είναι πολύ συναρτημένο και ακριβές, ειδικά σε αυτά, που δεν έχουν εργαστηριακά μαθήματα και είμαστε στα όρια του εξαμήνου. Επομένως, είναι κάτι που πρέπει να αξιολογηθεί.

Προτείνω να ξεκινήσουμε τη διαδικασία και να κάνουμε διαβούλευση, κατά την πορεία της, για το ζήτημα της σύμπτυξης της Τρίτης. Νομίζω ότι η πρόθεση να μην έχουμε επείγον ή κατεπείγον δείχνει ότι, σαν συλλογικό σώμα, έχουμε τη διάθεση να κάνουμε σχολαστική και ουσιαστική συζήτηση. Νομίζω ότι πρέπει να ξεκινήσουμε. Ο κ. Υπουργός έχει το εισαγωγικό μέρος, έχουμε εξαντλήσει το διαδικαστικό, είναι πολύ σαφείς οι θέσεις.

Το λόγο έχει ο κ. Γρηγοράκος.

ΛΕΩΝΙΔΑΣ ΓΡΗΓΟΡΑΚΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Μετά από την αντίληψή σας, ότι όλα είναι προσχηματικά, εμείς δεν μπαίνουμε στη διαδικασία καμίας συζήτησης. Πάμε κανονικά, σύμφωνα με τον Κανονισμό της Βουλής.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Δεν σας κατάλαβα τι εννοείτε;

ΛΕΩΝΙΔΑΣ ΓΡΗΓΟΡΑΚΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Εννοώ την ακριβή εφαρμογή του Κανονισμού της Βουλής και του Συντάγματος. Εννοείται - και ξέρετε - ότι ο Κανονισμός της Βουλής λέει «με επί μιας αντίρρησης δεν αλλάζει», άρα λοιπόν, μην κάνετε τη διαδικασία.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Επομένως, μάλλον, κλίνουμε στην πρώτη άποψη.

ΛΕΩΝΙΔΑΣ ΓΡΗΓΟΡΑΚΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ*)*: Δεν ακουγόμαστε καθόλου. Μιλάτε για το δικαίωμα της μειοψηφίας.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κύριε Γρηγοράκο ποιος σας μίλησε γι’ αυτό; Ποιος μίλησε γι’ αυτό;

ΛΕΩΝΙΔΑΣ ΓΡΗΓΟΡΑΚΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Μειοψηφία δεν είμαστε;

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Δεν έθεσε κανένας τέτοια θέματα. Είναι πολύ απλή, απολύτως, σαφώς καταγεγραμμένη, η δήλωση των θέσεων και η φιλοσοφία που κρύβουν.

Το λόγο έχει ο κ. Στύλιος.

ΓΕΩΡΓΙΟΣ ΣΤΥΛΙΟΣ: Το νομοσχέδιο - και το γνωρίζει και ο κ. Υπουργός - έχει πολλά άρθρα, το έχουμε δει, το γνωρίζουμε όλοι οι συνάδελφοι, από την κατ’ άρθρον συζήτηση μέχρι τη β΄ ανάγνωση, επειδή, εγώ προσωπικά θέλω να θέσω πολλά ζητήματα, που δεν έχουν συζητηθεί στη διαβούλευση, δηλαδή, πάνω σε συγκεκριμένα άρθρα, που δεν ήταν στη διαβούλευση. Δεν θα υπάρχει ο χρόνος και το περιθώριο και ο Υπουργός να το δει και να το ξανασκεφτεί, αλλά και να τοποθετηθούμε και εμείς ξανά σε δεύτερη και σε τελική φάση. Άρα, λάβετέ το σοβαρά υπ' όψιν, ότι θέλουμε να μιλήσουμε επί της ουσίας του νομοσχεδίου να κάνουμε ουσιαστική παρέμβαση και δώστε μας το χρόνο, τουλάχιστον και σας δεσμεύω να δώσετε το χρόνο να μιλήσουμε ό,τι και αν αποφασίσετε.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το μόνο, πάντως, που δεν πρέπει να έχετε ένσταση και να μην έχει κανένας, μετά από αυτό το διάστημα, που συνεδριάζει η Επιτροπή Μορφωτικών Υποθέσεων, είναι ότι αφαιρείται χρόνος. Δίνεται άπλετος χρόνος στις απόψεις, χωρίς μιζέριες ή τσιγκουνιές. Υπάρχει ανοχή στο χρόνο, διότι είναι πολύ ουσιώδες να μιλάμε.

 ΝΙΚΗ ΚΕΡΑΜΕΩΣ (Εισηγήτρια της Ν.Δ.): Πρέπει να μας πείτε τι θα γίνει με τους φορείς.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Επειδή υπάρχουν πάρα πολλοί φορείς, θα γίνει η εισήγησή σας και θα δώσετε τα σημειώματα στη Γραμματεία της Επιτροπής, γιατί έτσι έχει αποφασιστεί από τη Διάσκεψη των Προέδρων, ότι δίδονται τα σημειώματα στη Γραμματεία, για να μην υπάρχουν επικαλύψεις ή υπερβολές.

Ξεκινάμε τη διαδικασία. Το λόγο έχει ο κ. Υπουργός.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Καταρχήν, με συγχωρείτε για την ένταση της φωνής, προηγουμένως, δεν ήταν προσωπικά εναντίον κανενός. Είναι μια πρόταση η σημερινή και ένα σύνολο ρυθμίσεων που θεωρούμε ότι είναι κάτι το εμβληματικό για τη χώρα μας.

Είναι εμβληματικό, γιατί προσπαθούμε και ελπίζω το προσπαθούμε να μην είναι μόνο για την κυβέρνηση, αλλά για το σύνολο του Κοινοβουλίου, να κατανοήσουμε το χαρακτήρα, σήμερα, της αναβάθμισης της Τριτοβάθμιας Εκπαίδευσης. Το τι σημαίνει αναβάθμιση της Τριτοβάθμιας Εκπαίδευσης. Το συγκεκριμένο θέμα, δηλαδή, η ίδρυση του Πανεπιστημίου Δυτικής Αττικής, γνωρίζετε ότι είναι αντικείμενο πολύ συστηματικής μελέτης, για πολλούς μήνες. Επίσης, είναι αντικείμενο συστηματικής μελέτης, για πολλούς μήνες, από μία Επιτροπή, η οποία, πραγματικά, μόχθησε πάρα πολύ και ευχαριστώ, ιδιαίτερα, τα μέλη της Επιτροπής, η οποία Επιτροπή ήταν και σε συνεχή αλληλεπίδραση και αλληλοενημέρωση και με τις διοικήσεις των δύο ΤΕΙ. Έχουμε εδώ και ομόφωνες αποφάσεις των δύο Συγκλήτων. Επίσης, βασιστήκαμε στο «διά ταύτα», στις αξιολογήσεις, που έχει κάνει η ΑΔΙΠ. Επίσης, σε έκθεση βιωσιμότητας και στην εξαιρετικά πλατιά διαβούλευση, που έχει γίνει – και πρώτη φορά έχει γίνει, νομίζουμε, για τόσο καιρό, τόση διαβούλευση, επί αυτών των θεμάτων. Σε αυτό θέλω να ξεχωρίσω την πρωτοφανή θετική συμμετοχή της Τοπικής Αυτοδιοίκησης. Η Τοπική Αυτοδιοίκηση, πάρα πολλοί δήμοι της περιοχής, συνέβαλαν, συνέχεια, στην βελτίωση όχι μόνο πτυχών του εγχειρήματος, αλλά προσφέροντας και υλικές υποδομές, για το μέλλον. Αυτό ας το πιστωθούμε συνολικά, ως κοινωνία, ας το πιστωθούμε, συνολικά, ως μία απάντηση και τις αγωνίες, που έχει η κοινωνία μας για την αναβάθμιση της Τριτοβάθμιας Εκπαίδευσης.

Τώρα, πραγματικά υπάρχει μία ανάγκη αποκατάστασης της ακαδημαϊκής κανονικότητας στο χώρο των ΑΕΙ. Δεν το λέω για όσους είναι σήμερα στην Αίθουσα, αλλά το λέω για όσους μας ακούν. Τα ΤΕΙ, από το 2002, είναι και αυτά Ανώτατα Εκπαιδευτικά Ιδρύματα, γιατί, πάρα πολλές φορές, γίνεται αυτό το λάθος να λέμε «ΑΕΙ» και «ΤΕΙ», είναι λάθος. Είναι πανεπιστήμια και ΤΕΙ και τα ΤΕΙ είναι Ανώτατα Εκπαιδευτικά Ιδρύματα.

Τώρα, η ίδρυση του Πανεπιστημίου Δυτικής Αττικής έχει και ένα άλλο στοιχείο πολύ ενδιαφέρον, ότι έρχεται να θεραπεύσει μία αναντιστοιχία, ανάμεσα σε μία ακαδημαϊκή πραγματικότητα και ένα θεσμικό καθεστώς των ίδιων των ΤΕΙ. Αυτό δεν είναι μόνο στο ΤΕΙ Αθηνών και στο ΤΕΙ Πειραιά, το βλέπουμε και σε πολλά άλλα ΤΕΙ της χώρας μας. Δηλαδή, πάρα πολλά τμήματα είναι de facto πανεπιστημιακά, όχι επειδή κάποια κυβέρνηση φρόντισε να τα κάνει, αλλά επειδή ο κόσμος, οι ακαδημαϊκοί, η δυναμική των πραγμάτων κ.λπ. τα διαμόρφωσε, ως πανεπιστημιακά τμήματα. Εδώ, λοιπόν, υπάρχει και ένα θέμα της αναγνώρισης μιας ακαδημαϊκής πραγματικότητας. Το λέμε αυτό, γιατί εδώ πρέπει να είμαστε αυτοκριτικοί και ξέρετε ότι δε συνηθίζουμε, εγώ τουλάχιστον, να λέω ότι ο τάδε φταίει, ο δείνα φταίει κ.λπ.. Πάντως, να δεχτούμε ότι για περίπλοκους κοινωνικούς και πολιτικούς λόγους, τα ΤΕΙ αφέθηκαν στην τύχη τους, για δεκαετίες. Αυτή είναι η πραγματικότητα. Το να λέμε ότι όλα έγιναν ΑΕΙ, το 2002, δεν βοηθάει, γιατί αυτό δεν σημαίνει ότι έχεις μία φροντίδα, έχεις μία στρατηγική, γιατί εμείς δεν λέμε «πανεπιστημιοποιούνται» όλα τα ΤΕΙ, να είναι σαφές αυτό και θα επανέλθω. Εδώ, λοιπόν, θα πρέπει να δούμε, πρώτον, ποια θα είναι η πολιτική της πολιτείας για την αναβάθμιση της Τριτοβάθμιας Εκπαίδευσης και εκεί μέσα και το μέλλον των ΤΕΙ.

Δεύτερον, όλοι μας πρέπει να έχουμε μια ευθύνη να πείσουμε πολλά τμήματα της ελληνικής κοινωνίας ότι τα Τ.Ε.Ι. δεν είναι πανεπιστήμια δεύτερης κατηγορίας, γιατί αυτά, που λέγονται, ιδιωτικώς ή κυκλοφορούν ή ψιθυρίζονται, δεν τιμάνε κανέναν, στην κοινωνία μας. Εδώ, λοιπόν, έχουμε να κάνουμε με ένα πολιτικό, κοινωνικό και ακαδημαϊκό πρόβλημα και καλούμαστε όλοι να δούμε, με ποιο τρόπο, μπορεί να γίνει αυτή η αναβάθμιση.

Η αναβάθμιση για εμάς είναι νέα και σύγχρονα προγράμματα σπουδών. Είναι η αναγνώριση της ακαδημαϊκής πραγματικότητας, όπως έχει διαμορφωθεί. Είναι η ακόμη μεγαλύτερη δυνατότητα ερευνητικών διεργασιών και βεβαίως, να κατανοήσουμε τη μεγάλη σημασία, που έχει το διδακτικό προσωπικό. Είμαι σίγουρος ότι πολλοί γνωρίζετε πως ειδικά στα Τ.Ε.Ι. Αθηνών και Πειραιά, έχουμε πρώτης τάξης διδακτικό προσωπικό και σας προκαλώ, να δείτε τα βιογραφικά και τα στοιχεία, που είναι αναρτημένα.

Μέσα ακριβώς σε αυτή τη λογική, προχωρήσαμε στη διερεύνηση των δυνατοτήτων για συνέργεια, ανάμεσα στα Τ.Ε.Ι. και τα πανεπιστήμια. Πώς το κάνουμε αυτό; Συγκροτούμε ομάδες εργασίας από άτομα, που γνωρίζουν, πολύ καλά, τις τοπικές συνθήκες και ζητάμε οι επιτροπές αυτές να μας δώσουν ένα πόρισμα, το οποίο έχει συνταχθεί, με βάση ακαδημαϊκά κριτήρια. Το τι θα γίνει κοινωνικά και πολιτικά είναι δεύτερο και τρίτο στάδιο. Το πρώτο είναι το ακαδημαϊκά σωστό. Στη συνέχεια, το Υπουργείο παίρνει αυτή την Έκθεση, έρχεται σε επαφή με την Τοπική Αυτοδιοίκηση, έρχεται σε επαφή με τους Βουλευτές και, στη συνέχεια, παίρνει τις πολιτικές αποφάσεις. Δεν είναι το αντίστροφο, δεν παίρνουμε πολιτικές αποφάσεις και μετά να βάζουμε τα δύο πόδια στο ίδιο παπούτσι, δεν πάνε έτσι τα πράγματα στον ακαδημαϊκό κόσμο.

Σε αυτό έχουμε πραγματικά πρωτοφανείς επιτυχίες, επειδή συνεργάζονται και άτομα, που ανήκουν σε πολλούς πολιτικούς χώρους και το υπογραμμίζουμε αυτό. Δεν είναι ένα θέμα «δικών μας ανθρώπων», που κάνουν αυτές τις κινήσεις. Το τελευταίο, που μας ενδιαφέρει, είναι αυτό. Με αυτή τη λογική, κάναμε μια αντίστοιχη ομάδα εργασίας, στο Ιόνιο, ανάμεσα στο Ιόνιο πανεπιστήμιο και στο Τ.Ε.Ι. Ιονίων Νήσων, κάναμε ανάμεσα στο Πανεπιστήμιο Ιωαννίνων και τα Τ.Ε.Ι. Ηπείρου, ανάμεσα στο πανεπιστήμιο Θεσσαλίας, στο Τ.Ε.Ι. Θεσσαλίας και στο Τ.Ε.Ι. Στερεάς Ελλάδας, ανάμεσα στη Δυτική Μακεδονία, στο Πανεπιστήμιο και στο Τ.Ε.Ι. Δυτικής Μακεδονίας, όπως και Πανεπιστήμιο Πατρών και Δυτική Ελλάδα. Από ορισμένα έχουμε ομόφωνες αποφάσεις, ορισμένα ακόμη συνεχίζουν να λειτουργούν. Αυτό σημαίνει ότι δεν υπάρχουν προβλήματα, δεν υπάρχουν αντιρρήσεις; Αλίμονο, αν ήταν έτσι τα πράγματα. Έχει μεγάλη σημασία, ότι όλοι δέχονται τη νομιμότητα και την ορθότητα αυτής της διαδικασίας.

Είναι προφανές ότι εδώ θα έχουμε προβλήματα και τα προβλήματα, σε ένα τόσο περίπλοκο εγχείρημα, είναι προβλήματα ακαδημαϊκού χαρακτήρα, είναι προβλήματα προσωπικού χαρακτήρα, είναι προβλήματα τοπικού χαρακτήρα. Η χώρα δεν αλλάζει, επειδή υπάρχει ένα σχέδιο αναβάθμισης της Τριτοβάθμιας Εκπαίδευσης, το σημαντικό, όμως, είναι το εξής – και αυτό πάλι το πιστώνεται ο τόπος μας, συνολικότερα. Για πρώτη φορά, κάθισαν άτομα από το πανεπιστήμια και άτομα από τα Τ.Ε.Ι. γύρω από το ίδιο τραπέζι και μέσα σε ένα βαρύ παρελθόν - γιατί το παρόν δεν είναι ένα πράγμα αδιαμόρφωτο, έχει σχέση και με το παρελθόν όλων αυτών των προβληματισμών - όχι μόνο κατάφεραν να συνεννοηθούν, αλλά έχουν κάνει και εξαιρετικά ενδιαφέρουσες και προωθητικές προτάσεις.

Θα ήθελα να κάνω μια μικρή παρένθεση, ότι υπήρχαν εστίες – όχι στη διαδικασία ίδρυσης Πανεπιστημίου Δυτικής Αττικής στα δυο ΤΕΙ – στην υπόλοιπη Ελλάδα, που δεν φανταζόταν ότι θα φτάσουμε στη σημερινή ημέρα . Πληροφορούμαι και διαβάζω «άτσαλες κινήσεις», «άτσαλες κινήσεις με πολιτικά κίνητρα», επιμένω, όχι στο ΤΕΙ Αθηνών και Πειραιά ούτε και αυτά που σας διάβασα πριν.

 Εμείς δεν πρόκειται να υποχωρήσουμε σε τέτοιου είδους κινήσεις, οι οποίες έχουν πολιτικά κίνητρα και όχι ακαδημαϊκά. Αυτό να είναι σαφές. Δεν πρόκειται. Ο Ακαδημαϊσμός είναι το πρώτο κριτήριο και θα είμαστε πολύ σκληροί σε όλους όσοι θέλουν να μετατρέψουν το ακαδημαϊκό σε πολιτικό.

 Στο σχέδιο αναβάθμισης ένα από τα πολύ βασικά - όπως σας προανέφερα - είναι το θέμα των προγραμμάτων σπουδών, το δεύτερο είναι η δημιουργία τμημάτων - και έχει σημασία αυτό - με επιστημολογική σαφήνεια, όχι μόνο επιστημονική σαφήνεια, επιστημολογική σαφήνεια και το οποίο να σχετίζεται με αυτά, που γίνονται, διεθνώς. Αν δείτε πάρα πολλές ονομασίες τμημάτων, για λόγους που όλοι γνωρίζουμε και δεν υπάρχει κανένας λόγος να πάμε πίσω και να αναμοχλεύσουμε αυτά τα προβλήματα, είναι, τουλάχιστον, προβληματικά.

Εμείς, λοιπόν, λέμε ότι δημιουργούμε μια σειρά από νέα τμήματα και τα νέα αυτά τμήματα, καταρχήν, συμβαδίζουν με αντίστοιχα τμήματα, διεθνώς και τα τμήματα αυτά δεν έχουν ασάφειες επιστημολογικού χαρακτήρα. Η κυρία Κεραμέως, βλέπω, χαμογελάει, υποτιμώντας αυτά, που λέω, είμαι σίγουρος, ότι θα έχει αντεπιχειρήματα πολύ σοβαρά.

Ένα από τα πράγματα, τα οποία, ως γνωστόν, έχουμε κατηγορηθεί και, κατά τη γνώμη μας, έχουμε κατηγορηθεί, πολύ άδικα, πάρα πολύ άδικα, είναι το θέμα της αριστείας. Κυκλοφορούν γραπτά, δημόσια, που λένε, ότι ουσιαστικά παίρνεις τα ΤΕΙ, τα οποία δεν αξίζουν τίποτε και τα κάνεις Πανεπιστήμιο, υποβαθμίζεις το Πανεπιστήμιο.

Πρώτον, αν όντως υπάρχουν σε αυτή την αίθουσα και ελπίζω να μην υπάρχει αυτή η προβληματική, θα ήθελα, να αναπτυχθεί, με σαφήνεια.

Δεύτερον, θα ήθελα να σας πω ότι τα δύο ΤΕΙ ακριβώς και - είναι εδώ ο κύριος Φωτάκης, για να μπορέσει να το επιβεβαιώσει αυτό - τα δύο ΤΕΙ είναι μέλη της Γενικής Συνέλευσης του ΕΛΙΔΕΚ, με πολύ αυστηρότερα κριτήρια από ό,τι ορισμένα πανεπιστήμια που είναι ex officio, επειδή είναι πανεπιστήμια.

Θα σας παρακαλούσα, επειδή αυτά είναι δημόσια, πόσα ερευνητικά προγράμματα έχουν πάρει αυτά τα ιδρύματα, πόσες διακρίσεις έχουν, να το δούμε και να μην το χρεώσουμε στον όποιον ΣΥΡΙΖΑ, να το χρεώσουμε στον κόσμο εκεί, που κατάφερε και έφερε αυτά τα ιδρύματα, σε αυτό το επίπεδο της αριστείας.

Υπάρχει ένα πολύ ενδιαφέρον εγχείρημα, στο οποίο το Πανεπιστήμιο Δυτικής Αττικής ελπίζουμε να πρωτοπορήσει και αυτό είναι η δημιουργία, η λειτουργία πια των διετών προγραμμάτων σπουδών. Με το νόμο του Αυγούστου, τις έχουμε ιδρύσει και με το συγκεκριμένο νόμο, νομοθετούμε για το πώς ακριβώς θα λειτουργήσουν και τα λοιπά.

Τα διετή προγράμματα σπουδών θα είναι προγράμματα σπουδών, στα οποία προνομιακά θα έχουν πρόσβαση οι πτυχιούχοι των ΕΠΑΛ, οι οποίοι, επίσης, δεν είναι «παιδιά ενός κατώτερου θεού» και ξέρετε τις απίστευτες βελτιώσεις, που έχουμε κάνει, σ' αυτό τον τομέα, τον οποίο τον πήραμε στα χέρια μας και ήταν ένα χάος. Τα παιδιά, λοιπόν, αυτά θα μπορούν να μπουν στα διετή προγράμματα σπουδών, να παρακολουθούν αυτά τα διετή προγράμματα των σπουδών, να έχουν ένα πρόγραμμα σπουδών, το οποίο είναι υπό την εποπτεία του ακαδημαϊκού προσωπικού των πανεπιστημίων, μαζί δε και με τους παραγωγικούς φορείς.

Διότι εμείς θέλουμε, στο τέλος αυτών των προγραμμάτων σπουδών, τα παιδιά να παίρνουν κατευθείαν πιστοποιητικό επαγγελματικό ευρωπαϊκών προσόντων, να μπορούν να έχουν κάνει πρακτική άσκηση και γι' αυτό δεν πρόκειται να ιδρύσουμε κανένα, αν όλα αυτά τα στοιχεία – πρώτον, της ακαδημαϊκότητας και δεύτερον, της δυνατότητας ενός σοβαρού επαγγελματικού πιστοποιητικού – δεν είναι κατοχυρωμένα από τα πριν.

Άρα, μέσα από το Πανεπιστήμιο Δυτικής Αττικής, γιατί τα δύο Τ.Ε.Ι. είναι τα μόνα Ιδρύματα, είναι τα μόνα, που έχουν έρθει, με πολύ συγκεκριμένες προτάσεις, για τα διετή προγράμματα σπουδών – έχει έρθει και το Πανεπιστήμιο Ιωαννίνων, μαζί με το Τ.Ε.Ι. Ηπείρου και κάνουμε αντίστοιχες διεργασίες και εκεί – να αρχίσει να δημιουργείται και αυτός ο ακαδημαϊκά πρόσφορος και κοινωνικά τόσο ωφέλιμος και χρήσιμος θεσμός.

Κάτι άλλο, που κυκλοφορεί. Όποιος έχει πρόβλημα, πρέπει εδώ - και θα σας παρακαλούσα, κύριε Πρόεδρε, να του δώσετε όσο χρόνο χρειάζεται - να μιλήσει για το θέμα της κρίσης των καθηγητών, διότι το θέμα της κρίσης των καθηγητών είναι ένα πολύ σοβαρό ζήτημα, είναι να ζήτημα, που δεν πρέπει να ιδωθεί σαν «πώς οι δεύτερης κατηγορίας καθηγητές των Τ.Ε.Ι. θα γίνουν καθηγητές Πανεπιστημίου;» Αυτό, πραγματικά, δεν τιμά κανέναν μας.

Έχουμε – και, αν θέλετε, μπορώ να καταθέσω στα πρακτικά - τα προσόντα, που χρειάζονται οι επίκουροι, σε αναπληρωτές καθηγητές στα Τ.Ε.Ι. και έχουμε πίνακες, που συγκρίνουν τα προσόντα αυτά, με τα προσόντα των επικούρων και αναπληρωτών στα Πανεπιστήμια και θα δείτε ότι είναι πολύ υψηλότερα. Στους καθηγητές πρώτης βαθμίδας, δεν είναι το ίδιο και εκεί προβλέπεται μια συγκεκριμένη διαδικασία κρίσης, αλλά κοιτάξτε, η κρίση δεν είναι τιμωρία, η κρίση δεν είναι εξευτελισμός, η κρίση είναι ένας τρόπος αναγνώρισης μιας ακαδημαϊκής πραγματικότητας και εδώ δεν κάνω έκκληση για γενναιοδωρία, δεν κάνω έκκληση για χατίρια, κάνω έκκληση για ακαδημαϊκότητα και με αυτή την έννοια, εμείς είμαστε σίγουροι ότι δεν θα υπάρχει κανένα ιδιαίτερο πρόβλημα και κυρίως, ελπίζουμε να μην υπάρχει καμιά συζήτηση, «ποιος έχει το μονοπώλιο της κρίσης;» Δεν υπάρχουν μονοπώλια της κρίσης. Η μόνη κρίση στην επιστήμη είναι, αν η διεθνής ακαδημαϊκή κοινότητα σε αναγνωρίζει ή όχι, όλα τα υπόλοιπα είναι λεπτομέρειες και ξέρουμε, υπάρχει κόσμος εκτός πανεπιστημίων, που τον θαυμάζει η ακαδημαϊκή κοινότητα, διεθνώς - όχι στο συγκεκριμένο εγχείρημα - και υπάρχουν άνθρωποι με 500 οφίτσια, που δεν τους δίνει σημασία η ακαδημαϊκή κοινότητα, διεθνώς. Άρα, εδώ «πεδίον δόξης λαμπρό», να επανακτηθεί η ακαδημαϊκότητα, σε όλα τα επίπεδα.

Υπάρχουν ορισμένα προβλήματα, όπως σας είπα στην αρχή, αλίμονο αν δεν υπήρχαν, και θα σας πω πώς προτείνουμε να αντιμετωπιστούν και μέσα από τη συζήτηση, είμαι σίγουρος, ότι θα υπάρχουν και οι ανάγκες μετακινήσεις, ανάλογα με την επιχειρηματολογία.

Σχετικά με το θέμα των επαγγελματικών δικαιωμάτων. Το θέμα των επαγγελματικών δικαιωμάτων είναι ένα από τα εξαιρετικά δύσκολα ζητήματα της Ανώτατης Εκπαίδευσης του τόπου μας, είναι επί δεκαετίες. Ήδη, από την προηγούμενη πολιτική ηγεσία - και μάλιστα είναι εδώ και η τέως Αναπληρώτρια Υπουργός, η κυρία Αναγνωστοπούλου - άρχισε να συζητείται το θέμα των επαγγελματικών δικαιωμάτων των αποφοίτων Τ.Ε.Ι.. Συνεχίζουμε εμείς αυτή τη συζήτηση, με αποκορύφωμα, τη συγκρότηση επιτροπών, ανάμεσα σε εκπροσώπους των πολυτεχνείων και των διπλωματούχων μηχανικών και των Τμημάτων Μηχανικών των Τ.Ε.Ι. και πτυχιούχων μηχανικών των Τ.Ε.Ι..

Εμείς, λοιπόν, τι κάνουμε; Συλλέγουμε τα προγράμματα σπουδών – και, κυρίως, τις προτάσεις, που μας έχουν έρθει - και κωδικοποιούμε τα επαγγελματικά δικαιώματα, συγκρίνοντας τα με τα αντίστοιχα της Ευρώπης και, με τα συναρμόδια Υπουργεία, θα προχωρήσουμε στην έκδοση των προεδρικών διαταγμάτων.

Ό,τι επαγγελματικό δικαίωμα έχουν οι απόφοιτοι, μέχρι τώρα, δεν θίγεται τίποτα. Όσοι θα αποφοιτήσουν από το Πανεπιστήμιο Δυτικής Αττικής θα έχουν τα ίδια επαγγελματικά δικαιώματα με αυτά των αποφοίτων, μέχρι τώρα. Αυτό δεν σημαίνει ότι όλοι έχουν την ίδια εκπαίδευση. Προφανώς, η επιστήμη προχωράει, τα προγράμματα σπουδών ανανεώνονται, σε κάθε τομέα. Άλλο το θέμα τι εκπαίδευση παίρνει ο καθένας και άλλο το θέμα των επαγγελματικών δικαιωμάτων. Εκεί, αν χρειαστεί οτιδήποτε, δεν πρόκειται να προχωρήσουμε, αν δεν υπάρχει απόλυτη συναίνεση, με οποιονδήποτε. Επαναλαμβάνω, για να μην έχουμε παρεξηγήσεις. Δεν θίγεται κανένα από τα επαγγελματικά δικαιώματα. Προχωράμε, ήδη, στη λειτουργία των Επιτροπών, δεν λέω στη συγκρότηση, αλλά στη λειτουργία των Επιτροπών και μάλιστα, έχουν προχωρήσει πολύ, για να προχωρήσουν επαγγελματικά δικαιώματα τομέων, που δεν έχουν ακόμα επαγγελματικά δικαιώματα και οι απόφοιτοι θα έχουν τα ίδια επαγγελματικά δικαιώματα, με όσους έχουν αποφοιτήσει.

Θα μου επιτρέψετε ένα σχόλιο και το λέω πολιτικά, γιατί εδώ μέσα, πράγματι, έχουμε πολλές φορές συνεννοηθεί, σε πολύ πολύπλοκα ζητήματα. Υπάρχει μια συντεχνιοποίηση στην κοινωνία μας και μπορεί ο πιο σοβαρός κίνδυνος για τη δημοκρατία, μακροπρόθεσμα, να είναι αυτή η συντεχνιοποίηση, διότι η συντεχνιοποίηση υπονομεύει μια κοινωνία, που βασίζεται στη συναίνεση. Εγώ λέω ότι υπάρχουν πολλά προβλήματα, ακόμα και σε εκείνα τα επαγγελματικά δικαιώματα, που είναι αναγνωρισμένα. Ωραία, υπάρχουν τρόποι να λυθούν αυτά, δεν μπορεί, όμως, να λυθούν, με βάση εντάσεις, που, καμιά φορά, κρύβουν τα σοβαρά επιχειρήματα και ανάγουν το πρόβλημα σε μαυρόασπρο. Όσοι ήδη φοιτούν, αυτοί με δική τους δήλωση θα πουν, αν θέλουν να πάρουν πτυχίο ΤΕΙ ή αν θέλουν να πάρουν πτυχίο από το Πανεπιστήμιο Δυτικής Αττικής. Όσοι πουν ότι θέλουν να πάρουν πτυχίο ΤΕΙ, θα ολοκληρώσουν τις σπουδές τους, όπως θα τις ολοκλήρωναν. Αυτοί που θέλουν να πάρουν πτυχίο Πανεπιστημίου θα πρέπει κάθε τμήμα καινούργιο, που ιδρύεται, μέσα από τις Γενικές Συνελεύσεις, όπως γίνεται χρόνια τώρα, να αποφασίσει τι πρόσθετα μαθήματα, σεμινάρια, πρέπει να πάρουν, αναγνωρίζοντας ήδη κάποια, ώστε να πάρουν πτυχίο Πανεπιστημίου.

Εδώ θα πρέπει να δούμε τι έχει γίνει με τους αποφοίτους. Όπως καταλαβαίνετε, τίποτα δεν πρέπει να γίνει αυτόματα, είναι άδικο. Εκείνο που θα γίνει είναι να υπάρχουν πάλι, με πρόταση της Διοικούσας Επιτροπής, όπου θα γίνει συνεννόηση και με τα Τμήματα, ευνοϊκότερες διατάξεις, ως προς τις κατατακτήριες εξετάσεις. Όταν κάνεις κατατακτήριες εξετάσεις, αν πας σε ένα κλάδο, που δεν έχει καμία σχέση με το πτυχίο, που πήρες, το κάνεις από την αρχή. Αν έχει κάποια σχέση, αναγνωρίζονται μαθήματα. Αυτή είναι η συνήθης πρακτική και είναι πολύ σωστή. Εδώ, λοιπόν, το κάθε τμήμα θα πει ποια μαθήματα θα αναγνωρίσει στα παιδιά, που θα πάρουν κατατακτήριες εξετάσεις. Βεβαίως, αυτό δεν θα είναι μόνο για το Πανεπιστήμιο Δυτικής Αττικής, θα είναι και για τις υπόλοιπες συνέργειες και για όλους τους κλάδους.

Τελειώνω με κάτι που εμείς δεν καταλαβαίνουμε, γιατί έχει γίνει τόση φασαρία και αυτό είναι για το θέμα της υποχρεωτικής δίχρονης προσχολικής εκπαίδευσης. Τα λέω όλα τα προβλήματα, για να μην θεωρηθεί ότι τα βάζουμε κάτω από το χαλί. Αυτά είναι τα σοβαρά, μπορεί να μου έχει ξεφύγει κάποιο, είμαι σίγουρος ότι θα μας έρθει, στη συζήτηση. Η ελληνική κοινωνία, για δεκαετίες, έχει μια αξίωση από την πολιτεία, να δημιουργήσει αξιόπιστες, αποτελεσματικές και σοβαρές κοινωνικές δομές και σε αυτές η εκπαίδευση και η υγεία είναι οι πρώτες.

Δεν λέω ότι αρχίζουμε από το μηδέν. Θα ήταν, πραγματικά, υπερφίαλο. Πάντως, ο στόχος είναι να μιλήσουμε στην κοινωνία και να της πούμε ότι υπάρχει σχέδιο για δημιουργία αξιόπιστων δομών και, όσον αφορά εμάς, εκπαιδευτικών δομών. Το πιο δύσκολο πρόβλημα σε μια εκπαιδευτική μεταρρύθμιση – και είναι ελάχιστες οι φορές, που έχει γίνει αυτό, από ιδρύσεως του Ελληνικού Κράτους, μέχρι σήμερα – δεν είναι να αποτυπώσεις το οραματικό σου στοιχείο και το τελικό στάδιο, όσο είναι να επεξεργαστείς τις μεταβατικές περιόδους, διότι δεν αρχίζεις από το μηδέν. Δεν πατάς ένα κουμπί να πεις ότι εμείς, τώρα, αρχίζουμε από το μηδέν και δημιουργούμε κάτι από την αρχή. Πάντα, ειδικά στην εκπαίδευση, έχεις αυτήν τη μεταβατική περίοδο και, επειδή η εκπαίδευση είναι και θέμα νοοτροπιών και αγγίζει όλη την οικογένεια, άρα, όλη την κοινωνία, αυτό το ζήτημα της μεταβατικότητας θέλει πάρα πολύ μεγάλη προσοχή.

Εμείς, λοιπόν, προτείνουμε την καθιέρωση της υποχρεωτικής δίχρονης προσχολικής εκπαίδευσης, στο πλαίσιο της καθιέρωσης της δεκατετράχρονης υποχρεωτικής εκπαίδευσης. Νομίζω ότι αυτό είναι πεντακάθαρο. Το ερώτημα είναι με ποια μετάβαση και με ποια μεταβατικά βήματα θα μπορέσουμε να φτάσουμε σε αυτό, όχι σε ένα απώτερο και οραματικό μέλλον, αλλά σχετικά άμεσα, γιατί σίγουρα αυτό δεν μπορεί να γίνει αύριο. Η δική μας πρόταση είναι ότι μπορεί να γίνει σε 3 χρόνια και δεσμευόμαστε για το σχέδιο μας να γίνει αποτίμηση και κριτική, αν αυτό το πράγμα είναι δυνατόν να γίνει ή όχι. Εμείς πιστεύουμε ότι είναι δυνατό να γίνει αυτό.

Ως προς τη δίχρονη προσχολική εκπαίδευση, που αφορά, συνήθως, τα νήπια των 4 μέχρι 6 ετών, η Πολιτεία προγραμματίζει την ολοκλήρωση των προϋποθέσεων, σε όλη την Ελλάδα, σε μία τριετία, σε συνεργασία με τους δήμους. Διότι δεν έχει κανένα νόημα να λες ότι θα την κάνεις υποχρεωτική και να έχεις μεγάλα προβλήματα με τις υποδομές, να έχεις μεγάλα δημοσιονομικά προβλήματα, να έχεις μεγάλα προβλήματα με τους εκπαιδευτικούς κ.λπ.. Εμείς, λοιπόν, λέμε ότι, μέχρι το τέλος της τριετίας, που θα εξασφαλιστούν όλες αυτές οι προϋποθέσεις, από το Σεπτέμβριο, αρχίζουμε, σταδιακά, για να πείσουμε την ελληνική κοινωνία, όχι ότι σε 3 χρόνια θα είναι όλα μαζί, αλλά ότι ήδη αρχίζουμε από τώρα και σε 240 περίπου δήμους θα έχουν οι οικογένειες τη δυνατότητα να στείλουν τα παιδιά τους, για δύο χρόνια, στο νηπιαγωγείο.

Είναι αδύνατο – και το τονίζω – να υπάρξει μια σοβαρή προσπάθεια δημιουργίας εκπαιδευτικών δομών και ιδιαίτερα νηπιαγωγείων, χωρίς ταυτόχρονη – το υπογραμμίζω – αναβάθμιση των παιδικών σταθμών. Τα δύο πάνε χέρι - χέρι. Εμείς, λοιπόν, λέμε ότι οτιδήποτε περνάει και σε συνεργασία με τους δήμους και το λέμε αυτό διότι, αν ο στόχος είναι οι αξιόπιστες εκπαιδευτικές δομές, αυτές μπορούν να γίνουν δυνατές, μόνο μέσα από έναν προγραμματισμό, με όλους τους αντίστοιχους φορείς της κοινωνίας. Με αυτήν τη λογική, λοιπόν, έχει πολύ μεγάλη σημασία η αναβάθμιση της εκπαίδευσης των βρεφονηπιοκόμων. Είναι πολιτική μας απόφαση να ιδρύσουμε – και θα μπορούσαμε να μην ιδρύσουμε – τμήμα, που να εκπαιδεύει βρεφονηπιοκόμους πανεπιστημιακού επιπέδου, πρώτον.

Δεύτερον, τα αντίστοιχα τμήματα στα ΤΕΙ, παραδοσιακά, ήταν στις σχολές υγείας. Εμείς δεν νομίζουμε ότι πρέπει να είναι στις σχολές υγείας, αλλά στις σχολές κοινωνικών επιστημών, όπως είναι τα αντίστοιχα τμήματα των εκπαιδευτικών. Επίσης, στη νέα ονομασία, στο τμήμα αυτό αντανακλάται η πρώιμη παιδική ηλικία, που είναι 0 - 4. Άρα, μιλάμε για μια αναβάθμιση της εκπαίδευσης των βρεφονηπιοκόμων, που ανοίγει πια δυνατότητες διαφορετικής έρευνας, δυνατότητες διεπιστημονικότητας διαφορετικές και κυρίως, ανοίγει μια συζήτηση δική μας και με την Τοπική Αυτοδιοίκηση, για να δούμε, πως σε αυτήν την περίοδο θα μπορέσουν να αναβαθμιστούν όλα, δηλαδή, και οι παιδικοί σταθμοί και τα νηπιαγωγεία. Και βεβαίως, ξέρετε ότι η Κυβέρνηση έχει δεσμευτεί και το Υπουργείο Εσωτερικών και το Υπουργείο Κοινωνικής Πρόνοιας, ότι θα ενισχυθούν, από το Σεπτέμβριο, οι παιδικοί σταθμοί.

Το λέμε αυτό, γιατί δεν υπάρχει κανένας λόγος να παραπονιόμαστε όλοι ότι υπάρχει υπογεννητικότητα, να παραπονιόμαστε ότι υπάρχουν οι νέοι, που έχουν τεράστια προβλήματα και δεν μπορούν να έχουν οικογένειες κ.λπ.. Μία κοινωνία, που δεν έχει κοινωνικές δομές, που δεν προσφέρει τέτοιου είδους παροχές στα νέα ζευγάρια, τα αφήνει, πραγματικά, στην τύχη τους. Εμείς λέμε ότι μέσα από αυτό, συνολικά, θα δώσουμε και μια ειλικρινή υπόσχεση στα νέα ζευγάρια, για το αύριο. Όλα αυτά, που σας είπα, μπορώ να σας τα τεκμηριώσω και με αριθμούς, με συγχωρείτε, που έχω μιλήσει πολύ. Εκείνο, που έχει μεγαλύτερη σημασία, είναι ότι είπατε τα θετικά, είπαμε τα προβλήματα ή τις αγωνίες, αν θέλετε, να υπάρχουν συγκεκριμένες προτάσεις, ώστε, ως το τέλος της συζήτησής μας, επιμένω, να μπορέσουμε να βελτιώσουμε αυτό, που έχουμε καταθέσει. Σας ευχαριστώ πολύ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κύριος Φωτάκης.

ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων): Κυρίες και κύριοι Βουλευτές, θα εστιάσω στα Κεφάλαια του νομοσχεδίου, που αφορούν την έρευνα, αφού, καταρχήν, επιβεβαιώσω αυτό, που είπε ο Υπουργός, ότι τα ΤΕΙ Πειραιώς και Αθήνας μετέχουν στη Γενική Συνέλευση του ΕΛΙΔΕΚ, αφού εκπληρώνουν τα επιστημονικά κριτήρια εκείνα, που βάλαμε, την εποχή, που βγήκε ο νόμος για το ΕΛΙΔΕΚ- μάλιστα, από όσο θυμάμαι ο κύριος Μπούρας είχε σημαντική συνεισφορά και ο κύριος Στύλιος, τότε που το είχαμε συζητήσει - εκπληρώνουν τα στάνταρντς αυτά, οπότε συμμετέχουν στο ΕΛΙΔΕΚ.

Τώρα, έρχομαι στα θέματα της έρευνας. Στο τέταρτο Κεφάλαιο, γίνονται δύο κατηγορίες παρεμβάσεων. Η πρώτη αφορά βελτιώσεις και διευρύνσεις στο ερευνητικό οικοσύστημα της χώρας, συμπεριλαμβάνοντας το Μπενάκειο Φυτοπαθολογικό Ινστιτούτο και το Πατριαρχικό Ίδρυμα Πατερικών Μελετών, ώστε να έχουν τη δυνατότητα να συμμετέχουν και να χρηματοδοτούνται από τα ερευνητικά προγράμματα, που προκηρύσσει η Γενική Γραμματεία Έρευνας και Τεχνολογίας. Πρέπει να πούμε εδώ ότι η χρηματοδότηση αυτή γίνεται, πάντα, σε ανταγωνιστική βάση, κατόπιν αξιολόγησης.

Επίσης, στο ίδιο Κεφάλαιο, γίνεται επικαιροποίηση και εναρμόνιση της λειτουργίας των Ινστιτούτων του ΕΛΓΟ - ΔΗΜΗΤΡΑ, που εστιάζουν στην αγροτική έρευνα και εποπτεύονται από το Υπουργείο Αγροτικής Ανάπτυξης, με εκείνη των φορέων της Γενική Γραμματείας, ούτως ώστε να μπορούν να διεκδικούν και εθνικά και διεθνή προγράμματα στο σημαντικό αυτόν τομέα της αγροτικής παραγωγής, που θα βοηθήσει την αναπτυξιακή προσπάθεια της χώρας. Στο ίδιο Κεφάλαιο, προβλέπεται η δημιουργία δύο νέων ερευνητικών ινστιτούτων, τα οποία προκύπτουν από δραστηριότητες, που ήδη επιτελούνται, σε ερευνητικά κέντρα, στα οποία ανήκουν.

Ειδικότερα, δημιουργείται το Ινστιτούτο Αστροφυσικής, στο ΙΤΕ, αφού η δραστηριότητα, στον τομέα αυτόν, είναι ιδιαίτερα επιτυχής και, κατά τα τελευταία 30 έτη, έχει αποκτήσει σημαντική κρίσιμη μάζα - αυτό είναι πολύ σημαντικό - που έχει ως βάση το Πανεπιστήμιο Κρήτης, το ΙΤΕ και σημείο συνάντησης το Αστεροσκοπείο του Σκίνακα, κοντά στα Ανώγια.

Η ερευνητική ομάδα της Αστροφυσικής, στην Κρήτη, έχει μεγάλη διεθνή εμβέλεια και αποτελεί πόλο έλξης για εξελισσόμενους νέους επιστήμονες, δυναμικούς επιστήμονες, με σημαντικές διεθνείς διακρίσεις, που κάποιοι από αυτούς, μάλιστα, έχουν καταφέρει να κερδίσουν επιχορηγήσεις από το ERC, το European Research Council, συντελώντας έτσι στην οικονομική στήριξη της δραστηριότητας αυτής. Εδώ και είκοσι χρόνια - απ' όσο θυμάμαι από το 2007 - είχε εγκριθεί η αυτονόμηση της δραστηριότητας αυτής, ως Ινστιτούτο, από το τότε ΕΣΕΤ. Η αυτονόμηση, όμως, αυτή ουδέποτε υλοποιήθηκε.

Η ίδρυση του νέου Ινστιτούτου δεν θα επιφέρει επιβάρυνση στον κρατικό προϋπολογισμό, όπως δείχνει η σχετική οικονομικο-τεχνική μελέτη, αλλά, αντίθετα, αναμένεται να πολλαπλασιάσει τις δυνατότητες προσέλκυσης πόρων από το εξωτερικό. Υπάρχουν οι σχετικές μελέτες σκοπιμότητας και βιωσιμότητας, καθώς και η έγκριση από το ΕΣΕΚ, όπως προβλέπει ο νόμος. Προσωπικά, έχω την πεποίθηση ότι η ίδρυση του Ινστιτούτου αυτού θα προσθέσει σημαντική επιστημονική αξία και θα προάγει τον τομέα της Αστροφυσικής, στη χώρα μας.

Ένα δεύτερο Ινστιτούτο, το Ινστιτούτο Πολιτικών Επιστημών δημιουργείται στο ΕΚΕ. Ο στόχος είναι να εξορθολογιστούν στρεβλώσεις, που είχαν προκληθεί το 2012, με τη σύμπτυξη τριών Ινστιτούτων σε ένα και, με τον τρόπο αυτόν, να επιτευχθεί η ανασυγκρότηση και η αναβάθμιση του ΕΚΚΕ, του Εθνικού Κέντρου Κοινωνικών Ερευνών, τόσο σε επιστημονικό, όσο και σε διοικητικό επίπεδο. Πλέον, δεν θα συμπίπτει, δε θα γίνεται ταύτιση του Προέδρου του Ερευνητικού Κέντρου με Διευθυντή Ινστιτούτου. Θα υπάρχουν δύο Ινστιτούτα, ενώ θα διευκολυνθούν ερευνητικές δραστηριότητες, σε επίκαιρα θέματα της πολιτικής επιστήμης, όπως είναι η πολιτική ταυτότητας, η πολιτική της διαφθοράς, η πολιτική συμπεριφορά και άλλα. Και στην περίπτωση αυτή, υπάρχουν οι προβλεπόμενες από το νόμο μελέτες και η τελική έγκριση από το ΕΣΕΚ.

Στη δεύτερη κατηγορία παρεμβάσεων, εντάσσονται ρυθμίσεις, που βελτιώνουν τη λειτουργικότητα του ΕΛΙΔΕΚ. Να υπενθυμίσω ότι το ΕΛΙΔΕΚ αποτελεί ένα είδος Ανεξάρτητης Αρχής για την έρευνα, όπου η ίδια η ερευνητική κοινότητα διαμορφώνει το ερευνητικό τοπίο -είναι από τα κάτω προς τα πάνω- με στόχο τη στήριξη νέων επιστημόνων και της έρευνας, που επιτελείται στα ελληνικά ΑΕΙ και Ερευνητικά Κέντρα . Ο εκάστοτε Υπουργός έχει εποπτικό ρόλο για τυχόν πράξεις μελών του ΕΛΙΔΕΚ, που είναι ασυμβίβαστες με το σκοπό, που έχουν αναλάβει να υπηρετήσουν.

Μέγιστη πρόκληση είναι η καθιέρωση, εδώ, στο ΕΛΙΔΕΚ, κουλτούρας και όρων εμπιστοσύνης - θα έλεγα, γενικότερα, στον ερευνητικό χώρο - όσον αφορά τα θέματα ακαδημαϊκότητας και επιλογών. Με την έννοια αυτή, η έννοια «ανεξάρτητο Ίδρυμα» δεν σημαίνει και «ανεξέλεγκτο ίδρυμα». Επομένως, η Πολιτεία διατηρεί, σαφώς, την εποπτεία. Είναι καθήκον, επίσης, της Πολιτείας να διασφαλίσει αυτούς τους όρους εμπιστοσύνης και να εναρμονίσει την εποπτεία, που ασκεί, με εκείνη, που ασκείται σε άλλους φορείς, όπως τους ακαδημαϊκούς φορείς, τα πανεπιστήμια και σε ερευνητικούς φορείς. Και αυτό γίνεται, με τη σχετική διάταξη του νόμου.

Επίσης, ρυθμίζονται θέματα λειτουργίας του ΕΛΙΔΕΚ, στη μεταβατική φάση, που βρίσκεται, μέχρι να ολοκληρωθεί η πλήρης στελέχωσή του και γίνονται τροποποιήσεις για την αποφυγή καθυστερήσεων, κατά την προκήρυξη προγραμμάτων. Θα ήθελα, εδώ, να επισημάνω ότι από τις τρεις πρώτες προκηρύξεις του ΕΛΙΔΕΚ, υπήρξε ένας απρόσμενα μεγάλος αριθμός συμμετοχών:

- 2.114 αιτήσεις υπήρξαν στο Πρόγραμμα για Υποτροφίες Υποψηφίων Διδακτόρων

- 1.670 αιτήσεις-προτάσεις για ερευνητικά έργα, στο Πρόγραμμα για Νέους Επιστήμονες Μεταδιδάκτορες και

- 3.200 προτάσεις ερευνητικών έργων, που προέρχονται από μέλη ΔΕΠ και ερευνητές.

 Ίσως, εδώ θα ήθελα να κάνω το σχολιασμό, ότι αυτό ήταν το αποτέλεσμα της ξηρασίας που επικράτησε στην έρευνα, για πάρα πολλά χρόνια.

Και κάτι, για το «brain drain». Ήδη, είναι ορατά, θα ήθελα να το αναφέρω αυτό, τα πρώτα δείγματα αναστροφής της μονόπλευρης φυγής στο εξωτερικό, που οφείλεται, στις δράσεις του ΕΛΙΔΕΚ.

Από 184 ερευνητικά προγράμματα νέων μεταδιδακτόρων, που εγκρίθηκαν, πρόσφατα, είναι ο προσωρινός κατάλογος, τα 25 προέρχονται από Έλληνες επιστήμονες του εξωτερικού, μάλιστα, κάποιοι από αυτούς είναι σε πολύ καλά πανεπιστήμια, που θέλουν να επιστρέψουν στην Ελλάδα και να υλοποιήσουν εκεί την έρευνα, την οποία έχουν προτείνει.

Και βέβαια, το αντίστροφο είναι σημαντικό, πολλοί από όσο έχουμε καταλάβει από τους υποψηφίους, που κέρδισαν πρόγραμμα, δεν φεύγουν στο εξωτερικό, ακριβώς, εξαιτίας αυτού του λόγου.

Το κεφαλαίο Ε΄ του νομοσχεδίου, αφορά σειρά διατάξεων για θέματα ηθικής και δεοντολογίας στην έρευνα. Αυτό ήταν κάτι εντελώς παραμελημένο, γίνεται για πρώτη φορά στη χώρα, δεν έχει υπάρξει προηγούμενη νομοθετική διευθέτηση στον τομέα αυτόν. Σκοπός είναι να καθιερωθεί μια συντονισμένη και ολοκληρωμένη προσέγγιση, όσον αφορά στις διαδικασίες στα ζητήματα αυτά. Ακόμη, να γίνει ένας συντονισμός των φορέων, που μπορεί, αυτή τη στιγμή, να διαθέτουν Επιτροπές Ηθικής και Δεοντολογίας, οι οποίες, όμως, λειτουργούν με έναν τρόπο αποσπασματικό, σε κάθε φορέα. Θα ήθελα εδώ να τονίσω ότι με τις προκλήσεις, που δημιουργούνται, σήμερα, από τις σύγχρονες ερευνητικές τάσεις, η παρέμβαση αυτή ήταν αναγκαία. Και, επίσης, να σημειώσω ότι για πολλά χρόνια η Εθνική Επιτροπή Βιοηθικής συνιστούσε την αναγκαιότητα ύπαρξης τέτοιας νομοθετικής παρέμβασης, όπως αυτή, που προβλέπεται, από το νομοσχέδιο και στην οποία η Εθνική Επιτροπή Βιοηθικής είχε κάνει τις δικές της υποδείξεις.

Θα ήθελα να τελειώσω με μια αναφορά στο άρθρο 11, για θέματα λειτουργίας στον ΕΛΚΕ, δεν είναι αυστηρά για την έρευνα.

Εδώ, υπάρχουν ζητήματα, που εγείρει το Γενικό Λογιστήριο του Κράτους. Το ζήτημα το κύριο είναι η ανάγκη ύπαρξης ταυτόσημων κανόνων λειτουργίας για όλους τους φορείς της Γενικής Κυβέρνησης, όπου εκεί, όπως ξέρουμε, ανήκουν οι ΕΛΚΕ των πανεπιστημίων, οι ΕΛΚΕ ορισμένων ερευνητικών κέντρων και ερευνητικά κέντρα, τα οποία είναι νομικά πρόσωπα ιδιωτικού δικαίου. Από την πλευρά μας, αναγνωρίζουμε, πλήρως, ότι η έρευνα θα πρέπει να διεξάγεται με τη δυνατόν ελάχιστη γραφειοκρατία, αλλά και με την ταυτόχρονη διασφάλιση του δημοσίου συμφέροντος. Προς αυτή την κατεύθυνση κινούμεθα και θα κινηθούμε στο μέλλον. Όμως, στη φάση αυτή, πρέπει να τονιστεί ότι οι παρούσες διατάξεις αποτελούν τη μέγιστη δυνατή παρέκκλιση, τη μέγιστη δυνατή ευελιξία, για φορείς της Γενικής Κυβέρνησης και από αυτή την άποψη υπάρχει κάποια ελαστικότητα, που από τη δική μας πλευρά, στο μέλλον, θα προσπαθήσουμε να βελτιωθεί. Θα επιδιωχθεί, με άλλα λόγια, μελλοντικά, σε συνεργασία με το Υπουργείο Οικονομικών και τους εποπτευόμενους φορείς. Μάλιστα, μετά από πρόταση της Συνόδου των Πρυτάνεων, έχει δημιουργηθεί μια τέτοια επιτροπή, να εξεταστεί αυτό το θέμα, το θέμα της ευελιξίας στην έρευνα. Αυτά, προς το παρόν.

 ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πάρα πολύ τον κύριο Υπουργό.

Πριν ξεκινήσουμε, να αναφέρω ότι αύριο στις 9.30΄ ξεκινά η συνεδρίαση για την ακρόαση των φορέων. Η ανακοίνωση για το ποιοι φορείς θα κληθούν, θα ακολουθήσει.

Προχωράμε στις τοποθετήσεις των Εισηγητών και των Ειδικών Αγορητών.

Τον λόγο έχει ο κύριος Σκουρολιάκος.

 ΠΑΝΑΓΙΩΤΗΣ ΣΚΟΥΡΟΛΙΑΚΟΣ (Εισηγητής του ΣΥΡΙΖΑ): Κυρίες και κύριοι Βουλευτές, έχω την τιμή να εισηγηθώ το σχέδιο νόμου για την ίδρυση Πανεπιστημίου Δυτικής Αττικής και άλλες διατάξεις.

 Με οδηγό τα πορίσματα του εθνικού και κοινωνικού διαλόγου για την παιδεία, λαμβάνοντας υπόψη και τις διεθνείς εξελίξεις στον τομέα της Ανώτατης Εκπαίδευσης, το Υπουργείο Παιδείας οργανώνει την πολιτική και τους στόχους του για τη διαμόρφωση του ενιαίου χώρου της ανώτατης εκπαίδευσης και έρευνας, στοχεύοντας στην αναβάθμιση της παρεχόμενης εκπαίδευσης, τη διεύρυνση των ερευνητικών δυνατοτήτων και, ταυτοχρόνως, στην αντιμετώπιση χρόνιων προβλημάτων, στο εκπαιδευτικό μας σύστημα.

 Με έμφαση την ισχυροποίηση των Ιδρυμάτων, ιδρύεται ένα νέο εκπαιδευτικό ίδρυμα, το Πανεπιστήμιο Δυτικής Αττικής, το οποίο θα αποτελέσει το τρίτο μεγαλύτερο Πανεπιστημιακό Ίδρυμα της χώρας. Αναμφισβήτητα, το νέο αυτό Ίδρυμα θα αποτελέσει πυλώνα ανάπτυξης, σε μια από τις πιο υποβαθμισμένες περιοχές του μητροπολιτικού κέντρου της Αττικής, αλλά και της Περιφέρειας Αττικής, καλύπτοντας την περιοχή της πολύπαθης Δυτικής Αττικής. Θα είναι ένας φάρος εκπαίδευσης στην πιο αδικημένη περιοχή του λεκανοπεδίου.

Εδώ, έχουμε 17 δήμους, με ένα εκατομμύριο εκατό χιλιάδες κατοίκους, επτά Δήμους του τομέα της Δυτικής Αθήνας, τέσσερις στην Περιφερειακή Ενότητα Πειραιά και πέντε στην Περιφερειακή Ενότητα Δυτικής Αττικής. Στο υπό ίδρυση Ίδρυμα, απορροφώνται τα Τ.Ε.Ι. Αθήνας και Πειραιά, εξασφαλίζοντας, έτσι, έμπειρο ανθρώπινο δυναμικό, υποδομές και συσσωρευμένη τεχνογνωσία, πολλαπλασιάζοντας τα οφέλη για την κοινωνία, τους φοιτητές, την πολιτεία, τους παραγωγικούς φορείς κ.λπ..

Κληρονομώντας, εκτός των άλλων, από τα απορροφώμενα Τ.Ε.Ι. εξήντα περίπου ερευνητικά εργαστήρια, θα θεραπεύει ένα ευρύ φάσμα Επιστημών και Τεχνών. Οι Καθηγητές των Τ.Ε.Ι. είναι μέλη ΔΕΠ, Ανώτατων Εκπαιδευτικών Ιδρυμάτων, με βάση τους νόμους του κράτους και έχουν κριθεί, ως τέτοιοι, από το 2001. Τα τυπικά προσόντα, που απαιτούνται, για την εκλογή σε θέση Επίκουρου Καθηγητή, είναι αντίστοιχα και σε διάρκεια προϋπηρεσίας πιο απαιτητικά από τις αντίστοιχες βαθμίδες των μελών ΔΕΠ των Πανεπιστημίων. Αντίστοιχη ουσιαστικά ισοδυναμία απαιτούμενων προσόντων υπάρχει και για τη βαθμίδα του Αναπληρωτή. Στη βαθμίδα του Πρωτοβάθμιου Καθηγητή υπάρχει διαφοροποίηση και λαμβάνουμε μέριμνα, ώστε να ελεγχθεί με τις επιτροπές, που προτείνουμε.

Αυτονόητο είναι ότι με το παρόν σχέδιο νόμου, δεν επιχειρείται μια απλή συγκόλληση ή πολύ περισσότερο μια απλή μετονομασία. Έχει, κατά τη διάρκεια ίδρυσης του νέου Πανεπιστημίου, προβλεφθεί η αποφυγή επικαλύψεων γνωστικών πεδίων. Τα 42 τμήματα των δύο Ιδρυμάτων γίνονται 26 στο νέο Πανεπιστήμιο.

Πρόσθετο προσωπικό καλείται να στηρίξει το Πανεπιστήμιο Δυτικής Αττικής, μέσω νέων θέσεων, στοχευμένων σε νέα τμήματα και επιστημονικά πεδία, που δεν καλύπτονται επαρκώς. Η έκθεση βιωσιμότητας, που έχει συνταχθεί και αφορά την αναλυτική περιγραφή των αναμενόμενων ωφελειών, θα κατατεθεί στη διαδικασία συζήτησης του νομοσχεδίου.

Με στόχο την αντιμετώπιση των εκπαιδευτικών, κοινωνικών, πολιτιστικών και αναπτυξιακών αναγκών της χώρας, θεραπεύει γνωστικά πεδία, που συνδέονται με Κοινωνικές, Διοικητικές και Οικονομικές Επιστήμες, Επιστήμες Μηχανικού, Επιστήμες Τροφίμων, Επιστήμες Υγείας και Πρόνοιας και Καλλιτεχνικές Σπουδές.

Σημαντικό είναι πώς φιλοξενεί στους κόλπους του τα Κέντρα Επαγγελματικής Εκπαίδευσης, που παρέχουν διετή προγράμματα επαγγελματικής εκπαίδευσης για τους αποφοίτους των (ΕΠΑΛ) Επαγγελματικών Λυκείων. Τα Κέντρα Επαγγελματικής Εκπαίδευσης αποτελούν μονάδα του Ιδρύματος και η φοίτηση σε αυτά είναι δωρεάν, μιας και αυτά είναι πλήρως χρηματοδοτούμενα από το Κράτος.

Ο ρόλος που καλείται να παίξει το Πανεπιστήμιο Δυτικής Αττικής είναι πραγματικά πρωτοποριακός, ως προς την ίδρυση και λειτουργία αυτών των νέων διετών προγραμμάτων σπουδών. Ήδη, συμφωνίες με παραγωγικούς φορείς της περιοχής έχουν εξασφαλίσει τις δυνατότητες πρακτικής άσκησης των φοιτητών. Οι νυν φοιτητές των δύο υπό συγχώνευση Τ.Ε.Ι. έχουν το δικαίωμα της επιλογής ή να ολοκληρώσουν το πρόγραμμα του τμήματος Τ.Ε.Ι., στο οποίο φοιτούν ή του νέου Πανεπιστημιακού Τμήματος, υπό την προϋπόθεση, ότι δεν έχουν υπερβεί το 6ο έτος σπουδών Ν συν δύο.

Σημαντικό είναι να δηλώσουμε πως δεν υπάρχει καμία απολύτως αλλαγή στο καθεστώς των επαγγελματικών δικαιωμάτων των αποφοίτων.

Είναι σαφές ότι αυτά πρέπει να συμβαδίζουν με αυτά των παλαιών αποφοίτων και αυτό είναι κάτι, που δεν μπορεί να γίνει, με τον παρόντα νόμο, μιας και αφού οριστικοποιηθούν τα νέα προγράμματα σπουδών, θα γίνει μελέτη του περιεχομένου τους και βάσει αυτού θα γίνει εισήγηση για έκδοση των Προεδρικών Διαταγμάτων με τους συναρμόδιους Υπουργούς.

Στο παρόν νομοσχέδιο, τακτοποιούνται και άλλα θέματα.

Θεσμοθετείται η 14χρονη υποχρεωτική εκπαίδευση, με την προσθήκη διετούς προσχολικής φοίτησης για παιδιά 4-6 ετών και ακόμα, τίθενται και τα ζητήματα αξιολόγησης των μαθητών του Γενικού Λυκείου.

Ορίζεται πως τα μαθήματα Γενικής Παιδείας, που εξετάζονται, γραπτώς, στις απολυτήριες εξετάσεις είναι τέσσερα (Νέα Ελληνικά, Μαθηματικά και Στοιχεία Στατιστικής, Ιστορία και Βιολογία).

Τα υπόλοιπα μαθήματα Γενικής Παιδείας, τα μαθήματα επιλογής, καθώς και τα μαθήματα ομάδων προσανατολισμού δεν εξετάζονται, γραπτώς, στις απολυτήριες εξετάσεις.

Σημαντική είναι και η αναβάθμιση και επέκταση της λειτουργίας των σχολείων των φυλακών, που συμπεριλαμβάνεται στο σχέδιο αυτό νόμου.

Να σημειώσουμε πως προτεραιότητα της πολιτικής μας είναι η αύξηση της χρηματοδότησης, η καταπολέμηση της υφιστάμενης υποστελέχωσης και η λήψη θετικών μέτρων, με γνώμονα την ακαδημαϊκότητα, την εξωστρέφεια και τη διεθνοποίηση των ιδρυμάτων.

Η Κυβέρνηση, εντός του τρέχοντος ακαδημαϊκού έτους, εξασφάλισε έκτακτη επιχορήγηση 52 εκατομμυρίων ευρώ στα Ανώτατα Εκπαιδευτικά Ιδρύματα. Με κονδύλια, που υπερβαίνουν τα 500 εκατομμύρια ευρώ, αυξήθηκαν οι χρηματοδοτήσεις, που κατευθύνονται σε ερευνητικές δράσεις, στην προσπάθεια να επουλωθούν οι πληγές, που επέφεραν οι μνημονιακές πολιτικές στα Ανώτατα Εκπαιδευτικά Ιδρύματα και τα ερευνητικά κέντρα. Με 500 νέες θέσεις ΔΕΠ ενισχύθηκαν τα Ανώτατα Εκπαιδευτικά Ιδρύματα, το 2017, ενώ για το 2018 συμπληρώνονται άλλες 500.

Η δημιουργία του Πανεπιστημίου Δυτικής Αττικής σηματοδοτεί την ισχυροποίηση των εκπαιδευτικών μας ιδρυμάτων, ώστε να ανταποκρίνονται, με πληρότητα, στις οικονομικές και κοινωνικές ανάγκες της χώρας και, βέβαια, καθιστώντας τα ανταγωνιστικά, διεθνώς, σε επιστημονικό, ερευνητικό και ακαδημαϊκό επίπεδο. Ευχαριστώ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει η κυρία Κεραμέως.

ΝΙΚΗ ΚΕΡΑΜΕΩΣ (Εισηγήτρια της Νέας Δημοκρατίας): Κύριοι Υπουργοί, κυρίες και κύριοι συνάδελφοι, για τη Ν.Δ. η ενίσχυση της Τεχνολογικής Εκπαίδευσης της χώρας μας αποτελεί πρόταγμα και κεντρικό πυλώνα του κυβερνητικού της προγράμματος για την Παιδεία.

Ενίσχυση και αναμόρφωση της Τεχνολογικής Εκπαίδευσης σε όλες τις βαθμίδες, με το στόχο αυτή να καταστεί συνειδητή επιλογή και όχι λύση ανάγκης για τους νέους.

Για εμάς, η σύνδεση της Ανώτατης Εκπαίδευσης, με την παραγωγική διαδικασία, η καταπολέμηση της νεανικής ανεργίας και η αναστροφή του εκθετικά αυξανόμενου brain drain αποτελούν εθνικούς στόχους και θεωρούμε ότι η ενίσχυση της Τεχνολογικής Εκπαίδευσης αποτελεί ένα εξαιρετικά σημαντικό μέσο για την επίτευξή τους.

Δυστυχώς, όμως, το υπό συζήτηση νομοσχέδιο για την ίδρυση Πανεπιστημίου Δυτικής Αττικής, βρίθει σημείων, που κινούνται στην εντελώς λάθος κατεύθυνση από αυτήν, που εμείς οραματιζόμαστε για την Ανώτατη Εκπαίδευση της χώρας και δη, από αυτή, που εμείς οραματιζόμαστε για την Τεχνολογική Εκπαίδευση.

Πρώτον, ας δούμε ποιες θα είναι κάποιες από τις συνέπειες των ρυθμίσεών σας, όσον αφορά στην Τεχνολογική Εκπαίδευση.

Στα δύο Τ.Ε.Ι. Αθήνας και Πειραιά, που καταργείτε, εισέρχονταν, κάθε χρόνο, εκατοντάδες φοιτητές από Επαγγελματικά Λύκεια, πολλοί εκ των οποίων θα χάσουν την ευκαιρία να σπουδάσουν και εξηγούμε το γιατί.

Οι μαθητές της τρέχουσας Β΄ και Γ΄ Τάξης, που είχαν εγγραφεί στα ΕΠΑΛ και επρόκειτο να διεκδικήσουν την εισαγωγή τους στα Τ.Ε.Ι. Αθήνας και Πειραιά, με πολύ υψηλά ποσοστά πιθανότητας επιτυχίας και μεγάλο ποσοστό πρόσβασης, διότι θυμίζω ότι έχουν πρόσβαση, με ποσοστό 20%, κάτι το οποίο, προφανώς, είχαν λάβει υπόψη τους, όταν γράφτηκαν στα εν λόγω ΕΠΑΛ, τώρα θα έχουν ελάχιστες πιθανότητες για την εισαγωγή τους. Αντιλαμβάνεστε ότι, αν ένας απόφοιτος ΕΠΑΛ από την Αττική θέλει να σπουδάσει, για προφανείς κοινωνικούς και οικονομικούς λόγους στον τόπο του ή σε κάποιο αντικείμενο, που, ως τώρα, υπήρχε μόνο στα δύο αυτά Τ.Ε.Ι. είναι πιθανόν να μην μπορέσει, δεδομένου ότι το ποσοστό εισαγωγής στα Πανεπιστήμια από τα ΕΠΑΛ ήταν 1% και θα γίνει 5%.

Υπολογίζεται, λοιπόν, ότι εκατοντάδες θέσεις, ως τώρα, εισακτέων μαθητών ΕΠΑΛ θα χαθούν. Βεβαίως, γίνεται εύκολα αντιληπτό ότι το κίνητρο για την εγγραφή μαθητών στα Επαγγελματικά Λύκεια φθίνει, γιατί η συντριπτική πλειοψηφία των μαθητών των ΕΠΑΛ, δεν βρίσκει καθόλου ελκυστική τη συνέχεια των σπουδών τους σε κάποιο θεωρητικού υπόβαθρου, αν μου επιτρέπετε την έκφραση, πανεπιστήμιο. Γιατί αυτό κάνετε, κύριοι Υπουργοί. Καταργείτε δύο τεχνολογικά ιδρύματα, που έχουν εξαιρετικά μεγάλο ποσοστό απορρόφησης στην αγορά εργασίας και ιδρύετε ένα θεωρητικό. Αυτό φαίνεται ξεκάθαρα και θα αναφέρω μόνο ένα παράδειγμα. Στο άρθρο 5 του νομοσχεδίου, στο οποίο προβλέπεται ότι αν είναι κάποιος φοιτητής τώρα στο ΤΕΙ Αθήνα ή Πειραιά και θέλει να πάρει το πτυχίο του Πανεπιστημίου, θα πρέπει να πάρει επιπλέον μαθήματα θεωρητικού χαρακτήρα. Εξαφανίζετε, λοιπόν, σταδιακά την Τεχνολογική Εκπαίδευση από ολόκληρη την Αττική, δεδομένου, ότι δεν θα υπάρχει πλέον κανένα ίδρυμα Τεχνολογικής Εκπαίδευσης στην Αττική και απ' ό,τι φαίνεται, βάσει των εξαγγελιών σας, εξαφανίζετε σταδιακά την Τεχνολογική Εκπαίδευση και από ολόκληρη τη χώρα.

Δεύτερον, κύριε Υπουργέ, κυρίες και κύριοι συνάδελφοι, είναι δυνατόν να συζητάμε για ενίσχυση της Τεχνολογικής Εκπαίδευσης, τη στιγμή που στις περίπου 270 σελίδες του νομοσχεδίου, δεν υπάρχει ούτε μία αναφορά στα επαγγελματικά δικαιώματα των αποφοίτων του νέου Ιδρύματος; Άκουσα αυτά που είπατε, κύριε Υπουργέ, αλλά, αν σας ενδιέφερε πραγματικά η ενίσχυση της Τεχνολογικής Εκπαίδευσης, το πρώτο πραγματικά που θα κάνατε, είναι ότι θα φροντίζατε να υπάρχει μια εκτενής πρόβλεψη για τα επαγγελματικά δικαιώματα των αποφοίτων.

 Το λέω αυτό, διότι, εκτός των άλλων, στο νομοσχέδιο αυτό, δημιουργούνται κάποια τμήματα, επιτρέψτε μου την έκφραση, μαμούθ, όπως αυτό των Βιοιατρικών Επιστημών, στο οποίο συνωστίζονται ειδικότητες, με κατοχυρωμένα επαγγελματικά δικαιώματα, που, όμως, τίθενται εν αμφιβόλω και ακόμα υπάρχουν Τμήματα με προγράμματα σπουδών τετραετούς διάρκειας, τα οποία θα παρέχουν ίδιους ή παρεμφερείς τίτλους με υπάρχοντα πανεπιστημιακά Τμήματα πενταετούς διάρκειας. Η ύπαρξη Τμημάτων με ίδιο όνομα και διαφορετική διάρκεια φοίτησης, θα δημιουργήσει σύγχυση και αντιδικίες, ως προς τα προσόντα των αποφοίτων, που θα διεκδικούν τα ίδια επαγγελματικά δικαιώματα.

 Επειδή ο κ. Υπουργός αναφέρθηκε στο ότι τα τμήματα, που δημιουργούνται, είναι σε αντιστοιχία απόλυτη με αυτά του εξωτερικού, ήδη, φαντάζομαι και εσείς, αλλά, εμείς τουλάχιστον οι Βουλευτές, λαμβάνουμε επιστολές από το εξωτερικό, οι οποίες έρχονται να μας ειδοποιήσουν για τους κινδύνους, λόγω της αναντιστοιχίας των νέων αυτών σχολών και των νέων αυτών Τμημάτων με τη διεθνή εκπαιδευτική πραγματικότητα. Η απουσία πρόβλεψης για τη διαδικασία μελλοντικής επαγγελματικής κατοχύρωσης των νέων αποφοίτων αποδεικνύει, δυστυχώς, τις ειλικρινείς προθέσεις για την «αναβάθμιση», όπως θέλετε να τη λέτε, της Τεχνολογικής Εκπαίδευσης.

Τρίτον, η ίδρυση ενός νέου πανεπιστημίου προϋποθέτει, κατ' ελάχιστον, εκπόνηση εμπεριστατωμένων μελετών σκοπιμότητας και βιωσιμότητας. Μελέτες, τις οποίες δεν έχουμε δει, παρότι να σας θυμίσω, κύριε Υπουργέ, ότι, όταν μιλήσαμε, πριν από περίπου σαράντα ημέρες και σας έθεσα αυτό το θέμα, μου είπατε ότι μετά από λίγες ημέρες θα θέσετε στη δημοσιότητα τις μελέτες αυτές. Η Αιτιολογική Έκθεση κάνει μια αναφορά σε κάποια μελέτη, την οποία δεν έχουμε δει. Ο Εισηγητής του ΣΥΡΙΖΑ, επίσης, έκανε μια αναφορά σε μια μελέτη, την οποία δεν έχουμε δει.

 Ερωτώ, λοιπόν, υπάρχουν εμπεριστατωμένες μελέτες σκοπιμότητας και βιωσιμότητας; Αν υπάρχουν, γιατί δεν έχουν κατατεθεί; Και το λέω αυτό, πόσο μάλλον, με δεδομένο ότι με νόμο, που εσείς οι ίδιοι περάσατε, εσείς ο ίδιος, κύριε Υπουργέ, αν δεν κάνω λάθος, το 2017 προβλέπεται ότι χρειάζεται μελέτη σκοπιμότητας για την ίδρυση κάθε νέου μεταπτυχιακού προγράμματος. Πόσο μάλλον, λοιπόν, για την ίδρυση ενός καινούργιου ολοκλήρου πανεπιστήμιου και βεβαίως, η αναφορά σε δύο ή τρία σημεία της Αιτιολογικής Έκθεσης, ως προς τη βιωσιμότητα και σκοπιμότητα, εκθέσεις, οι οποίες προβλέπονται από το Σύνταγμα, ότι πρέπει να προσκομίζονται μαζί με το εν λόγω νομοθέτημα, προφανώς δεν μπορούν να υποκαταστήσουν τις εκθέσεις αυτές, που απαιτούνται, σκοπιμότητας και βιωσιμότητας.

Τέταρτον, είναι δυνατόν να προβάλλεται σε ένα τέτοιο εγχείρημα και να μην υπάρχει μια ξεκάθαρη διαφανής διαδικασία, ξεκάθαρα ακαδημαϊκά κριτήρια για την επιλογή των Ιδρυμάτων, για τη συγχώνευση των τμημάτων, για τη δημιουργία κατευθύνσεων;

Εγώ, κύριε Υπουργέ, σας άκουσα, με μεγάλη προσοχή, ακόμα δεν έχω καταλάβει και αυτό είχατε πει ότι θα το δώσετε στη δημοσιότητα, αλλά δεν το έχετε δώσει μέχρι σήμερα εξ όσων γνωρίζω, ποια είναι η ακριβής διαδικασία που ακολουθήθηκε;

Ποια είναι τα ξεκάθαρα αντικειμενικά ακαδημαϊκά κριτήρια, τα οποία τέθηκαν; Πώς αποφασίστηκε να συγχωνευθεί το Α τμήμα με το Β τμήμα; Ποιανού η γνώμη ζητήθηκε; Ξεκάθαρα πράγματα για τη διαδικασία, που ακολουθήθηκε.

Ενδεικτικά, να πω ότι οι Κοσμήτορες των σχολών και οι επικεφαλής των τμημάτων, που συγχωνεύονται, μας έχουν καταθέσει ότι δεν κλήθηκαν ποτέ να καταθέσουν τις απόψεις τους στις συνεδριάσεις των Επιτροπών των δύο Τ.Ε.Ι. ως προς τις συγχωνεύσεις αυτές.

Πέμπτον, η ΑΔΙΠ, η Αρχή Διασφάλισης και Πιστοποίησης της Ποιότητας στην Ανώτατη Εκπαίδευση, όπως πολύ καλά ξέρετε, είναι μια ανεξάρτητη Αρχή και είναι υπεύθυνη, σε κεντρικό επίπεδο, για τη διασφάλιση της ποιότητας στη Τριτοβάθμια Εκπαίδευση. Σκοπός της ΑΔΙΠ είναι να προωθήσει στα Ανώτατα Εκπαιδευτικά Ιδρύματα της χώρας τις κατευθυντήριες οδηγίες, τη διαδικασία της αξιολόγησης, καθώς επίσης να εποπτεύει, να συντονίζει και να υποστηρίζει όλες τις διαδικασίες αξιολόγησης στα Ανώτατα Εκπαιδευτικά Ιδρύματα.

Κυρίες και κύριοι συνάδελφοι, αν έπρεπε κάποιος να έχει σημαίνοντα ρόλο σε αυτό το εγχείρημα, που συζητάμε σήμερα, αυτή είναι η ΑΔΙΠ.

Και ερωτώ: Ελήφθη υπόψη η γνώμη της ΑΔΙΠ, ως Αρχής για τη συγχώνευση των εν λόγω ιδρυμάτων; Μάλιστα, με νόμο που πάλι εσείς ψηφίσατε, πριν από μερικούς μόλις μήνες, προβλέπεται ρητά ότι για την ίδρυση νέου Α.Ε.Ι. απαιτείται η γνώμη της ΑΔΙΠ. Παρακαλώ, λοιπόν, να μας προσκομίσετε τα σχετικά έγγραφα, βάσει των οποίων ζητήθηκε η γνώμη αυτή και αν δόθηκε, ποια ήταν αυτή η γνώμη, αν δούμε και την απάντηση της ΑΔΙΠ.

Έκτον, κατά την προσφιλή σας τακτική μεταφέρετε, κύριε Υπουργέ, αρμοδιότητες που ανήκουν στα Τριτοβάθμια Ιδρύματα στο πρόσωπό σας. Γιατί να ορίσει ο Υπουργός προσωρινή Διοικούσα Επιτροπή για το νέο Πανεπιστήμιο και να μην γίνουν κανονικά οι εκλογές, όπως προβλέπει, άλλωστε και ο ίδιος ο νόμος, που εσείς εισηγηθήκατε και ψηφίσατε το 2017, σχετικά με Πανεπιστήμια, τα οποία είναι αυτοδύναμα, όπως το εν λόγω Πανεπιστήμιο, που δημιουργείτε;

Καταλαβαίνετε ότι το επιχείρημα της πίεσης του χρόνου, δεν πείθει κανέναν. Διότι, όπως σας προανέφερα και προηγουμένως, η εξαγγελία για το Πανεπιστήμιο Δυτικής Αττικής έγινε πριν από δέκα ολόκληρους μήνες, αλλά επιλέξατε για μια ακόμη φορά να φέρετε το νομοσχέδιο στην εκπνοή του χρόνου και στην εκπνοή των προθεσμιών για το μηχανογραφικό.

Έβδομον, ακούγοντας τις εξαγγελίες σας προ σχεδόν ενός έτους, προ 10 μηνών, για τη δημιουργία του Πανεπιστημίου Δυτικής Αττικής, θα περίμενε, τουλάχιστον, κανείς ότι θα επιτευχθεί κάποια σημαντική εξοικονόμηση, που θα προκύπτει ακριβώς από τη συγχώνευση αυτών των δομών.

Τι μας λέει η Έκθεση του Γενικού Λογιστηρίου του Κράτους;

Μας λέει, ότι από τα 16 εκατ., όπως λέτε εσείς, είναι προϋπολογισμός των δύο Ιδρυμάτων υπολογίζει εξοικονόμηση που εκτιμάται, πόσο; Σε 27.000 ευρώ.

Όγδοον, η αναμόρφωση, κύριε Υπουργέ, του Χάρτη της Ανώτατης Εκπαίδευσης της χώρας προϋποθέτει συνολικό σχεδιάγραμμα, με βάση τις ανάγκες της κοινωνίας του σήμερα, αλλά πολύ περισσότερο του αύριο, με ξεκάθαρους στόχους, με οικονομική αποτίμηση και χρονικό προγραμματισμό.

Κύριε Υπουργέ, δεν φαίνεται να έχετε κάποιο σχέδιο για την αναδιάταξη του ακαδημαϊκού χάρτη. Η διαδικασία επιχειρείται περιπτωσιολογικά και η στόχευση είναι μικροπολιτική, με γνώμονα την εξυπηρέτηση τοπικών συμφερόντων.

Σ' ένα τέτοιο εγχείρημα, κύριε Υπουργέ, δεν είναι σημαντική η γνώμη των φορέων, τους οποίους αφορά άμεσα αυτό το εγχείρημα;

Η Σύνοδος Πρυτάνεων έχει εκδώσει δύο αποφάσεις, που καταδικάζουν το εγχείρημα, το ίδιο η ΠΟΣΔΕΠ. Η ΟΣΕΠ Τ.Ε.Ι. έχει εκφράσει και αυτή ενστάσεις. Η ΑΔΙΠ ως Αρχή δεν έχουμε ενημέρωση ότι ζητήθηκε η γνώμη της, αν ζητήθηκε, επαναλαμβάνω, να μας προσκομίσετε τις σχετικές επιστολές.

Επιπλέον, κύριε Υπουργέ, έχουμε, δυστυχώς, την αίσθηση ότι κινείστε και πάλι μόνος στο αντίθετο ρεύμα από τις διεθνείς εξελίξεις. Παντού στον κόσμο η εκπαιδευτική κοινότητα κοιτάει πως θα ενισχύσει τον τεχνολογικό χαρακτήρα των Ιδρυμάτων, πως θα φροντίσει, ούτως ώστε, να πάνε περισσότερα παιδιά σε επαγγελματικά λύκεια της χώρας και εν συνεχεία, σε Τεχνολογικά Ανώτατα Ιδρύματα. Εσείς, όμως, μόνος, στο αντίθετο ρεύμα, έχετε βάλει στόχο να εξαφανίσετε τον τεχνολογικό χαρακτήρα της εκπαίδευσης. Γιατί; Για λόγους καθαρά μικροπολιτικών συμφερόντων.

Για ποιο συνολικό σχεδιασμό μιλάμε για τον ακαδημαϊκό χάρτη της χώρας, όταν, κύριε Υπουργέ, εδώ δεν έχετε συνολικό σχεδιασμό για τα δικά σας νομοθετήματα; Με αυτό εδώ το νομοθέτημα τροποποιείτε δικές σας διατάξεις. Όχι διατάξεις γενικά του ΣΥΡΙΖΑ, διατάξεις που εισηγηθήκατε και εσείς, προτείνατε στο Σώμα να ψηφιστούν πριν από μόλις μερικούς μήνες. Αναφέρω ενδεικτικά τα άρθρα 8,10,11,18,19,28,32.

Το παρόν σχέδιο νόμου δεν σταματά μόνο στην ίδρυση του Πανεπιστημίου Δυτικής Αττικής, αλλά ρυθμίζει και πολλά άλλα ζητήματα, που διατρέχουν σημαντικό τμήμα του εκπαιδευτικού φάσματος, καθώς και την έρευνα. Θα αναφερθώ σε αυτά εκτενώς, για να σεβαστώ για το χρόνο της κοινοβουλευτικής διαδικασίας στη συζήτηση επί των άρθρων. Η Ν.Δ. επιφυλάσσεται επί της αρχής. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Γρηγοράκος.

ΛΕΩΝΙΔΑΣ ΓΡΗΓΟΡΑΚΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Ευχαριστώ, κύριε Πρόεδρε. Αν θέλουμε να ανακαλύψουμε τον πραγματικό πολιτικό εαυτό του ΣΥΡΙΖΑ, αρκεί να δούμε τι πράττει στην παιδεία. Τη μια μέρα λέμε το ένα, την άλλη μέρα λέμε το άλλο, αλλάζουμε συνέχεια ότι είχαμε πει πριν ένα χρόνο, είχαμε ψηφίσει και το ξαναφέρνουμε πάλι να το αξιολογήσουμε.

Αυτά γίνονται στην οικονομία, στη διοίκηση, στις αποκρατικοποιήσεις, στο ασφαλιστικό σύστημα, στις εργασιακές σχέσεις, παντού. Παρά τις προγενέστερες διακηρύξεις που είχε κάνει ο ΣΥΡΙΖΑ, όλα αλλάζουν. Δέχεται, χωρίς καμιά διαπραγμάτευση, χωρίς καμία αντιπρόταση, τις υποδείξεις των δανειστών. Έτσι, βλέπουμε τη μνημονιακή του μετάλλαξη, σε όλο της το μεγαλείο. Όμως, στο χώρο της εκπαίδευσης, που η Κυβέρνηση δεν αντιμετωπίζει τον έλεγχο των πιστωτών, ακολουθεί κατά γράμμα όλες τις ιδεοληπτικές της εμμονές. Επιβάλλει τις πιο αναχρονιστικές απόψεις της, εφαρμόζει μια κατεξοχήν αντιεκπαιδευτική πολιτική.

Τι να πρωτοθυμηθούμε; Τη ρετσινιά της αριστείας, το σφιχτό εναγκαλισμό της παιδείας με τη θρησκεία, την επίκληση του ρωμαλέου φοιτητικού κινήματος, που θα αντιμετώπιζε τα πρωτοφανή φαινόμενα βίας, ανομίας, βανδαλισμού και εκφυλισμού στα πανεπιστημιακά ιδρύματα; Την κατάργηση και αποδόμηση όλων των μεταρρυθμιστικών και εκσυγχρονιστικών αλλαγών, που είχαν γίνει, έπειτα από επίμονες προσπάθειες πολλών χρόνων; Την επαναφορά των αιωνίων φοιτητών; Την επιστροφή των συνδικαλιστικών παρατάξεων στη διοίκηση των Πανεπιστημίων; Την καταπάτηση της αξιοκρατίας; Την επανάκαμψη της κομματικοκρατίας; Την άσκηση εκπαιδευτικής πολιτικής, με αποκλειστικό γνώμονα, τη διασφάλιση πολιτικού και κομματικού οφέλους, αδιαφορώντας πλήρως για την πρωτοφανή υποβάθμιση των σπουδών;

Άλλοτε, κυρίες και κύριοι συνάδελφοι, η παλιά Αριστερά αντιμετώπιζε την εκπαίδευση, ως τον ιδεολογικό μηχανισμό του αστικού κράτους, που, μέσω αυτού, οι συντηρητικές δυνάμεις επεδίωκαν να επιβάλουν την κυριαρχία τους, όπως έλεγε και ο μεγάλος μαρξιστής φιλόσοφος Λουί Αλτουσέρ. Σήμερα, η Κυβέρνηση αυτή αντιμετωπίζει την εκπαίδευση, ως κατεξοχήν μηχανισμό πελατειακών σχέσεων, κομματικής εξάρτησης και άσκησης επιρροής. Όλες οι πράξεις και οι ενέργειες της Συγκυβέρνησης ΣΥΡΙΖΑ - ΑΝΕΛ έχουν μοναδικό στόχο την κομματική εκμετάλλευση, την άγρα ψήφων και εν γένει, την τελική παράδοση της παιδείας στις ευτελείς επιδιώξεις τους.

Δεν υπάρχει πιο προκλητική πρακτική από αυτή που ακολουθεί η Κυβέρνηση σήμερα, στον πανεπιστημιακό χώρο. Αποκαλυπτική απόδειξη είναι το εφεύρημα της υποτιθέμενης ανωτατοποίησης των Τ.Ε.Ι., κάνοντας λόγο για Πανεπιστήμιο Δυτικής Αττικής. Ποιες σχολές αναβαθμίζονται; Με ποια κριτήρια; Ποια είναι η αξία και η σημασία συγκεκριμένων γνωστικών αντικειμένων, που μπαίνουν, κάτω από την ομπρέλα του Πανεπιστημίου Δυτικής Αττικής; Ποια είναι η αντιστοιχία τους με τις πραγματικές ανάγκες; Πώς ανταποκρίνονται οι προηγούμενες αλλαγές στην παιδεία, με τις απαιτήσεις της οικονομίας, της παραγωγής και της αγοράς;

Σε όλα αυτά τα ερωτήματα δεν υπάρχει καμία σοβαρή απάντηση ούτε μπορεί να βρεθεί. Η μόνη απάντηση είναι ότι η εκπαίδευση έχει παραδοθεί στα χέρια μοιραίων, ανερμάτιστων και επικίνδυνων κομματαρχών. Μοναδικό τους μέλημα είναι η μετατροπή της εκπαίδευσης σε μηχανισμό εκμαυλισμού, εξαπάτησης και εμπορίας της αγωνίας των νέων και των οικογενειών τους για τις σπουδές. Εξ ου και η πολιτική σας στην παιδεία θα μείνει, ως μνημείο ακραίας και αδίστακτης πελατειακής λογικής.

Το ΠΑ.ΣΟ.Κ. πρώτο στήριξε και ανέδειξε τη σημασία της τεχνολογικής εκπαίδευσης, στην Ελλάδα. Καταρχήν, με τη δημιουργία των Τ.Ε.Ι., με την ψήφιση του νόμου 1404/1983 και με τη συνεχή στήριξη της λειτουργίας και της ποιοτικής αναβάθμισης τους.

Με τους νόμους 2916/2001 και 3027/2002 υπήρξε μια άλλη προσπάθεια να αντιστοιχισθούν τα Τ.Ε.Ι. και η ΑΣΠΑΙΤΕ στις ανάγκες, αλλά και στις δυνατότητες εκείνης της εποχής, με αποτέλεσμα τη θεσμική ολοκλήρωση των δύο Ιδρυμάτων, η αναγνώριση του πτυχίου τους, ως πρώτος ακαδημαϊκός τίτλος, σύμφωνα με τη διαδικασία της Μπολόνια για τον ευρωπαϊκό χώρο Ανώτατης Εκπαίδευσης, καθώς και η ένταξη της Τεχνολογικής Εκπαίδευσης στην Ανώτατη Εκπαίδευση, λαμβάνοντας έτσι τη μορφή, που έχει σήμερα. Μια Ανώτατη Εκπαίδευση με δυο ισότιμους τομείς, τον Πανεπιστημιακό και τον Τεχνολογικό.

Εκκρεμές, όμως, παρέμεινε το ζήτημα της αυτόνομης διοργάνωσης Διδακτορικών με τα Τ.Ε.Ι. και εδώ πρέπει κάποιοι να κάνουμε την αυτοκριτική μας, καθώς βέβαια και της έκδοσης πλήρων επαγγελματικών δικαιωμάτων ανά ειδικότητα, σύμφωνα με την ευρωπαϊκή πρακτική, στις ειδικότητες, που αυτά εκκρεμούσαν, κατά βάση στις σχολές ΣΤΕΦ και ΣΤΕΔ, παρόλο που έγιναν οι αντίστοιχες προσπάθειες και αναλήφθηκαν σχετικές πρωτοβουλίες από την Κυβέρνηση του ΠΑ.ΣΟ.Κ. 2010 - 2011. Επομένως, κάθε προσπάθεια περαιτέρω αναβάθμισης των Τ.Ε.Ι., πρέπει να γίνει σε συνέχεια των παραπάνω πολιτικών.

Με το παρόν σχέδιο νόμου, συγχωνεύονται σε ένα και «πανεπιστημοποιούνται» δυο ΑΤΕΙ της Αττικής, το Α Τ.Ε.Ι. Πειραιά και το Α Τ.Ε.Ι. Αθηνών, χωρίς σε αυτό να συμπεριλαμβάνεται το τρίτο ίδρυμα της Τεχνολογικής Εκπαίδευσης, η ΑΣΠΑΙΤΕ. Όλα έγιναν, χωρίς καμία μελέτη, χωρίς κανένα πρόγραμμα, χωρίς να υπάρχει καμία μελέτη σκοπιμότητας και βιωσιμότητας, χωρίς ένα master plan. Είναι κολοβή η οποιαδήποτε συγχώνευση ή «πανεπιστημιοποίηση» δυο Α ΤΕΙ, εάν δεν συζητάμε για ένα νέο χάρτη Τριτοβάθμιας Εκπαίδευσης, μετά από αξιολόγηση όλων των συντελεστών εκπαίδευσης από την Αρχή Διασφάλισης και Πιστοποίησης της Ποιότητας στην Ανώτατη Εκπαίδευση, αλλά και μετά από επιστημονική αντιστοίχιση και τεκμηρίωση των αναγκών της ελληνικής οικονομίας.

Το νέο οικονομικό μοντέλο πρέπει να αντικατοπτρίζει ένα νέο παραγωγικό μοντέλο της σύγχρονης οικονομίας, δεν μπορεί να είναι συνέχεια ενός εκπαιδευτικού μοντέλου, που αντικατοπτρίζει τις παθογένειες μιας χώρας, που, κατ' ουσία, χρεοκόπησε το 2010, ως αποτέλεσμα των καταστροφικών πολιτικών των κυβερνήσεων της Ν.Δ.. Δεν είναι δυνατόν σήμερα, να μοιράζονται υποσχέσεις για ίδρυση νέων τμημάτων, σε διάφορες περιοχές της χώρας, όπως έγινε, κατά το πρόσφατο παρελθόν. Αυτές οι διαδικασίες αξιολόγησης δεν πρέπει να αφορούν μόνο συγχωνεύσεις Α Τ.Ε.Ι., αλλά συνολικά των ιδρυμάτων Τριτοβάθμιας Εκπαίδευσης, ανά Περιφέρεια. Θα προβλέπουν ξεκάθαρες λύσεις για τις περιπτώσεις γεωγραφικών και επαγγελματικών επικαλύψεων για τους αποφοίτους.

Το παρόν νομοσχέδιο δεν μπορεί να εξυπηρετεί μικροκομματικούς σκοπούς, να κλείνει το μάτι σε κοινωνικές ομάδες, με σκοπό την εξυπηρέτηση εκλογικών στόχων και να μην εντάσσεται σε κάποιο συνολικό σχεδιασμό. Ακόμη, στο σχέδιο νόμου, δεν υπάρχουν απαντήσεις για το πώς θα αποφευχθεί το φαινόμενο καθηγητών ή φοιτητών πολλαπλών ταχυτήτων στα υπό ίδρυση ιδρύματα. Η Δημοκρατική Συμπαράταξη δίνει βάρος στην Τεχνολογική και Επαγγελματική Εκπαίδευση από τη Δευτεροβάθμια Εκπαίδευση.

Για το λόγο αυτόν, τα διετή προγράμματα για τους αποφοίτους των ΕΠΑΛ δεν πρέπει να οδηγήσουν σε μια νέα τεχνητή ζήτηση τίτλων Α.Ε.Ι., αλλά να γίνεται αποδεκτός ο ρόλος τους, που κάθε βαθμίδα εκπαίδευσης έχει. Επομένως, ούτε ένταξη των Τεχνιτών Βρώσεων σε ένα ψευδεπίγραφο ανώτατο, αλλά ούτε και υποβάθμιση του Επαγγελματικού Λυκείου, για το οποίο προτείνουμε να αποδίδεται πιστοποιημένος τίτλος, με τα αντίστοιχα ευρωπαϊκά επαγγελματικά δικαιώματα.

Τέλος, προτείνουμε να σταματήσει ο αναχρονιστικός διαχωρισμός αποφοίτων Τεχνολογικής και Πανεπιστημιακής Εκπαίδευσης στο δημόσιο τομέα, όσον αφορά μισθολογικά ζητήματα και ζητήματα εξελίξεις ΕΠΕ και ΕΤΕ και την αντικατάστασή τους από νέο ενιαίο κλιμάκιο ΑΕ, Ανώτατης Εκπαίδευσης, βέβαια, σε συνάρτηση με τις οικονομικές δυνατότητες και χωρίς αναδρομικές καταβολές.

 Κυρίες και κύριοι συνάδελφοι, η Ελλάδα έχει σήμερα 20 Α.Ε.Ι., 22 μαζί με το Ελληνικό Ανοιχτό Πανεπιστήμιο, το ΕΑΠ και το Διεθνές Πανεπιστήμιο της Ελλάδος. Τα Α Τ.Ε.Ι. είναι 14, συνολικά τριάντα έξι Ανώτατα Ιδρύματα και με βάση το πληθυσμιακό μέγεθος της χώρας και με δεδομένο ότι δεν υποδεχόμαστε ξένους φοιτητές, ο αριθμός είναι ιδιαίτερα μεγάλος. Θα μπορούσαμε να στηρίξουμε τη μετεξέλιξη της Τριτοβάθμιας Πανεπιστημιακής και Τεχνολογικής Εκπαίδευσης και τη διαμόρφωση ελληνικού ενιαίου χώρου Ανώτατης Εκπαίδευσης. Καμία διάκριση ιδρυμάτων σε Α.Ε.Ι. και Α ΤΕΙ, αλλά δημιουργία Ανώτατων Τριτοβάθμιων Εκπαιδευτικών Ιδρυμάτων, όπου θα οργανώνονται και θα συνυπάρχουν τμήματα Τεχνολογικής και Πανεπιστημιακής Εκπαίδευσης μέσα στο ίδιο ίδρυμα.

Οι επιστημονικές και εκπαιδευτικές συνέργειες, η διαλεκτική σχέση πανεπιστημιακής και τεχνολογικής εκπαίδευσης είναι προφανής, σε πολλές περιπτώσεις. Στα ΑΕΙ να συμπεριληφθούν και τα Ερευνητικά Κέντρα. Η πολυδιάσπαση δομών έχει οδηγήσει σε μειωμένη αποτελεσματικότητα και υποβάθμιση της ποιότητας σπουδών, άρα και της αξίας του πτυχίου. Εκπαίδευση και έρευνα, σε θεωρητικό και εφαρμοσμένο επίπεδο, δεν είναι πλέον διακριτές δράσεις. Συμπληρωματικότητα, λοιπόν, αυτή είναι η λύση. Ανώτατη εκπαίδευση, που να υποστηρίζει και να συμμετέχει στη διαμόρφωση της εθνικής περιφερειακής και τοπικής οικονομίας, σύμφωνα με τις εθνικές και τοπικές ανάγκες, σύμφωνα με το νέο παραγωγικό μοντέλο, με ένα ίδρυμα, ανά περιφέρεια.

Κυρίες και κύριοι συνάδελφοι, κύριοι Υπουργοί, η επιστημονική γνώση παράγεται στις μεγάλες ανεπτυγμένες χώρες με μακράν πρώτες τις Ηνωμένες Πολιτείες Αμερικής. Τα ελληνικά πανεπιστήμια πρέπει να είναι ανταγωνιστικά, για να συμμετέχουν σε αυτόν τον αγώνα και να είναι ποιοτικοί φορείς της επιστήμης στη χώρα μας. Χρειάζεται, λοιπόν, υποδομές, υψηλού επιπέδου διδακτικό ερευνητικό προσωπικό και επαρκής χρηματοδότηση της έρευνας. Η χώρα μας δεν έχει τη δυνατότητα να παρέχει υποδομές και να χρηματοδοτεί πολλά ΑΕΙ ούτε μεγάλο αριθμό διεθνούς επιπέδου ΔΕΠ. Τα καλύτερα μυαλά της Ελλάδος, όπως πάντα, πηγαίνουν στο εξωτερικό για μεταπτυχιακά και ακαδημαϊκή καριέρα, πολλοί, όμως, επέστρεφαν στη χώρα και συνέβαλαν τα μέγιστα στο να κρατηθεί ψηλά το επίπεδο διδασκαλίας και έρευνας, ιδιαίτερα βέβαια, της έρευνας. Με τους σημερινούς χαμηλότατους μισθούς, η πολύτιμη αυτή πηγή στερεύει. Ιδρύοντας, λοιπόν, πολλά ΑΕΙ, με χαμηλή χρηματοδότηση και όχι υψηλού επιπέδου προσωπικό, αναγκαστικά, χαμηλώνουμε τον πήχη, τόσο στο επίπεδο σπουδών όσο και στην έρευνα, άσχετα από τις αξιέπαινες προσπάθειες των ενδιαφερομένων, πραγματικά πολλών επιστημόνων στην Ελλάδα.

Με άλλα λόγια, κύριε Υπουργέ, κύριοι Υπουργοί, συνεχίζετε και εδώ τη δημαγωγική και ισοπεδωτική πολιτική σας: Πληθωρισμός ΑΕΙ, πληθωρισμός πανεπιστημιακών, πληθωρισμός φοιτητών, όλα σε χαμηλή χρηματοδότηση, χαμηλές απαιτήσεις, χαμηλές πτήσεις, χαμηλή ποιότητα και τελικά χαμηλή εκτίμηση για τη ζωή.

Απομακρύνετε, έτσι, την Ελλάδα από την πρωτοπορία της επιστήμης και της έρευνας, αυξάνετε την απόσταση από τις προηγμένες χώρες, προσεγγίζετε τα πρότυπά σας, δηλαδή, τις πάλαι ποτέ σοσιαλιστικές βαλκανικές χώρες. Αλλά δεν είναι μόνο αυτό. Γιατί, κύριοι Υπουργοί, κατεδαφίζετε την Τεχνολογική Εκπαίδευση και υπάρχει το ερώτημα εδώ. Γιατί βέβαια, δεν πρόκειται για αναβάθμιση των ΤΕΙ. Άλλα προγράμματα σπουδών θέλει η Τεχνολογική Εκπαίδευση. Απαιτούνται διδάσκοντες, με διαφορετικά προσόντα, με διαφορετικές επαγγελματικές διαδρομές από ό,τι στον πανεπιστημιακό χώρο. Κοιτάξτε να δείτε τι γίνεται σήμερα γύρω μας. Ποια είναι η χώρα, με την καλύτερη πιο οργανωμένη τεχνική εκπαίδευση; Αναμφισβήτητα, η Γερμανία. Ποια είναι η χώρα, με την καλύτερη παραγωγή τεχνικών προϊόντων, μηχανές και όλα αυτά; Αναμφισβήτητα, η Γερμανία. Ο Μακρόν προτείνει την ενίσχυση της Τεχνικής Εκπαίδευσης, σαν μία από τις σημαντικότερες μεταρρυθμίσεις για την οικονομική ανάπτυξη της Γαλλίας. Και ποιες χώρες έχουν πληθώρα ανέργων πτυχιούχων ΑΕΙ και μικρή παραγωγική βάση; Αίγυπτος, Τυνησία, Ρουμανία, Βενεζουέλα. Εκεί θέλουμε εμείς να μοιάσουμε; Μέχρι εκεί φτάνουν οι φιλοδοξίες μας; Τον εαυτό μας βάζω μέσα. Φοβάμαι πως είμαστε ακόμη χειρότερα, αν δεν προσέξουμε και αν δεν είμαστε όλοι ενωμένοι. Έχουμε διχαστεί, τα τελευταία χρόνια. Προτιμάτε εσείς να μοιράζετε ψευδοεπιδόματα σε απελπισμένους ανέργους, αντί να προωθείτε την παραγωγική απασχόληση και την παραγωγή. Έτσι προτιμάτε να φτιάχνετε μέτρια πανεπιστήμια και στρατιές πτυχιούχων, αντί να αφιερώνετε τα κονδύλια, που διαθέτει η χώρα, στην ποιοτική παιδεία, στην αριστεία, σε διεθνώς ανταγωνιστικά πανεπιστήμια, προσανατολισμένα στην παραγωγή.

Κυρίες και κύριοι συνάδελφοι, η απελευθέρωση των ιδρυμάτων και η ενίσχυση της αυτονομίας τους πρέπει να ακολουθηθεί από τομές ενίσχυσης της εξωστρέφειας και της διεθνοποίησης των ελληνικών δημόσιων ιδρυμάτων. Ξενόγλωσσα προγράμματα στα τμήματα τόσο προπτυχιακά όσο και μεταπτυχιακά, για όλα τα προγράμματα, εφόσον αυτό είναι εφικτό. Τα ίδια τα ιδρύματα, σύμφωνα με τα οικονομικά τους χαρακτηριστικά και τη διαχείριση από τις αρχές τους, πρέπει να αποφασίζουν για τους εισακτέους τους, τα μεταπτυχιακά τους προγράμματα, τους καθηγητές τους, την ίδρυση ή κατάργηση τμημάτων. Απελευθέρωση στην πράξη, λοιπόν, μαζί με την αντίστοιχη κοινωνική λογοδοσία. Η Ελλάδα και τα ΑΕΙ να γίνουν διεθνής εκπαιδευτικός χώρος αναφοράς. Αυτό πρέπει να είναι το ζητούμενο της ελληνικής πολιτείας σήμερα.

Κύριοι Υπουργοί, μέριμνά μας είναι να έχει πρόσβαση και ο πιο αδύναμος σε ένα σύστημα εκπαίδευσης, με πολλαπλές ευκαιρίες και δυνατότητα κινητικότητας, μεταξύ των βαθμίδων, ανάλογα με τις κλίσεις, τα ενδιαφέροντα και την απόδοσή του.

Η εκπαίδευση για μας είναι δυνατότητα όχι ευκαιρία και βασική μας έγνοια είναι η στήριξη όσων την έχουν μεγαλύτερη ανάγκη.

Θα σας ακούσουμε με προσοχή και αυτά που θα κάνετε και θα αλλάξετε στο νομοσχέδιο, το οποίο έχετε καταθέσει. Θα θέλαμε περισσότερη συζήτηση και θα την έχετε μαζί μας, σε καλόπιστο κλίμα.

Επιφυλάσσομαι, λοιπόν, να σας πω για το νομοσχέδιο, εάν το στηρίζω ή όχι, την επόμενη εβδομάδα. Ευχαριστώ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Κι εμείς ευχαριστούμε.

Θα ήθελα να κάνω το γενικό σχόλιο ότι έχω απόλυτη πεποίθηση ότι τα ελληνικά εκπαιδευτικά ιδρύματα κερδίζουν πολύ σοβαρές διεθνείς θέσεις ποιοτικά και οι νέοι, ειδικά, διδάσκοντες ανανεώνουν πάρα πολύ τολμηρά και τις γλώσσες και τις διδακτικές τεχνικές, έχοντας πλούσια και πολύπλευρα εφόδια.

Ο κ. Χατζησάββας έχει το λόγο.

ΧΡΗΣΤΟΣ ΧΑΤΖΗΣΑΒΒΑΣ (Ειδικός Αγορητής του Λαϊκού Συνδέσμου – Χρυσή Αυγή): Ευχαριστώ, κύριε Πρόεδρε.

Βλέπουμε ότι ο Υπουργός έχει υποστηρίξει με θέρμη αυτό το εγχείρημα και το παρουσιάζει σαν ένα τρομερό επίτευγμα. Προφανώς, το κάνει χωρίς να λαμβάνει καθόλου υπόψη του τις αντιδράσεις των φοιτητών και πανεπιστημιακών, που εμείς, ως Κόμμα, έχουμε δεχθεί, με διάφορα μηνύματα, φοβερές αντιδράσεις από πολλούς και ετερόκλητους φορείς.

Βέβαια, όμως, αυτή η πρόταση του Υπουργού δεν είναι κάτι καινούργιο, υπήρχε αντίστοιχη πρόταση από παλαιότερη μνημονιακή κυβέρνηση, την Κυβέρνηση του 2013 - 2014, το γνωστό σε όλους μεταρρυθμιστικό σχέδιο «ΑΘΗΝΑ», με στόχο, όπως διαμήνυε τότε, την πρόσβαση σε αναβαθμισμένα ιδρύματα και ισχυρά πτυχία.

Το σχέδιο αυτό, βέβαια, δεν προχώρησε το 2013 και τώρα βλέπουμε μια ελαφρώς αλλαγμένη μορφή του, που μπορεί να μην αλλάζει ο χάρτης των πανεπιστημιακών ιδρυμάτων ανά την επικράτεια, παρά μόνο ένα τμήμα αυτών, αλλά θα προκαλέσει σίγουρα το άνοιγμα του ασκού του Αιόλου.

Τώρα, πώς μπορούν οι κυβερνώντες να μιλούν για μια αναπτυξιακή προοπτική, όταν επιχειρούν να δημιουργήσουν αποφοίτους πολλαπλών ταχυτήτων, πώς μιλούν, σήμερα, για το σχεδιασμό του αύριο, όταν χρησιμοποιούν συνταγές του χθες και μάλιστα αυτές, τις οποίες έχει ασκήσει δριμεία κριτική ο ΣΥ.ΡΙΖ.Α.; Θυμίζω ότι για το σχέδιο «ΑΘΗΝΑ», ο ΣΥ.ΡΙΖ.Α. τόνιζε ότι διαλύει ό,τι απέμεινε από την εκπαίδευση, ότι θα καταρρεύσει μετά τις αντιδράσεις της κοινωνίας και διάφορα άλλα τέτοια.

Η αναφορά του νέου εγχειρήματος ότι προκύπτουν σημαντικά οφέλη με δημοσιονομικούς και αναπτυξιακούς όρους, καθιστά εμφανή την άμεση σχέση με τις ακολουθούμενες πολιτικές λιτότητας. Επίσης, έρχεται σε άμεση αντίθεση με τη θέση του ΣΥ.ΡΙΖ.Α., προτού, βέβαια, γίνει κυβέρνηση, ότι το έργο της αναμόρφωσης των ΑΕΙ είναι δημοκρατική υπόθεση των ανθρώπων τους και όχι των εντεταλμένων εκκαθαριστών της πολιτικής των μνημονίων.

Η προτεινόμενη συγχώνευση δεν πρόκειται να αναβαθμίσει τις σχολές. Μπορεί ο Υπουργός να προσπαθεί να ωραιοποιήσει την κατάσταση και να προβάλλει, ως επιχείρημα ,τον εκσυγχρονισμό της εκπαίδευσης, αλλά, ουσιαστικά, πρόκειται για ένα μνημόνιο για τα ΤΕΙ Αθήνας και Πειραιά, το οποίο θα επεκταθεί και στα υπόλοιπα ΤΕΙ και ΑΕΙ της χώρας, φέρνοντας σαρωτικές αλλαγές και μάλιστα με αρνητικό πρόσημο.

Τις τελευταίες ημέρες, διαβάζουμε τα δημοσιεύματα και τα υπομνήματα των άμεσα ενδιαφερομένων και βλέπουμε τις αντιδράσεις τους. Ενώ στην Αιτιολογική Έκθεση αναφέρεστε στην ΑΔΙΠ, στην Αρχή Διασφάλισης και Πιστοποίησης, είτε κάνοντας αναφορά σε ετήσια Έκθεσή της είτε σε σχετική αξιολόγηση, εν τούτοις, πουθενά δεν αναγράφεται ότι η ίδρυση αυτή του νέου πανεπιστημίου έχει αξιολογηθεί και πιστοποιηθεί από αυτή την Αρχή.

 Ισχύει, λοιπόν, ότι δεν υπάρχει αυτή η αξιολόγηση ή δεν αναφέρεται η αξιολόγηση αυτή, επειδή δεν σας εξυπηρετεί;

Σε ό,τι αφορά το γεγονός πως η έδρα του θα βρίσκεται στη Δυτική Αττική και αυτό αναμένεται να αναβαθμίσει την περιοχή, ισχύει ότι η Δυτική Αττική είναι η πιο αδικημένη περιοχή του Λεκανοπεδίου, ισχύει ότι θα πρέπει να αλλάξει τη δυναμική της και να δοθεί μια νέα ώθηση προς τη βελτίωση των υφιστάμενων συνθηκών και πως οι συγκυρίες έχουν επιδράσει στην περαιτέρω υποβάθμιση ορισμένων περιοχών, μην ξεχνάτε, όμως, ότι πολλά εκ των υφισταμένων πανεπιστημιακών ιδρυμάτων έχουν καταστεί ορμητήρια έκνομων συμπεριφορών και άντρα παραβατικότητας, υπό την ασφάλεια, φυσικά, που προσφέρει το πανεπιστημιακό άσυλο. Ένα άσυλο για παρακρατικά στοιχεία. Μία, λοιπόν, τέτοια εξέλιξη, καταλαβαίνετε πώς θα οδηγήσει σε περαιτέρω υποβάθμιση της ήδη προβληματικής περιοχής και θα δούμε τους δείκτες της βίας και της εγκληματικότητας να εκτινάσσονται.

Επειδή πρέπει να προλάβω να κατέβω στην Ολομέλεια για το νομοσχέδιο, δεν θα αναφερθώ στα διετή προγράμματα σπουδών των Α.Ε.Ι., ούτε για το επιπέδου 5 Δίπλωμα, θα αναφερθούμε στην Ολομέλεια.

Για τη διάταξη που αφορά τη δυνατότητα, που παρέχεται στους Καθηγητές των Τ.Ε.Ι. να επιβλέπουν διδακτορικές διατριβές, να πούμε ότι είναι κάτι που προετοιμάζεται εδώ και καιρό. Ο κ. Υπουργός έχει στηρίξει την διαδικασία εκπόνησης διδακτορικών από τα Τ.Ε.Ι.. Έχετε σκεφτεί πόσοι φοιτητές λαμβάνουν πτυχία, χωρίς αντίκρισμα; Έχετε δει πόσοι Έλληνες, με μεταπτυχιακά και διδακτορικό, είναι χωρίς δουλειά; Δεν θα μιλήσω για αυτούς που φεύγουν στο εξωτερικό και παραμένουν εκεί περισσότερο από κάθε άλλη χώρα.

Όσον αφορά τις μεταγραφές των φοιτητών. Να σημειωθεί ότι δημιουργούνται ελπίδες στις οικογένειες, που έχουν παιδιά, που σπουδάζουν, σε διαφορετικές πόλεις, ότι δικαιούνται το δικαίωμα μεταγραφής, υπό συγκεκριμένες προϋποθέσεις. Αυτές οι προϋποθέσεις και οι λεπτομέρειες εφαρμογής της διάταξης θα καθοριστούν με απόφαση του Υπουργού, χωρίς όμως, να προσδιορίζονται χρονικά ή να υπάρχει κάτι άλλο σχετικά με αυτό. Η αλήθεια είναι ότι δεδομένων των συνθηκών πολλές οικογένειες αδυνατούν να αφήνουν τα παιδιά τους να σπουδάσουν εκτός της πόλης διαμονής τους και αυτή η διάταξη θα είναι μια ανάσα γι’ αυτούς και έτσι θα διατηρηθεί το δικαίωμα των παιδιών στην εκπαίδευση. Όμως, αν δεν υπάρξουν συγκεκριμένοι όροι και προϋποθέσεις και οι αντίστοιχες θέσεις των Τμημάτων, τότε η διάταξη είναι κενή και απλώς χρησιμεύει για καθαρά ψηφοθηρικούς λόγους, εμπαίζοντας εκατοντάδες οικογένειες και δημιουργώντας πάρα πολλά προβλήματα στα ίδια τα Ιδρύματα.

Επίσης, υπάρχει η παρ. 11 στο άρθρο 20, με την οποία παρέχεται η δυνατότητα μετάταξης επιστημόνων υψηλών προσόντων από την Πρωτοβάθμια και Δευτεροβάθμια Εκπαίδευση σε Ερευνητικά Κέντρα και, ως εκ τούτου, ενισχύεται το επιστημονικό - τεχνικό προσωπικό των Κέντρων αυτών. Θα έπρεπε να ενισχύεται η βασική εκπαίδευση από αυτούς τους εκπαιδευτικούς, που έχουν αυξημένα προσόντα και όχι να αποψιλώνονται η Πρωτοβάθμια και Δευτεροβάθμια. Επιπλέον, έχετε σκεφτεί πώς θα καλυφθούν τα κενά, που θα δημιουργηθούν; Στόχος θα έπρεπε να είναι η αναβάθμιση του Δημόσιου Σχολείου και όχι ο επιχειρούμενος αφανισμός του. Φυσικά δεν μπορώ να μην αναφερθώ στη σταδιακή υποχρεωτική φοίτηση των νηπίων ηλικίας, από τεσσάρων έως πέντε ετών στο νηπιαγωγείο κατ' εφαρμογή του προγράμματος της δίχρονης υποχρεωτικής εκπαίδευσης. Εδώ, θα ήθελα να ρωτήσω, αν θα υπάρχουν αυτές οι θέσεις, αν έχουν προβλεφθεί ή θα αναγκαστούν οι οικογένειες, που μένοντας τα παιδιά τους εκτός, να τα πάνε σε κάποιο ιδιωτικό;

Τώρα, για το θέμα της αναγνώρισης της γλωσσομάθειας της αραβικής γλώσσας με πιστοποιητικό του Πανεπιστημίου της Ναμπλούς, εντάξει. Προφανώς επιτάσσεται από τις τρέχουσες συνθήκες. Σε αντίστοιχη κατεύθυνση κινείται και η ρύθμιση της διευκόλυνσης εισαγωγής αλλοδαπών αλλογενών στην Τριτοβάθμια Εκπαίδευση, ως ειδική κατηγορία, ουσιαστικά εις βάρος των Ελλήνων φοιτητών.

 Απαράδεκτη για εμάς και η διάταξη, που αφορά την γιορτή των Τριών Ιεραρχών, που συνεχίζει να θεωρείται αργία, γιατί έτσι σας «βολεύει», αλλά καταργείται ο εορτασμός της. Η συγκεκριμένη διάταξη αποτελεί συνέχεια των ενεργειών του πρώην Υπουργού, κ. Φίλη, που στόχο έχει την περιθωριοποίηση της Ορθοδοξίας, την αποδόμηση της Ιστορίας, την καλλιέργεια της διεθνιστικής και πολυπολιτισμικής συνείδησης.

Καταλήγοντας, το νομοσχέδιο αυτό είναι όντως μια εμβληματική πρωτοβουλία της Κυβέρνησης σας και μια τεράστια μεταρρύθμιση. Εμβληματική και τεράστια μεταρρύθμιση, όμως, με βάση την ιδεοληψία σας, εμπλουτισμένη με πολλά, πάρα πολλά μνημονιακά στοιχεία καταστροφής.

Θα ήθελα να σας πω, ως «Χρυσή Αυγή», ότι θα πρέπει να σταματήσετε να παίρνετε άλλες πρωτοβουλίες με άξονα το δήθεν συμφέρον του ελληνικού λαού, ενώ απλώς θέλετε να «βολέψετε» κι άλλους «δικούς» σας. Το έχετε αποδείξει, πολλές φορές και όπως σας έχω αναφέρει και παλαιότερα, αν θέλετε να προσφέρετε πραγματικά, κύριε Υπουργέ, στην Παιδεία θα πρέπει να σταματήσει η Κυβέρνηση ΣΥΡΙΖΑ-ΑΝΕΛ να νομοθετεί για την Παιδεία. Ευχαριστώ πολύ.

 ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο Ειδικός Αγορητής του Κομμουνιστικού Κόμματος Ελλάδος, κ. Ιωάννης Δελής.

ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.): Ευχαριστώ, κύριε Πρόεδρε.

 Στην αρχή της ομιλίας μου, θέλω να κάνω μια επισήμανση. Το νομοσχέδιο δεν αφορά μόνο στο Πανεπιστήμιο Δυτικής Αττικής, ανοίγει και άλλα σημαντικά ζητήματα, όπως είναι για την έρευνα, την τεχνικοεπαγγελματική εκπαίδευση, τις μετεγγραφές. Σήμερα, όμως, θα σταθούμε στο συγκεκριμένο θέμα, στο Πανεπιστήμιο Δυτικής Αττικής, που δίνει, νομίζω και τον τόνο στο σημερινό νομοσχέδιο.

 Ήταν, λοιπόν, το 1999, πριν από αρκετά χρόνια, όταν από τότε η Ε.Ε. , με τη Συνθήκη της Μπολόνια, διακήρυσσε και ξεκινούσε την υλοποίηση του λεγόμενου ενιαίου χώρου ανώτατης εκπαίδευσης, στα πλαίσια των γενικότερων αναδιαρθρώσεων της επί το αντιδραστικότερο, φυσικά. Η επιλογή της αυτή δεν ήταν τυχαία, αφού το σχέδιό της για αυτό τον ενιαίο χώρο ανώτατης εκπαίδευσης και έρευνας αποτελούσε και αποτελεί το βασικό όρο για την τόνωση και για τη θωράκιση της κερδοφορίας του κεφαλαίου των ευρωπαϊκών μονοπωλίων, όρος που καθίσταται, μάλιστα, στην εποχή μας, ιδιαίτερα κρίσιμος, μετά την καπιταλιστική κρίση και μπροστά στο ενδεχόμενο της μιας, οποιασδήποτε, τέλος πάντων, καπιταλιστικής ανάκαμψης.

Στην ουσία η Ε.Ε. επιχειρούσε και επιχειρεί και δια μέσου της εκπαίδευσης και όχι μόνο με αυτήν, βέβαια, να γίνει πιο ανταγωνιστική προς τα υπόλοιπα καπιταλιστικά κέντρα, τις Η.Π.Α., την Κίνα και άλλα, διαμορφώνοντας μία ομοιογενή ευρωπαϊκή αγορά εκπαιδευτικών και ερευνητικών προϊόντων όσο είναι δυνατόν αυτό, βέβαια, αφού αυτό προσκρούει και στην εγγενή ανισομετρία, μεταξύ των καπιταλιστικών κρατών, αλλά ταυτόχρονα και ένα υψηλά ειδικευμένο ανθρώπινο δυναμικό. Το σημερινό, λοιπόν, νομοσχέδιο σε αυτήν ακριβώς τη στρατηγική εντάσσεται, όπως από την αρχή, άλλωστε, το ξεκαθαρίζει και η Αιτιολογική του Έκθεση. Έτσι, ακριβώς, ξεκινά. Αυτήν τη στρατηγική εξειδικεύει στην ελληνική πραγματικότητα, προκειμένου να εναρμονιστεί η ελληνική ανώτατη εκπαίδευση στις νόρμες του ευρωπαϊκού ενιαίου χώρου ανώτατης εκπαίδευσης. Αυτή τη στρατηγική έχει, ως εικόνισμά της, η Κυβέρνηση και βλέπουμε ειδικά, ως προς τα ανώτατα ιδρύματα, να δείχνει και υπερβάλλοντα ζήλο να την προχωρήσει και να την εφαρμόσει, αναλαμβάνοντας ακόμα και την ιδιοκτησία των γνωστών αστικών προταγμάτων, περί επιχειρηματικότητας, ανταγωνιστικότητας, σύμφωνα με τα οποία πρέπει και τα ΑΕΙ να λειτουργούν και να υπηρετούν.

Φυσικά, αυτή η στρατηγική υπηρετείται από όλες τις μέχρι σήμερα κυβερνήσεις, υποστηρίζεται από όλα τα αστικά Κόμματα και υλοποιείται, ασφαλώς, σταδιακά. Δεν έχουμε παρά να θυμηθούμε τις σχετικές νομοθετικές παρεμβάσεις της κυρίας Διαμαντοπούλου και βέβαια, το σχέδιο «ΑΘΗΝΑ», των συγχωνεύσεων του κ. Αρβανιτόπουλου, της Συγκυβέρνησης Ν. Δημοκρατίας – ΠΑ.ΣΟ.Κ.. Όλο αυτό επιπλέον περιβάλλεται και από την αυθεντία εντός εισαγωγικών των αποκαλούμενων βέλτιστων πρακτικών του ΟΟΣΑ, ενώ εν τω μεταξύ έχει συμπεριληφθεί από το 2003 και δώθε και στις κατευθύνσεις, που υπάρχουν, μέσα στα μνημόνια. Οι λόγοι, φυσικά και δεν είναι μόνο δημοσιονομικοί. Εξυπηρετείται, ασφαλώς και αυτό, αλλά κυρίως, είναι η μεγαλύτερη ανταγωνιστικότητα της ελληνικής Ανώτατης Εκπαίδευσης. Είναι χαρακτηριστικό, με την ευκαιρία αυτή, να ειπωθεί ότι στο σημερινό νομοσχέδιο, για το Πανεπιστήμιο Δυτικής Αττικής, χρησιμοποιούνται όροι, όπως βιωσιμότητα, αποδοτικότητα, οι οποίοι όροι προσιδιάζουν σε επιχειρηματική λειτουργία. Κατά την άποψη του Κ.Κ.Ε., το σημερινό νομοσχέδιο για το Πανεπιστήμιο Δυτικής Αττικής σηματοδοτεί την επανεκκίνηση της λεγόμενης «νέας χωροταξίας της ανώτατης εκπαίδευσης» και αναμένεται εξ αυτού, λοιπόν, νέος γύρος συγχωνεύσεων πανεπιστημίων και ΤΕΙ, σε όλη τη χώρα. Νομίζω ότι με ένα τρόπο καθαρά το είπε και ο κ. Υπουργός στην ομιλία του, σε όλη τη χώρα, ώστε, εκτός από τα οφέλη της όποιας δημοσιονομικής περιστολής, να προσαρμοστεί, ακόμα περισσότερο η δομή και το περιεχόμενο της ανώτατης εκπαίδευσης στις ανάγκες της καπιταλιστικής κερδοφορίας. Αυτό, άλλωστε, είναι και το πραγματικό περιεχόμενο της ανάπτυξης, για την οποία μιλά το νομοσχέδιο και πίσω από τα παχιά λόγια, περί αναβάθμισης της Δυτικής Αττικής, βρίσκεται ακριβώς η εξυπηρέτηση των αναγκών των μεγάλων επιχειρηματικών ομίλων, που δραστηριοποιούνται, σε αυτή την περιοχή. Συνδέεται, συνεπώς, το σημερινό νομοσχέδιο άμεσα με το αναπτυξιακό όραμα του μεγάλου κεφαλαίου, το οποίο ιεραρχεί πολύ συγκεκριμένους κλάδους και στη Δυτική Αττική και δεν είναι τυχαίο, όπως ανακοινώθηκε από τον ίδιο τον Πρωθυπουργό, στα πλαίσια του λεγόμενου «αναπτυξιακού συνεδρίου», στην Ελευσίνα, πάνω δηλαδή στα συντρίμμια των πλημμυρών της Δυτικής Αττικής. Ο Πρωθυπουργός, ο οποίος το συνέδεσε μάλιστα και με τη «δίκαιη» ανάπτυξη, η οποία ας μην ξεχνάμε και ενώ έχει ήδη ξεκινήσει δειλά – δειλά, χτυπά το δικαίωμα της απεργίας, τσακίζει τις εργατικές κατακτήσεις, πλειστηριάζει πρώτες κατοικίες, τόσο δίκαιη είναι. Μια ανάπτυξη, βεβαίως, που απαιτεί και επιστημονικό προσωπικό μιας χρήσης, με δεξιότητες άμεσης και συνήθως βραχυπρόθεσμης εφαρμογής, που θα αποδεικνύονται από διαφόρων τύπων πιστοποιητικά επαγγελματικών προσόντων, σεμινάρια κλπ., πέρα από το βασικό πτυχίο. Μια ανάπτυξη, που θα μπορεί να στηριχθεί, σε φθηνό και ευέλικτο επιστημονικό προσωπικό, με τις επιχειρήσεις να έχουν την ευχέρεια να επιλέγουν, μεταξύ τίτλων διαφορετικών ταχυτήτων, για το ίδιο επιστημονικό αντικείμενο, όπως χαρακτηριστικά εμφανίζεται σε αυτό το νομοσχέδιο, με τις επιστήμες του μηχανικού, του τομέα τροφίμων και διατροφής, καθώς και στα επαγγέλματα υγείας και πρόνοιας.

 Μια ανάπτυξη, που θα βασίζεται στις ευέλικτες εργασιακές σχέσεις, χωρίς εργασιακά δικαιώματα, αντί βέβαια, για τη μόνιμη και σταθερή εργασία. Κοντολογίς, μια ανάπτυξη, που θα στηρίζεται στην υπερεκμετάλλευση των εργαζομένων, οι οποίοι θα πρέπει να πληρώνουν πλέον για όλα τα κοινωνικά αγαθά, μεταξύ των οποίων την Ανώτατη Εκπαίδευση και την επανακατάρτιση. Να γιατί, η δημιουργία του Πανεπιστημίου Δυτικής Αττικής κουμπώνει και ενισχύει την πιστοποίηση των προσόντων και άρα, την κατηγοριοποίηση των πτυχίων και των αποφοίτων, σε διαφορετικά κάθετα επίπεδα. Ελπίζω να μας δοθεί ο χρόνος να αναφερθούμε σε αυτά πιο αναλυτικά, στις επόμενες συνεδριάσεις της Επιτροπής.

Έτσι, με βάση αυτό, διαμορφώνεται μια κατάσταση, η οποία, βέβαια, ασφαλώς και δεν είναι νέα, απλώς τώρα βαθαίνει, όπου στο ίδιο επιστημονικό αντικείμενο, υπάρχουν πολλά και διαφορετικά τμήματα, πτυχία ή πιστοποιητικά και απόφοιτοι α΄, β΄, γ΄, ακόμα και δ΄ κατηγορίας. Για παράδειγμα, στα τεχνικά επαγγέλματα, θα έχουμε πλέον μηχανικούς, με πτυχίο master πενταετούς φοίτησης των πολυτεχνικών σχολών, με πτυχίο bachelor τετραετούς φοίτησης της σχολής μηχανικών του νέου Πανεπιστημίου Δυτικής Αττικής, φουρνιές αποφοίτων των Τ.Ε.Ι., οι τεχνολόγοι μηχανικοί, αλλά και αποφοίτους των νέων διετών προγραμμάτων σπουδών στα τεχνικά επαγγέλματα, αποφοίτους ΕΠΑΣ και πάει λέγοντας.

Τι εξυπηρετεί αυτή η διάκριση, η οποία εντείνεται επιπλέον και από κάτι ακόμα; Από το ότι πολλές φορές ζητείται από αυτούς τους νέους ανθρώπους και η ποιότητα και ποσότητα της εργασιακής εμπειρίας. Προφανώς, αυτή η πολυκατηγοριοποίηση διευκολύνει την πίεση των εργασιακών δικαιωμάτων για όλους. Με την απειλή της ανεργίας και της απόλυσης, ο εργοδότης δείχνει σε κάθε υποψήφιο εργαζόμενο τη στρατιά των ανέργων, που περιμένουν και βεβαίως, του λέει να δεχτεί να δουλέψει, με τους χειρότερους όρους, ζητάει να εκβιάσει και εκβιάζει τη συναίνεση του στη μείωση των αποδοχών, στην κατάργηση κάθε ασφαλιστικού δικαιώματος, στη δουλειά με το μπλοκάκι, στην εντατικοποίηση της εργασίας, χωρίς ωράριο, σαββατοκύριακα. Αυτή είναι η επιτομή του λεγόμενου «ανταγωνιστικού εργαζόμενου», σήμερα.

Δεν είναι καθόλου τυχαίο, ότι στο ίδιο νομοσχέδιο, σήμερα, στις λοιπές διατάξεις, καθορίζονται επίσης και οι όροι λειτουργίας των λεγόμενων διετών δομών επαγγελματικής κατεύθυνσης, που αφορούν, βεβαίως, όλα τα Ανώτατα Εκπαιδευτικά Ιδρύματα της χώρας, που απευθύνονται σε αποφοίτους των ΕΠΑΛ. Από το Πανεπιστήμιο, όμως, Δυτικής Αττικής ξεκινάει να υλοποιείται ο ν. 4009/11 της τότε Συγκυβέρνησης ΠΑ.ΣΟ.Κ. - Ν.Δ. για αυτά τα διετή προγράμματα κατάρτισης, που, βέβαια, ήταν δυνατότητα, που δόθηκε, από το περσινό καλοκαίρι και με το νόμο της συγκυβέρνησης ΣΥΡΙΖΑ - ΑΝΕΛ και εξειδικεύθηκε, περαιτέρω, σε όλα τα Ανώτατα Εκπαιδευτικά Ιδρύματα. Διετή προγράμματα, όμως, «κατάρτισης σπουδών» λέτε εσείς, «κατάρτισης», λέμε εμείς, που θα παρέχουν τζάμπα εργατικό δυναμικό στις επιχειρήσεις και τους εφοπλιστές, μέσω της πρακτικής άσκησης και της μαθητείας. Η μαθητεία, δηλαδή, γίνεται η μεγαλύτερη πηγή τροφοδοσίας της αγοράς, με χιλιάδες νέους εργαζόμενους, με περιορισμένα ή και καθόλου εργασιακά δικαιώματα. Δεν είναι να τρίβουν τα χέρια τους οι καπιταλιστές, που δραστηριοποιούνται στη Δυτική Αττική ή ετοιμάζονται;

Αφού είναι σαφές ότι το νέο Πανεπιστήμιο έρχεται να εξυπηρετήσει τους δικούς του σχεδιασμούς, ειδικά για την περιοχή της Δυτικής Αττικής, όπου συγκεντρώνεται ειδικού τύπου επιχειρηματική δραστηριότητα, με εμβληματική την παρουσία της COSCO, στη Ναυπηγοεπισκευαστική Ζώνη, στο Λιμάνι του Πειραιά, την οργάνωση της λεγόμενης εφοδιαστικής αλυσίδας, τα logistics, δηλαδή, στο Θριάσειο Πεδίο, τα σχέδια για τα επιχειρηματικά πάρκα του Ασπροπύργου και της Μάνδρας, εκεί πάνω στα ερείπια των πρόσφατων πλημμυρών. Ο ρόλος του Πανεπιστημίου Δυτικής Αττικής, που κάθε άλλο παρά υπακούει σε ακαδημαϊκές αναγκαιότητες, είναι να αποτελέσει ένα πρότυπο σύνδεσης, με τους περιφερειακούς και κλαδικούς στόχους του κεφαλαίου, να καλύψει κενά, τα οποία υπάρχουν στις αναζητήσεις αυτών των μονοπωλίων, σε σχέση με τις δεξιότητες, που λείπουν, σήμερα, από το επιστημονικό δυναμικό, να τροφοδοτήσει, δηλαδή, με φθηνούς επιστήμονες και άλλους εργαζόμενους και φυσικά, με εξοπλισμό και υποδομές τους σχεδιασμούς της καπιταλιστικής ανάπτυξης στη Δυτική Αττική και όχι μόνο.

Και εδώ δεν πρέπει να ξεχνάμε ότι το νέο Πανεπιστήμιο ιδρύεται, μέσα στο πλαίσιο που δημιούργησε ο πρόσφατος νόμος του Καλοκαιριού για την Ανώτατη Εκπαίδευση, για ακόμα στενότατη σύνδεση των πανεπιστημίων με τις επιχειρήσεις, για επέκταση των διδάκτρων στα μεταπτυχιακά, για τη συμμετοχή των Επιμελητηρίων στη χάραξη της στρατηγικής των ιδρυμάτων, σε περιφερειακό επίπεδο και με τα πανεπιστήμια, βέβαια και τα ΤΕΙ να εξακολουθούν να στενάζουν, κάτω από το βάρος των ελλείψεων και κάτω από τη χρόνια υποχρηματοδότηση, που συνεχίζεται.

Έτσι, η χρηματοδότηση του νέου Ιδρύματος, αλλά και των άλλων, που σχεδιάζονται, παραμένει στα ίδια πολύ χαμηλά επίπεδα, χρηματοδότηση, που έχει οδηγήσει τα ιδρύματα, πολλές φορές, στα πρόθυρα της κατάρρευσης και έτσι παραμένουν και οξύνονται οι μεγάλες ελλείψεις, σε μόνιμο διδακτικό και διοικητικό προσωπικό, ενώ ταυτόχρονα υπάρχει - και το τονίζουμε - ο σοβαρός κίνδυνος να πεταχτεί εκτός του νέου Ιδρύματος η μεγάλη πλειοψηφία του έκτακτου εκπαιδευτικού προσωπικού. Δεν υπάρχει ούτε καν νύξη για διαδικασίες ένταξης μονιμοποίησης των έκτακτων συνεργατών των ΤΕΙ, που επωμίστηκαν, για πάρα πολλά χρόνια, το βάρος πολύ μεγάλης μερίδας από την εκπαιδευτική διαδικασία και, όπως διαφαίνεται, η πλειοψηφία τους θα μείνει στα αζήτητα από το νέο Πανεπιστήμιο Δυτικής Αττικής. Ενώ και ο εργασιακός μεσαίωνας, που περιμένει τους αποφοίτους, παραμένει και δεν πρόκειται φυσικά να αλλάξει με το νομοσχέδιο, αντιθέτως, με τις προβλέψεις του νομοσχεδίου, διευρύνεται η κατηγοριοποίηση των αποφοίτων, αποσυνδέεται ακόμα περισσότερο το πτυχίο από το επάγγελμα.

 Όσο κι αν ψάξαμε - και ψάξαμε πολύ στο νομοσχέδιο - δεν βρήκαμε ούτε μία αναφορά ούτε μία λέξη για τη φοιτητική μέριμνα, για τη σίτιση, για τη στέγαση. Εκεί, όμως, που ήσασταν πραγματικά αναλυτικοί και σαφέστατοι, ήταν για τη λειτουργία του εισπρακτικού μηχανισμού των Ειδικών Λογαριασμών Κονδυλίων Έρευνας, τα περιβόητα ΕΛΚΕ.

Κλείνοντας, νομίζουμε ότι δεν έχουν θέση εδώ, σε αυτά τα ζητήματα, ακαδημαϊκοί σοβινισμοί, συντεχνιασμοί, διαμάχες, αντιπαραθέσεις στη βάση της ονοματολογίας ιδρυμάτων, τμημάτων κ.τ.λ..

Η μόνη λύση, που κατά τη γνώμη μας, πρέπει να παλέψουν οι σπουδαστές, τα παιδιά των φτωχών οικογενειών, είναι το πτυχίο να είναι η μοναδική προϋπόθεση, η μοναδική προϋπόθεση για την πλήρη πρόσβαση στο επάγγελμα. Και γι' αυτό θα πρέπει, φυσικά, να καταργηθούν οι κατηγορίες πτυχίων και αποφοίτων. Να υπάρχει ένα και μοναδικό πτυχίο πανεπιστημιακού επιπέδου, σε κάθε επιστημονικό αντικείμενο, με ενιαία κοινά προγράμματα σπουδών στις αντίστοιχες σχολές. Και βεβαίως, να ενισχυθούν τα πανεπιστημιακά ιδρύματα με υποδομές και προσωπικό, να έχουν απρόσκοπτη πρόσβαση σε αναβαθμισμένες σπουδές, πάνω ακριβώς στο αντικείμενο, που επέλεξαν.

Με βάση όλα τα παραπάνω, κύριε Πρόεδρε, εμείς δεν έχουμε απολύτως καμία επιφύλαξη και δηλώνουμε απερίφραστα την αντίθεσή μας στο σημερινό νομοσχέδιο.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ τον κ. Δελή.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακριώτης Γιώργος, Αναγνωστοπούλου Αθανασία, Καρακώστα Εύη, Βαγενά Άννα, Βάκη Φωτεινή, Γεννιά Γεωργία, Γεωργοπούλου – Σαλτάρη Ευσταθία, Δημαράς Γεώργιος, Δριτσέλη Παναγιώτα, Δέδες Ιωάννης, Θηβαίος Νικόλαος, Κατσαβριά – Σιωροπούλου Χρυσούλα, Ριζούλης Ανδρέας, Κωνσταντινέας Πέτρος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Πάντζας Γεώργιος, Παπαδόπουλος Χριστόφορος, Σεβαστάκης Δημήτριος, Σκουρολιάκος Παναγιώτης (Πάνος), Στέφος Ιωάννης, Τζούφη Μερόπη, Φίλης Νικόλαος, Ανδριανός Ιωάννης, Αντωνίου Μαρία, Αυγενάκης Ελευθέριος, Βλάσσης Κωνσταντίνος, Καραμανλή Άννα, Τσιάρας Κωνσταντίνος, Κεραμέως Νίκη, Κεφαλογιάννη Όλγα, Κοντογεώργος Κωνσταντίνος, Κουκοδήμος Κωνσταντίνος, Κουτσούμπα Ανδρέα, Ράπτη Ελένη, Στύλιος Γεώργιος, Γρηγοράκος Λεωνίδας, Κωνσταντινόπουλος Οδυσσέας, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Λαμπρούλης Γεώργιος, Δελής Ιωάννης, Κατσίκης Κωνσταντίνος, Μεγαλομύστακας Αναστάσιος και Μαυρωτάς Γεώργιος.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Κωνσταντίνος Κατσίκης, Ειδικός Αγορητής των Ανεξάρτητων Ελλήνων.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των Ανεξάρτητων Ελλήνων): Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κύριε Γενικέ Γραμματέα, κυρίες και κύριοι συνάδελφοι, η αναδιάρθρωση του ακαδημαϊκού χάρτη της χώρας, με σκοπό τη διαμόρφωση ενός ενιαίου χώρου στην Ανώτατη Εκπαίδευση και έρευνα αποσκοπεί στη δημιουργία ανταγωνιστικών ιδρυμάτων ανώτατης εκπαίδευσης, με ισχυρό ακαδημαϊκό και ερευνητικό προφίλ.

Η δυνατότητα παροχής σπουδών υψηλής στάθμης και η αντιμετώπιση χρόνιων προβλημάτων του ελληνικού εκπαιδευτικού συστήματος θα συμβάλουν στην ποιοτική αναβάθμιση της εκπαιδευτικής διαδικασίας, ώστε να γίνει αποτελεσματική η αντιμετώπιση των οικονομικών προκλήσεων, που καλείται να διαχειριστεί η χώρα μας.

Με την ίδρυση του Πανεπιστημίου Δυτικής Αττικής, που προέκυψε, από την απορρόφηση, διά συγχωνεύσεως των Τ.Ε.Ι. Αθήνας και Πειραιά, γίνεται ένα ακόμη βήμα στην κατεύθυνση της αντιμετώπισης των ανισοτήτων και των διακρίσεων, αλλά και στη σύνδεση της γνώσης με τις αναπτυξιακές ανάγκες και δυνατότητες της περιοχής. Είναι γνωστό τοις πάσι πως η περιοχή του Λεκανοπεδίου της Δυτικής Αττικής χρήζει γενικής αναβάθμισης, καθώς καμία από τις κυβερνήσεις του παρελθόντος δεν τόλμησε να θεσμοθετήσει έργα, που θα οδηγήσουν στην κοινωνική και οικονομική ανέλιξη των κατοίκων.

Με το παρόν σχέδιο νόμου του Υπουργείου Παιδείας, η παρούσα Κυβέρνηση δηλώνει αποφασισμένη να κάνει πράξη όλα όσα δεν έγιναν στο παρελθόν, προς όφελος των πολλών και ειδικότερα, προς όφελος των πιο αδικημένων δήμων του Λεκανοπεδίου. Αναφερόμαστε σε έναν αριθμό συμπολιτών μας, που ξεπερνά το 1 εκατομμύριο κατοίκους, σε μια περιοχή 17 δήμων. Εστιάζοντας, λοιπόν, στη βελτίωση της ποιότητας ζωής του Δυτικού Λεκανοπεδίου Αττικής, πιστεύουμε πως η παρουσία του νεοϊδρυθέντος αυτού Πανεπιστημίου θα επιφέρει πολλαπλασιαστικά οφέλη. Οι νέες επενδύσεις, σε ακαδημαϊκό και αναπτυξιακό περιεχόμενο, αναμένεται να έχουν θετικό αντίκτυπο και στην τοπική κοινωνία τόσο σε βραχυπρόθεσμο όσο και σε μακροπρόθεσμο ορίζοντα.

Το νέο αυτό εγχείρημα, με αφετηρία το έργο των καταξιωμένων τεχνολογικών εκπαιδευτικών ιδρυμάτων της Αθήνας και του Πειραιά, δηλαδή, των δύο Τ.Ε.Ι., έχει στόχο στην αναβάθμιση του παραγόμενου εκπαιδευτικού, ερευνητικού και επιστημονικού έργου, ενισχύοντας, παράλληλα, το κύρος του πτυχίου των νέων φοιτητών. Σημαντική είναι η διασύνδεση με την τοπική οικονομία και επιχειρηματικότητα, καθώς η νέα επιστημονική γνώση, η ανάπτυξη της έρευνας και της καινοτομίας προσανατολίζονται στις ανάγκες της αγοράς και αναμένεται να έχουν άμεσο θετικό αντίκτυπο στην αύξηση της παραγωγικότητας.

Η ίδρυση του Πανεπιστημίου Δυτικής Αττικής αποσκοπεί στην αντιμετώπιση των εκπαιδευτικών, κοινωνικών, πολιτιστικών και αναπτυξιακών αναγκών της χώρας, οι οποίες συνδέονται με γνωστικά αντικείμενα, τα οποία περιλαμβάνονται σε 5 σχολές και 26 τμήματα, που ιδρύονται μαζί του. Συμπληρωματικά, απορροφώνται και 60 περίπου θεσμοθετημένα ερευνητικά εργαστήρια, που εντάσσονταν το προηγούμενο καθεστώς λειτουργίας των Τ.Ε.Ι. Αθήνας και Πειραιά. Τα νέα προγράμματα σπουδών θα τεθούν σε ισχύ από το χειμερινό εξάμηνο του ακαδημαϊκού έτους 2018 - 2019. Μέχρι και την εξεταστική περίοδο του ερχόμενου Σεπτεμβρίου, οι εν ενεργεία φοιτητές θα ακολουθούν τα προγράμματα σπουδών των δύο συγχωνευθέντων Τ.Ε.Ι., έχοντας έτσι τη δυνατότητα να ολοκληρώσουν τον πρώτο κύκλο σπουδών τους.

Το παρόν σχέδιο νόμου προβλέπει, για πρώτη φορά, την ίδρυση και λειτουργία, σε κάθε ανώτατο εκπαιδευτικό ίδρυμα, νέων δομών επαγγελματικής εκπαίδευσης. Η φοίτηση στα επονομαζόμενα αυτά «κέντρα επαγγελματικής εκπαίδευσης» θα είναι διετούς διάρκειας και θα απευθύνεται στα αποφοίτους των επαγγελματικών λυκείων, με στόχο τη διασφάλιση επαγγελματικών πιστοποιητικών ευρωπαϊκών προσόντων.

Το ζήτημα των φοιτητικών μετεγγραφών προσεγγίζεται, με τη δέουσα ευαισθησία, μέσω των διατάξεων, που περιλαμβάνονται, στο τρίτο Κεφάλαιο, αν και επί αυτού κρίνω πως θα ήταν αναγκαίες ορισμένες νομοτεχνικές βελτιώσεις, τις οποίες θα προτείνω στη συζήτηση επί των άρθρων.

Επί του προτεινόμενου, τα αδέλφια θα δύνανται, υπό προϋποθέσεις, να μετεγγραφούν από κοινού σε αντίστοιχα τμήματα, που εδρεύουν σε άλλη πόλη ή στην περιφερειακή ενότητα της μόνιμης κατοικίας των γονέων. Περιλαμβάνεται, ακόμη, η πρόβλεψη για τη συνέχιση της λειτουργίας των ερευνητικών πανεπιστημιακών ινστιτούτων, μέχρι την 31/12/2019, ημερομηνία κατά την οποία θα πρέπει να έχουν ολοκληρώσει τις διαδικασίες αξιολόγησης τους, ενώ προβλέπεται η περιοδική, ανά 4 έτη, αξιολόγησή τους, με εξειδίκευση των τομέων και των κριτηρίων αξιολόγησής τους.

Αναφορικά με τις προτεινόμενες ρυθμίσεις για την έρευνα, που περιλαμβάνονται, στο τέταρτο Κεφάλαιο του σχεδίου νόμου, το Πατριαρχικό Ίδρυμα Πατερικών Μελετών και το Μπενάκειο Φυτοπαθολογικό Ινστιτούτο προστίθενται στους φορείς, που έχουν δικαίωμα συμμετοχής στα προγράμματα χρηματοδότησης της Γενικής Γραμματείας Έρευνας και Τεχνολογίας. Επιπλέον, προτείνεται, με απόφαση του Υπουργού Παιδείας, να εγκριθεί ο οδηγός χρηματοδότησης και διαχείρισης κονδυλίων, που διαχειρίζεται ο Ειδικός Λογαριασμός Κονδυλίων Έρευνας της Γενικής Γραμματείας Έρευνας και Τεχνολογίας.

Προβλέπεται, επιπλέον, η σύσταση επιτροπών ηθικής και έρευνας, σε κάθε πανεπιστήμιο και κάθε ερευνητικό και τεχνολογικό κέντρο, με στόχο τη διασφάλιση κανόνων ηθικής και δεοντολογίας. Σκοπός των επιτροπών αυτών είναι να ελέγχουν την τήρηση των γενικώς παραδεκτών κανόνων ακεραιότητας του ερευνητικού έργου και της ορθότητας των πανεπιστημιακών πρακτικών, διασφαλίζοντας την προστασία της υγείας και των προσωπικών δεδομένων των συμμετεχόντων προσώπων και εθελοντών. Η έγκριση από την Επιτροπή Ηθικής και Έρευνας αποτελεί απαραίτητη προϋπόθεση για την υλοποίηση κάθε χρηματοδοτούμενου ερευνητικού έργου.

Με βάση τις διατάξεις, που ισχύουν, στο έκτο Κεφάλαιο του σχεδίου νόμου, συστήνεται το Εθνικό Συντονιστικό Όργανο Μαθητείας, υπεύθυνο για το σχεδιασμό, την εφαρμογή και την αξιολόγηση των προγραμμάτων μαθητείας, αποσκοπώντας στην ποιοτική αναβάθμιση της εκπαίδευσης, η οποία συνδέεται, άμεσα, με την οικονομική και κοινωνική ανάπτυξη. Ο ρόλος του υπό σύσταση αυτού οργάνου είναι γνωμοδοτικός. Ρηξικέλευθη πρόταση αποτελεί η πιστοποίηση της γνησιότητας των ακαδημαϊκών τίτλων σπουδών, με αμιγώς ηλεκτρονικά μέσα, μέσω ασφαλούς ηλεκτρονικού συστήματος, εξασφαλίζοντας τη διαφάνεια, τον εκσυγχρονισμό, την ασφάλεια και την επιτάχυνση των σχετικών διαδικασιών.

Στο έβδομο Κεφάλαιο του παρόντος σχεδίου νόμου, θεσμοθετείται η αναβάθμιση και η επέκταση λειτουργίας των σχολείων των φυλακών, επιδιώκοντας, με τον τρόπο αυτόν, σημαντικές θετικές επιπτώσεις, στην οικονομική και κοινωνική ζωή της χώρας, συμπληρώνοντας τις γνώσεις και αναδεικνύοντας τις δεξιότητες των κρατουμένων, με σκοπό να αποκτήσουν επάρκεια και ετοιμότητα, για να διαχειριστούν την οικονομική και κοινωνική τους επανένταξη. Προβλέπεται η ίδρυση σχολικών μονάδων Πρωτοβάθμιας και Δευτεροβάθμιας εκπαίδευσης, δημοσίων Ινστιτούτων Επαγγελματικής Κατάρτισης και τμημάτων εκμάθησης ελληνικής γλώσσας, σε κάθε κατάστημα κράτησης και στο Ίδρυμα Αγωγής Ανηλίκων Αρρένων Βόλου. Η έναρξη λειτουργίας αυτών των μονάδων καθορίζεται, με κοινή απόφαση των Υπουργών Παιδείας Έρευνας και Θρησκευμάτων και Δικαιοσύνης, Διαφάνειας και Ανθρωπίνων Δικαιωμάτων.

Το Υπουργείο Παιδείας λαμβάνει ειδική μέριμνα σε θέματα Δευτεροβάθμιας Εκπαίδευσης, όπως η πρόβλεψη ειδικού ποσοστού επιπλέον του αριθμού εισακτέων, για τους μαθητές Λέσβου, Χίου, Οινουσσών και Ψαρών για την εισαγωγή τους σε ανώτατα στρατιωτικά εκπαιδευτικά ιδρύματα, ανώτερες στρατιωτικές σχολές υπαξιωματικών, σχολές της Αστυνομικής και της Πυροσβεστικής Ακαδημίας, καθώς και στην Ακαδημία Εμπορικού Ναυτικού, για το προσεχές ακαδημαϊκό έτος 2018 - 2019.

Επιπρόσθετα, προτείνεται η καθιέρωση υποχρεωτικής φοίτησης στο νηπιαγωγείο. Ειδικότερα, προτείνεται διετής φοίτηση, με εγγραφή των νηπίων, από την ηλικία των 4 ετών, διευκολύνοντας την απρόσκοπτη εργασία των γονέων, αφού τα τέκνα τους θα απολαμβάνουν το αγαθό της μόρφωσης, ήδη, από την ηλικία των 4 ετών. Σε αυτό το σημείο, θα ήθελα να επικροτήσω την ορθή έγκριση, από πλευράς Υπουργείου Παιδείας, του αιτήματος, που υπεβλήθη, από εκπροσώπους του Τμήματος Προσχολικής Αγωγής, κατά το στάδιο της διαβούλευσης και αφορούσε τη συμπερίληψη του ως άνω Τμήματος στο υπό ίδρυση Τμήμα Κοινωνικών και Ανθρωπιστικών Επιστημών.

Με αυτόν τον τρόπο, η αξία της προσχολικής εκπαίδευσης αποκτά την ακαδημαϊκή αναγνώριση, που οφείλει να έχει. Οι παιδικοί σταθμοί, ως βασικά στάδια διαπαιδαγώγησης και κοινωνικοποίησης ενός παιδιού, μέσα από τα οποία δίδονται τα πρώτα ερεθίσματα και αναπτύσσονται βασικές δεξιότητες και αρετές, είναι θεσμοί καθοριστικής σημασίας για την ολόπλευρη ανάπτυξη ενός ισόρροπου χαρακτήρα και αξίζουν τη στήριξη της πολιτείας.

Ολοκληρώνοντας, θα ήθελα να αναφερθώ στην εισαγωγή ενός ακόμη καινοτόμου στοιχείου, που περιλαμβάνεται, στις διατάξεις του παρόντος σχεδίου νόμου. Κάθε μαθητής, από εδώ και στο εξής, θα έχει το δικό του μοναδικό ψηφιακό αποτύπωμα. Με άλλα λόγια, θεσμοθετείται η καθιέρωση του ενιαίου αριθμού εκπαίδευσης, η ηλεκτρονική, δηλαδή, καταχώρηση του μοναδικού αριθμού κάθε μαθητή στη βάση δεδομένων του Υπουργείου Παιδείας, με σεβασμό στην προστασία των ευαίσθητων προσωπικών δεδομένων. Πρόκειται για ένα στοιχείο, που θα συνοδεύει κάθε μαθητή και κάθε μαθήτρια, καθ’ όλη την πορεία του στις εκπαιδευτικές βαθμίδες.

Κυρίες κύριοι συνάδελφοι, γνωρίζουμε τα προβλήματα, που αντιμετωπίζει ο εκπαιδευτικός κόσμος. Πολλά από τα προβλήματα αυτά δημιουργήθηκαν και εντάθηκαν περαιτέρω, κατά τη διάρκεια της πολυετούς οικονομικής κρίσης και μάλιστα, εις βάρος των νέων παιδιών. Στην παρούσα περίοδο, η χώρα ετοιμάζεται να γυρίσει σελίδα και παρά τις υπάρχουσες δυσκολίες, η Ελλάδα δείχνει έτοιμη να αφήσει πίσω της πολλές από τις παθογένειες του παρελθόντος. Μέσα σε αυτή την ατμόσφαιρα, είναι επιτακτική η ανάγκη να διασφαλίζεται, με κάθε τρόπο, η εκπλήρωση της ακαδημαϊκής αποστολής των ΑΕΙ, αλλά και η απρόσκοπτη πρόσβαση στην εκπαίδευση σε όλους τους πολίτες, ανεξάρτητα από τις οικονομικές τους δυνατότητες.

Με τις παρεμβάσεις, οι οποίες προτείνονται, θα υπάρξει αναβάθμιση και εκσυγχρονισμός της Ανώτατης Εκπαίδευσης. Η ίδρυση του Πανεπιστημίου Δυτικής Αττικής βασίζεται στην αναγνωρισμένη ακαδημαϊκή ποιότητα, που έχουν πετύχει τα δύο Τεχνολογικά Ιδρύματα, που συνενώνονται και βεβαίως, βασίζεται στις προσπάθειες και στα επιτεύγματα του εκπαιδευτικού προσωπικού τους. Το νέο ΑΕΙ θα αποτελέσει το τρίτο μεγαλύτερο πανεπιστημιακό ίδρυμα της χώρας σε αριθμό 24.000 φοιτητών.

Οι προτεινόμενες διατάξεις, αποσκοπώντας στη θεραπεία χρόνιων αγκυλώσεων και προβλημάτων, οδηγούν στην αναβάθμιση της εκπαιδευτικής διαδικασίας, με απώτερο στόχο, την αποτελεσματική αντιμετώπιση κοινωνικών, οικονομικών και πολιτισμικών προκλήσεων και στην ενδυνάμωση της ευρύτερης περιοχής του Λεκανοπεδίου της Δυτικής Αττικής, σε πολλαπλά επίπεδα. Οι Ανεξάρτητοι Έλληνες ψηφίζουμε επί της αρχής το παρόν σχέδιο νόμου, κύριε Πρόεδρε, προσβλέποντας στην προσθήκη επιμέρους βελτιώσεων, όπου και αν αυτό κριθεί αναγκαίο και ορθό. Σας ευχαριστώ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κύριος Μεγαλομύστακας.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Κυρίες και κύριοι συνάδελφοι, η σημερινή συνεδρίαση της Διαρκούς Επιτροπής Μορφωτικών Υποθέσεων είναι η πρώτη σε σειρά, που αφορά το συγκεκριμένο σχέδιο νόμου του Υπουργείου, με τίτλο « Ίδρυση Πανεπιστημίου Δυτικής Αττικής και άλλες διατάξεις». Είναι ένα νομοσχέδιο, το οποίο περιλαμβάνει αλλαγές και τομές, σε όλη την ραχοκοκαλιά του εκπαιδευτικού μας συστήματος. Επομένως, θα θέλαμε να έχουμε αρκετό χρόνο προς συζήτηση, διαβούλευση και να πάρουμε πολύ σοβαρά τα όσα θα ακούσουμε και στην αυριανή συνεδρίαση με τους φορείς.

Σε αυτό το σχέδιο νόμου, λοιπόν, το οποίο διαρθρώνεται από πέντε κεφάλαια, που εκτός από το πρώτο Κεφάλαιο, που αφορά το Πανεπιστήμιο Αττικής, περιλαμβάνονται και ρυθμίσεις για τις δομές επαγγελματικής εκπαίδευσης, τα Κέντρα Επαγγελματικής Κατάρτισης, την ανώτατη εκπαίδευση, την έρευνα, τις επιτροπές ηθικής της έρευνας και θέματα Πρωτοβάθμιας και Δευτεροβάθμιας εκπαίδευσης. Εκ του περιεχομένου του πρώτου Κεφαλαίου, το νομοσχέδιο αυτό έχει σήμερα, αλλά θα έχει και στο μέλλον, κομβική και στρατηγική σημασία. Η ίδρυση ενός νέου Πανεπιστημίου είναι ένα γεγονός σημαντικό για όλα τα εκπαιδευτικά δρώμενα της χώρας και για τα εκπαιδευτικά ιδρύματα, που ενοποιούνται, έρχεται, ως συνέχεια άλλων σημαντικών αλλαγών, που περιλαμβάνουν την ίδρυση των ΚΑΤΕΕ, τη μετατροπή τους σε ΤΕΙ και την «ανωτατοποίηση» των ΤΕΙ.

Το σημαντικότερο, όμως, έρχεται, ως εξέλιξη της επιστημονικής και κοινωνικής αποδοχής των σπουδαίων ιδρυμάτων, που θα συγκροτήσουν το νέο πανεπιστήμιο του ΤΕΙ Αθήνας και του ΤΕΙ Πειραιά και την καταξίωση των αποφοίτων τους στην αγορά εργασίας. Από το 1970, που ιδρύθηκε το ΚΑΤΕΕ Αθήνας, έως σήμερα, έχουν συμβεί αντίστοιχες αλλαγές σε εκπαιδευτικά ιδρύματα μας. Οι παιδαγωγικές σχολές και η «ανωτατοποίηση» τους είναι ένα μικρό παράδειγμα. Επομένως, θα μπορούσαμε να πούμε ότι είναι μια φυσική διαδικασία και μάλιστα αργοπορημένη. Θα συμφωνούσα μαζί του, αν αυτή η εξέλιξη θα είχε γίνει με σεβασμό στην ιστορία των δύο ιδρυμάτων, με έγνοια για το διδακτικό και φοιτητικό τους δυναμικό, χωρίς ανατροπές της ζωής, για τους μαθητές, υποψηφίους, φοιτητές και διδάσκοντες.

Θα δοθεί η δυνατότητα να τοποθετηθώ, αναλυτικότερα, στις επόμενες συνεδριάσεις τόσο για το πρώτο Κεφάλαιο του νομοσχεδίου όσο και για τα υπόλοιπα. Σήμερα, όμως, επιλογή μου είναι να σταθώ, κυρίως, στο πρώτο, καθώς το θεωρώ πάρα πολύ σημαντικό. Αυτό που πρέπει να λάβουμε υπόψη μας είναι να εξασφαλιστεί η συναίνεση από την εκπαιδευτική κοινότητα, αλλά και από την πολιτική, απ’ όλα τα Κόμματα.

Σε αυτό το σχέδιο νόμου, καταργούνται ή ενοποιούνται Τμήματα, με μακρά και επιτυχημένη πορεία. Στη διαβούλευση, την οποία ελπίζω ότι μελετήσαμε όλοι εδώ μέσα, πολύ προσεκτικά, είδαμε κάποιες ενστάσεις, που θα πρέπει να λάβουμε πολύ σοβαρά υπόψη μας. Νομίζω ότι με πολύ μεγάλη ευαισθησία θα πρέπει να μελετήσουμε τα όσα γίνονται και τουλάχιστον, να εισακουστούν όλα όσα ειπώθηκαν σε αυτήν. Αν μέχρι τώρα και δυστυχώς και επί της δικής σας Κυβερνήσεως, όπου θέλατε να αλλάξετε τα πράγματα, υπήρξαν νομοσχέδια, που «μπάλωναν» καταστάσεις και είχαν πολύ σημαντικές συνέπειες, σε μικρές ομάδες συμπολιτών μας, τώρα έχουμε να διαχειριστούμε νομοθετικά ένα εξαιρετικά σημαντικό θέμα, τη γέννηση ενός νέου πανεπιστημίου. Πρέπει να φροντίσουμε η γέννηση αυτή να έχει όσο δυνατόν λιγότερες «παιδικές ασθένειες».

Αν μέχρι τώρα, σε ένα σχέδιο νόμου, νομοθετούσαμε μια ρύθμιση και λίγους μήνες μετά την τροποποιούσαμε, τώρα μας δίνεται η δυνατότητα να κτίσουμε από τα θεμέλια ένα νέο πανεπιστημιακό ίδρυμα και δεν είναι σωστό να υπάρξουν άμεσα αλλαγές.

Σε αυτή την αίθουσα, ανέφερα λίγους μήνες πριν, ότι οι αλλαγές στον εμβληματικό για την προηγούμενη κυβέρνηση νόμο, 4009/2011, ξεκίνησαν σχεδόν από την πρώτη ημέρα. Δεν μπορεί η νομοθέτηση να έχει τη λογική ότι ξεκινάμε ένα ταξίδι, παίρνουμε το αυτοκίνητό μας και αν χαλάσει, θα το φτιάξουμε εκείνη την ώρα και θα συνεχίσουμε. Πρέπει να είμαστε σίγουροι για ό,τι φέρνουμε σε αυτό το νομοσχέδιο - και σε όλα τα νομοσχέδια - που αφορά τόσα λεπτά ζητήματα πρέπει να είμαστε ακόμη πιο προσεκτικοί.

Οφείλουμε να αναζητούμε τη βέλτιστη λύση για τον ελληνικό λαό, τον ελληνικό λαό, που μας έχει βάλει εδώ μέσα, μας έχει τιμήσει, μας έχει εμπιστευτεί και οφείλουμε να διαμορφώνουμε, με προσωπική βάσανο, την καλύτερη πρόταση. Αυτό είναι πολύ σημαντικό. Οφείλουμε να βάζουμε στην άκρη όλες τις προσωπικές μας στρατηγικές και κοντόφθαλμες φιλοδοξίες και καλόπιστα να συνθέτουμε λύσεις. Αυτή τη φορά, νομίζω, ότι θα πρέπει η Κυβέρνηση να ακούσει όλες τις πλευρές και να επιδιώξει να αντιμετωπίσει όλες τις προτάσεις, με την πρέπουσα σημασία, για να φτάσουμε σε ένα τελικό αποτέλεσμα, το οποίο δεν θα αμφισβητείται από κανέναν.

Είναι πολύ νευραλγικό αυτό το κομμάτι και θα πρέπει να το χειριστούμε, με ανάλογη προσοχή. Ιδανικό, όπως είπαμε και πριν, ήταν να ληφθούν όλες οι πλευρές υπόψη σας, αλλά, τουλάχιστον, να υπάρχει μια συναίνεση, μια βασική συναίνεση. Εμείς σαν Ένωση Κεντρώων έχουμε δείξει πάρα πολλές φορές και έμπρακτα μάλιστα, ότι είμαστε υπέρ του διαλόγου και της συναίνεσης και θεωρούμε μονόδρομο αυτή τη στρατηγική, τουλάχιστον, στα θέματα παιδείας.

 Είναι γνωστό και ξεκάθαρο πλέον και σε αυτή την αίθουσα και μέσα σ' αυτό το κτίριο, ότι αντιμετωπίζουμε τα θέματα παιδείας, με υψηλό αίσθημα σεβασμού, απέναντι στην κοινωνία.

Να θυμίσω ότι περίπου δύο χρόνια έχουν περάσει, που είχαμε καταθέσει εδώ, τις προτάσεις μας σαν ένα Κόμμα, που έμπαινε πρώτη φορά εντός του Κοινοβουλίου. Τότε, ήταν Πρόεδρος της Επιτροπής ο σημερινός Υπουργός. Και είχαμε προτείνει, μάλιστα, θέσεις, τις οποίες, με πολύ ευχάριστη διάθεση, βλέπουμε ότι εν μέρει έχετε υιοθετήσει, σε αυτά τα τελευταία δύο χρόνια. Υπάρχουν και κάποιες, που θα πρέπει να υιοθετήσετε.

Και, ενδεικτικά, θα σας αναφέρω κάποιες, όπως είναι η επέκταση των μαθημάτων στο **Γυμνάσιο,** που πρώτοι καταθέσαμε ερώτηση για το θέμα αυτό. Η κατάργηση των ανακεφαλαιωτικών εξετάσεων του Ιουνίου στο Γυμνάσιο και η αντικατάσταση με διαγωνίσματα στη διάρκεια των τότε τριμήνων. Επίσης, την επέκταση του ολοήμερου σε όλα τα δημοτικά, τη διετή υποχρεωτική προσχολική εκπαίδευση, την υιοθέτηση εναλλακτικών μορφών διδασκαλίας και αξιολόγησης, την κατάργηση της δικαιολόγησης των απουσιών και την αξιοποίηση του χρόνου, που αφιέρωναν σε αυτήν τη γραφειοκρατική διαδικασία οι εκπαιδευτικοί, για εξατομικευμένη διδασκαλία και υποστήριξη εντός σχολείου των παιδιών, που απουσίαζαν, το προσωπικό «Erasmus» για τους φοιτητές, το «brain drain» και την αντιμετώπισή του. Ακόμη, η διαμόρφωση ομάδας ηγεσίας, σε κάθε σχολική μονάδα, με διευθυντή, υποδιευθυντή και αναπληρωτές αυτών, διότι και η πλατφόρμα my school, που έχετε θέσει σε λειτουργία, δεν έχει τα αναμενόμενα αποτελέσματα, καθώς οι διευθυντές των σχολείων έχουν πάρα πολλές ευθύνες και πολλοί από αυτούς μας ενημερώνουν ότι δεν προλαβαίνουν να ανταποκριθούν σε αυτές τις ανάγκες, επομένως, μια τέτοια ομάδα θα βοηθούσε.

Το άλλο, που έχουμε προτείνει, είναι η διεξαγωγή εξετάσεων λήψης απολυτήριου Γυμνασίου και σ' αυτό θα θέλαμε μια απάντηση, καθώς έχουμε κάνει και σχετική ερώτηση στη λογική των αντίστοιχων εξετάσεων, που, εδώ και δεκαετίες, διεξάγονται για το δημοτικό – για ενήλικους πάντα συμπολίτες μας μιλάμε, από κάποια ηλικία και επάνω. Θα μπορούσατε να το ορίζετε.

Έχουμε μιλήσει για μείωση των ωρών διδασκαλίας με ταυτόχρονη, όμως, μείωση και των μαθητών. Είναι πολύ σημαντικό αυτό. Δεν μπορούμε να μπαίνουμε σε μια αίθουσα, με 27 και 28 παιδιά. Κανένας εκπαιδευτικός δεν νομίζω ότι μπορεί να ανταποκριθεί, σωστά, στο έργο του. Και έχουμε πει και άλλες προτάσεις, που θα θέλαμε να λάβετε υπόψη σας.

Και για να επιστρέψουμε τώρα στο νομοσχέδιο, ένα άλλο κομμάτι και χαρακτηριστικό, που πρέπει να λάβουμε υπόψη μας, είναι η γενικότερη κατάσταση, μέσα στην οποία θα δημιουργηθεί αυτή η αλλαγή.

Έχουμε φτάσει, κυρίες και κύριοι συνάδελφοι, δυστυχώς, όχι μόνο στην παιδεία, αλλά για όλους τους τομείς, να λέμε «κάθε πέρυσι και καλύτερα». Αυτό είναι κάτι που πρέπει να αλλάξει άμεσα. Σήμερα, σε ένα θολό τοπίο, πρέπει να συμβιώσουμε, με τη διαχείριση της φτώχειας στο εσωτερικό μας, καθώς και με την προσπάθεια να αντιμετωπίσουμε πάρα πολλούς σοβαρούς κινδύνους, που προέρχονται, από το εξωτερικό. Ειδικά τις τελευταίες μέρες, βλέπουμε κάτι εξωπραγματικό για μένα, θα έλεγα, μια αντιμετώπιση των γειτόνων μας, που δεν θα έπρεπε να υπάρχει.

Τέλος πάντων, υπ' αυτές τις δύσκολες συνθήκες, θα έπρεπε να διευκολύνουμε, με όλη μας την προσπάθεια, την καθημερινότητα των παιδιών, των γονιών τους, των εκπαιδευτικών και να στηρίξουμε αυτή τη μοναχική πορεία, που ακολουθούν αυτοί οι άνθρωποι, για το καλύτερο των παιδιών τους.

Πρόσφατα, για παράδειγμα, ακούστηκε το ενδεχόμενο αντιμετώπισης των κόκκινων δανείων των στρατιωτικών. Και οι πανεπιστημιακοί είναι αυτοί. που έχουν υποστεί 40% μειώσεις στους μισθούς τους, ενώ αντίστοιχες μειώσεις έχουν υποστεί και εκπαιδευτικοί της τάξης και έχουν και αυτοί κόκκινα δάνεια. Θα έπρεπε να μεριμνήσουμε ακόμη και γι' αυτόν τον κλάδο, για τον κλάδο της εκπαίδευσης.

Είμαι σίγουρος ότι κανένας εδώ μέσα δεν συμφωνεί με το καθεστώς, που λειτουργούν οι αναπληρωτές, όπου με 600 € έχουμε ακούσει πάρα πολλές περιπτώσεις να μη βρίσκουν σπίτια, στα οποία μπορούν να ανταποκριθούν οικονομικά και να μένουν ακόμη και στα αυτοκίνητά τους. Όλοι έχουν δικαίωμα στην αξιοπρέπεια στην Ελλάδα! Και αυτό πρέπει να το λάβουμε σοβαρά υπόψη μας και να ενισχύσουμε τον τομέα της παιδείας.

Η γενιά μου, δυστυχώς, έχει ζήσει πολύ άσχημα στο πετσί της τα όλα όσα συμβαίνουν.

Πριν δέκα χρόνια, εξεταζόταν έντονα το ενδεχόμενο εξετάσεων για την έναρξη ιατρικής ειδικότητας, λόγω πληθώρας αποφοίτων και σήμερα δεν βρίσκουμε γιατρούς να καλύψουν τα κενά. Όλοι έχουν φύγει στο εξωτερικό. Εμείς αυτό πρέπει να το πολεμήσουμε. Όταν είχα κάνει πρώτη φορά ερώτηση για το «brain drain», το 2016, οι συμπολίτες, που είχαν φύγει για το εξωτερικό, ήταν 250.000. Σήμερα, σύμφωνα με έρευνες της ΕΛ.ΣΤΑΤ., ξεπερνούν το μισό εκατομμύριο. Δεν πρέπει να κάνουμε τα ίδια λάθη. Θα έπρεπε να αντιμετωπίζουμε πολύ σοβαρά αυτό το ζήτημα.

Στις επόμενες συνεδριάσεις, θα αναφερθούμε και συγκεκριμένα στη θέση μας, στην κατ΄ άρθρον, για παράδειγμα, αφού ακροαστούμε και τους φορείς. Πρέπει να λάβουμε πολύ σημαντικά υπόψη μας ότι αυτό το νομοσχέδιο πραγματεύεται ουσιαστικά το μέλλον των παιδιών μας, των νέων ανθρώπων και όλων των σπουδαστών. Επομένως, πρέπει να δώσουμε ανάλογη σημασία σε αυτό.

 ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Τον λόγο έχει ο κύριος Μαυρωτάς.

 ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από «ΤΟ ΠΟΤΑΜΙ»): Ευχαριστώ, κύριε Πρόεδρε.

Πρώτη συζήτηση, σήμερα, για το νομοσχέδιο για το «Πανεπιστήμιο Δυτικής Αττικής και άλλες διατάξεις» και θα επικεντρωθώ στο πρώτο Κεφάλαιο, που είναι και το βασικό, με την κατάργηση των Τ.Ε.Ι. της Αττικής και την ίδρυση του Πανεπιστημίου Δυτικής Αττικής.

Νομίζω ότι πρέπει, πρώτα απ' όλα, να κάνουμε μια συζήτηση. Χρειαζόμαστε την βαθμίδα των Τ.Ε.Ι. στην Ανώτατη Εκπαίδευση;

Αν γυρίσουμε είκοσι μήνες πίσω, τον Ιούνιο του 2016, συζητιόταν, εδώ πέρα, στη Διαρκή Επιτροπή Μορφωτικών Υποθέσεων, το πόρισμα, που είχε καταθέσει ο κ. Γαβρόγλου, τότε, όταν ήταν Πρόεδρος της Επιτροπής Μορφωτικών Υποθέσεων, για τον ενιαίο χώρο ανώτατης εκπαίδευσης, πανεπιστήμια, Τ.Ε.Ι. και ερευνητικά κέντρα. Υπουργός τότε, ήταν ο κ. Φίλης. Υπάρχει αυτό το πόρισμα στο site του Υπουργείου.

Εκεί, στο Κεφάλαιο 7, που αφορά τη διαδικασία αναβάθμισης των Τ.Ε.Ι., το πόρισμα του σημερινού Υπουργού αναφέρει επί λέξει: «Υπάρχουν τμήματα σε Τ.Ε.Ι. που είναι συνώνυμα με πανεπιστημιακά ή πολυτεχνικά τμήματα και σχολές. Όμως, ορισμένα τμήματα στα Τ.Ε.Ι. δεν αναφέρονται, σε κάποια συγκεκριμένη γνωσιακή περιοχή, αλλά σε μεθοδολογίες, που προσιδιάζουν στην απόκτηση δεξιοτήτων και την επαγγελματική εκπαίδευση.».

Και θα ήθελα να ρωτήσω, με βάση αυτό, αν στα Τ.Ε.Ι. Αθηνών και Πειραιά υπάρχουν τέτοια τμήματα.

Το πόρισμα αυτό του 2016, του κ. Γαβρόγλου, κατακρίνει επίσης τις εξωακαδημαϊκές προτεραιότητες, την ψηφοθηρία, τον τοπικισμό. Και πιο κάτω αναφέρει: «Προκειμένου περί αναδιατάξεων, που αφορούν τα Τ.Ε.Ι., προτείνεται μεσοπρόθεσμη διαδικασία ουσιαστικής αναμόρφωσης και αναβάθμισής τους. Βάσει εκείνης αποτελεί η διαμόρφωση κριτηρίων αξιολόγησης του κάθε τμήματος.» Και συνεχίζει: «Mια ολιγομελής επιτροπή θα πρέπει να αξιολογήσει τα παραπάνω στοιχεία και εντός προθεσμίας, που θα θέσει στα τμήματα των Τ.Ε.Ι., να διαβουλευτεί μαζί τους για το ενδεχόμενο ένταξης τους σε μια από τις εξής κατηγορίες.». Και έχουμε τρεις κατηγορίες. Αυτά που είναι ήδη ακαδημαϊκώς ισοδύναμα με αντίστοιχα πανεπιστημιακά τμήματα ή καλύπτουν επιστημονικά πεδία, που δεν θεραπεύονται στα πανεπιστήμια. Επίσης, αυτά που δεν πληρούν τις παραπάνω προϋποθέσεις, αλλά θα μπορούσαν να τις καλύψουν στη διάρκεια μιας τριετίας, όχι απαραίτητα στο τέλος της. Και τέλος, αυτά που θα μπορούσαν να συνεχίσουν να υπάρχουν στα Τ.Ε.Ι., ως τμήματα που παρέχουν τεχνολογική εκπαίδευση περισσότερο συμβατή με τον αρχικό σκοπό ίδρυσης των Τ.Ε.Ι..

Τι από όλα αυτά έγινε στη συγχώνευση των δύο Τ.Ε.Ι., Τ.Ε.Ι. Αθήνας και Τ.Ε.Ι. Πειραιά; Όλα τα τμήματα κρίθηκαν ισοδύναμα με αντίστοιχα πανεπιστημιακά; Ούτε μια μεταβατική περίοδος σταδιακής μετάβασης και σύγκλισης; Και για να εξηγούμαι. Κάποια τμήματα των Τ.Ε.Ι., όντως, θα μπορούσαν ακόμα και αύριο να θεωρηθούν εφάμιλλα με πανεπιστημιακά και ως προς το αντικείμενο και ως προς το περιεχόμενο και το διδακτικό προσωπικό. Κάποια θέλουν μια περίοδο σταδιακής μετάβασης, κυρίως για το πρόγραμμα σπουδών και το διδακτικό προσωπικό. Κάποια δεν έχουν αντικείμενο, που να μπορεί να οδηγεί σε πανεπιστημιακό τίτλο.

Δηλαδή, ουσιαστικά συμφωνώ με αυτά που έλεγε στο πόρισμά του ο κ. Γαβρόγλου και μάλιστα, τότε, ήταν 7 Ιουνίου του 2016, στην Επιτροπή Μορφωτικών Υποθέσεων, που είχα πει ότι είναι μια μεγάλη κουβέντα, που θα πρέπει να ανοίξουμε, σχετικά με το αν θα πρέπει να συνεχίσουν να υπάρχουν τα Τεχνολογικά Εκπαιδευτικά Ιδρύματα και αν θέλουμε στο παραγωγικό μοντέλο της χώρας να υπάρχουν εκείνα τα μεσαία στελέχη εφαρμογής στην πυραμίδα της παραγωγής ή όχι.

Η γνώμη μας είναι ότι πρέπει να υπάρχουν και έχουν ρόλο να παίξουν τα Τεχνολογικά Ιδρύματα.

Επίσης, υπάρχουν τμήματα διαφόρων Τ.Ε.Ι., που σε δυσκολότερες συνθήκες από τα Πανεπιστήμια, εμφανίζουν πολύ καλή δουλειά και είναι πραγματικοί θύλακες αριστείας και αυτά θα πρέπει να τα δούμε ξεχωριστά. Αυτό σημαίνει ότι πρώτα πρέπει να γίνει η αξιολόγηση και μετά τις όποιες αποφάσεις και όχι αποφάσεις με πελατειακά κριτήρια, όπως έχουμε δει να γίνονται, κατά κόρον, στο παρελθόν. Αυτά τα έλεγα το 2016 και αυτά εξακολουθώ να λέω και τώρα.

Η αλήθεια, λοιπόν, είναι ότι από την αλλαγή του νόμου, το 2001, τα Τ.Ε.Ι. έχουν αναβαθμιστεί σημαντικά, σε μια πορεία σύγκλισης προς τα Πανεπιστήμια. Έχω πολύ καλούς συναδέλφους, που κάναμε μαζί το διδακτορικό μας στο Πολυτεχνείο, που είναι τώρα καθηγητές σε Τ.Ε.Ι. και έχω συνεργαστεί σε ερευνητικά προγράμματα με τμήματα των Τ.Ε.Ι. και ξέρω το υψηλό τους επίπεδο. Έχω συνεργαστεί με καθηγητές των Τ.Ε.Ι. με πλούσιο επιστημονικό έργο και δημοσιεύσεις. Έχω επισκεφθεί και τμήματα, που θα τα ζήλευαν αρκετά πανεπιστημιακά τμήματα και για την εργαστηριακή τους υποδομή και για τις εγκαταστάσεις και για το επιστημονικό τους έργο. Είναι, όμως, όλα έτσι; Είναι όλοι έτσι στα Τ.Ε.Ι.; Μπορούν ελαφρά τη καρδία, οριζόντια, όλα τα τμήματα να αναβαθμιστούν σε πανεπιστημιακά; Η γνώμη μου είναι ότι δεν μπορούμε, σε μια νύχτα ή σε ένα εξάμηνο, να το αποφασίσουμε.

Χρειαζόταν μια διαδικασία σταδιακής σύγκλισης και όχι διαδικασίες άρπα – κόλλα, με ορίζοντα τις επόμενες κάλπες, γιατί αυτό έχει γίνει τώρα. Να τα ξεχωρίσουμε, λοιπόν. Από τη μια μεριά, να βάλουμε το πολιτικό όφελος και από την άλλη, τις ακαδημαϊκές διαδικασίες. Μην κάνετε αυτά, που κατηγορούσατε. Θα μπορούσαν να γίνουν όλα αυτά, με μια πιο ορθολογική διαδικασία. Άλλωστε, είχε ξεκινήσει η συζήτηση στην Επιτροπή Μορφωτικών Υποθέσεων, διακόπηκε και προχωρήσατε σε αποφάσεις στην αντίθετη κατεύθυνση από αυτά που λέγατε και, κυρίως, από αυτά που στηλιτεύατε τότε.

Θα βάλω κάποια ερωτήματα. Ερώτημα πρώτο: Χρειαζόμαστε τα Τ.Ε.Ι., ως ενδιάμεση βαθμίδα για μεσαία στελέχη, με έμφαση στην εφαρμογή επιστημών ή διετείς σπουδές, όπως σχεδιάζονται στα κέντρα επαγγελματικής εκπαίδευσης, αρκούν; Θέλουμε την αναβάθμιση ή την εξαφάνιση των Τ.Ε.Ι.; Μήπως δεν μπορούμε να δώσουμε εργασία στους νέους και θα τους δίνουμε χαρτιά και πτυχία;

Ερώτημα δεύτερο: Εάν τα χρειαζόμαστε τα Τ.Ε.Ι., θα μείνει ολόκληρη η Αττική, χωρίς Τ.Ε.Ι.;

Ερώτημα τρίτο: Βάσει ποιου εθνικού διαλόγου προχωράτε, σε αυτή τη θεσμική και δομική αλλαγή, στο χάρτη της τριτοβάθμιας εκπαίδευσης; Τα πολιτικά Κόμματα και η Επιτροπή Μορφωτικών Υποθέσεων δεν είχαν κάποιο ρόλο να επιτελέσουν, όπως είχαμε ξεκινήσει, το 2016;

Ερώτημα τέταρτο: Στο ν. 4485, που τον ψηφίσαμε, πρόσφατα, τον Αύγουστο του 2017, στο άρθρο 5, παράγραφος 2, λέει : «Για την έκδοση του Προεδρικού Διατάγματος της παραγράφου 1, που αφορά την ίδρυση νέων Α.Ε.Ι., απαιτείται σύμφωνη γνώμη της Συγκλήτου των οικείων ιδρυμάτων, εκτός από την περίπτωση ίδρυσης νέου Α.Ε.Ι., οπότε δεν υπάρχουν Σύγκλητοι και γνώμη της Αρχής Διασφάλισης και Πιστοποίησης Ποιότητας στην Ανώτατη Εκπαίδευση, δηλαδή, της ΑΔΙΠ και του ΕΣΕΚΑΑΔ, ως προς τη συνδρομή των προϋποθέσεων». Υπάρχει στην περίπτωσή μας η γνώμη της ΑΔΙΠ και του ΕΣΕΚΑΑΔ;

Ερώτημα πέμπτον: Με ποια κριτήρια έγινε η συγχώνευση ή μη των τμημάτων;

Πάντως, όχι με ακαδημαϊκά, αν κρίνουμε από το γεγονός, ότι μένουν αυτόνομα τμήματα με 6 μέλη ΔΕΠ, ενώ 8 απαιτεί ο πρόσφατος νόμος 4485/2017 και συγχωνεύεται π.χ. το Τμήμα Ιατρικών Εργαστηρίων, που έχει 13 μέλη ΔΕΠ, με άλλα τέσσερα, τελείως ετερόκλητα Τμήματα (Οδοντοτεχνίτες, Οπτομέτρες, Αισθητικούς). Εάν πρέπει να τους συγχωνεύσετε, με ποια λογική ενοποιείτε σε ένα Τμήμα τους Οδοντοτεχνίτες με τους Οπτομέτρες και όχι, για παράδειγμα, τη Νοσηλευτική με τη Μαιευτική και τη Δημόσια και Κοινοτική Υγεία; Ποια είναι αυτά τα κριτήρια;

Φαίνεται, ότι όποιος είχε «μπάρμπα στην Κορώνη» ή μάλλον στη «Νερατζιώτισσα», όποιος είχε πιο δυνατή φωνή ή ήταν πιο κοντά στα αυτιά του Υπουργείου κράτησε την αυτονομία του Τμήματός του.

Ερώτημα έκτο : Πώς γίνεται να εξαφανίζεται το Τμήμα Ενεργειακής Τεχνολογίας, όταν λέμε ότι η ενέργεια και οι νέες τεχνολογίες, οι Α.Π.Ε., η εξοικονόμηση ενέργειας και η πιθανή ανεύρεση υδρογονανθράκων είναι σημαντικά ανταγωνιστικά πλεονεκτήματα της χώρας μας; Μήπως εξαφανίστηκε, για να πάνε κάποιοι λίγοι καθηγητές του, όχι μόνο σε άλλα τμήματα της νέας Σχολής Μηχανικών, αλλά και σε τμήματα άλλων Σχολών;

Ερώτημα έβδομο: Πώς θα γίνεται το Πανεπιστήμιο Αττικής να δίνει, συγχρόνως, πτυχία Τ.Ε.Ι. για όσους έχουν συμπληρώσει το ν συν 2 και συγχρόνως, πτυχία Πανεπιστημίου;

Ερώτημα όγδοο: Το έχουμε πει, πολλές φορές, ότι θα έχουμε Μηχανικούς τετραετούς φοίτησης και πενταετούς από τα Πολυτεχνεία.

Ερώτημα ένατο: Πώς γίνεται οι υφιστάμενοι προπτυχιακοί φοιτητές να παίρνουν του χρόνου, το 2018-2019, δηλαδή, πτυχίο Πανεπιστημίου και οι υφιστάμενοι μεταπτυχιακοί φοιτητές να παίρνουν μεταπτυχιακό Τ.Ε.Ι.;

Ερώτημα δέκατο: Αφού τόσο κόπτεστε για την Τεχνική Εκπαίδευση, γιατί στερείτε το δικαίωμα από τους αποφοίτους των ΕΠΑΛ της Αττικής να εισαχθούν σε Τ.Ε.Ι. της περιοχής τους; Από 20%, που ήταν το ποσοστό, γίνεται 1% για τα Πανεπιστήμια και χρυσώνετε το χάπι, κάνοντας το 5%, στο συγκεκριμένο νομοσχέδιο.

Ερώτημα ενδέκατο: Πού είναι η πρόσφατη διαδικασία αξιολόγησης ΑΔΙΠ, όχι η γενική, που παρουσιάζετε, των δύο Ιδρυμάτων η ιδρυματική αξιολόγηση, αλλά η αξιολόγηση των τμημάτων, δηλαδή, η ακαδημαϊκή αξιολόγηση, που έχουν αξιολογηθεί, άλλωστε, ως Τ.Ε.Ι. και όχι ως πανεπιστημιακά τμήματα; Εάν πάμε στο site της ΑΔΙΠ θα δούμε εκεί πέρα, από το 2008-2014, να υπάρχουν αυτές οι αξιολογήσεις. Επίσης, λέτε ότι τα προγράμματα σπουδών θεωρούνται πιστοποιημένα, ως την ολοκλήρωση διαδικασίας πιστοποίησης από την ΑΔΙΠ, χωρίς να βάζετε κάποιες προθεσμίες, μέχρι πότε.

Ερώτημα δωδέκατο: Τι θα γίνει με τους αποφοίτους των Τ.Ε.Ι.; Προσέξτε, κάποιος που τελείωσε στην ώρα του, δηλαδή, έχει πάρει π.χ. το πτυχίο του πέρυσι, έχασε, σε σχέση με κάποιον, που καθυστέρησε να αποφοιτήσει, είναι μέσα στο ν συν δύο και θα πάρει τώρα πτυχίο Πανεπιστημίου.

Η Σύνοδος Πρυτάνεων, η ΠΟΣΔΕΠ, το ΤΕΕ, η Ένωση Ελλήνων Ερευνητών και άλλοι εκφράζουν από έντονη αντίθεση, έως ισχυρό προβληματισμό με τη διαδικασία, που ακολουθείται. Γιατί, τελικά, αυτή η σπουδή να γίνουν όλα στα γρήγορα, χωρίς μελέτη βιωσιμότητας και χωρίς μεταβατική περίοδο; Η απάντηση, κατά τη γνώμη μου, είναι απλή: Για ψηφοθηρικούς λόγους. Να μπουν στο μηχανογραφικό τώρα, πριν από τις εκλογές, να πάρουμε τις ψήφους των φοιτητών Τ.Ε.Ι., που μπήκαν σε Τ.Ε.Ι. και θα αποφοιτήσουν από Πανεπιστήμιο και των καθηγητών, που θα γίνουν πανεπιστημιακοί ! Κανονικά, εάν ήταν σοβαρή η προσέγγιση, όλα αυτά θα έπρεπε να γίνουν σταδιακά, όπως άλλωστε έλεγε και ο κ. Υπουργός στο πόρισμά του, όταν δεν ήταν Υπουργός, αλλά Πρόεδρος της Επιτροπής μας, τον Ιούνιο του 2016. Έτσι όπως γίνεται τώρα, είναι ένα πρόχειρο λαϊκίστικο πελατειακό συνονθύλευμα, που σίγουρα αδικεί αυτούς, που πραγματικά αξίζουν να αναβαθμιστούν.

Για το άρθρο 17 και τις μετεγγραφές των αδελφών, για το οποίο έχει γίνει αρκετός λόγος και το βλέπουμε, από τη μια πλευρά, μέχρι στιγμής. Εάν, όπως καταλαβαίνω, είναι καθ' υπέρβαση του 15%, που είχατε νομοθετήσει, με το ν.4332/2015, απελευθερώνει ουσιαστικά τις μετεγγραφές και θα φέρνει όλους σχεδόν τους φοιτητές, σε Αθήνα και Θεσσαλονίκη, όσους έχουν αδέλφια, ερημώνοντας τα περιφερειακά Πανεπιστήμια και στοιβάζοντάς τους στα κεντρικά. Αυτό το είχαμε ζήσει, άλλωστε και είχαν ξεσηκωθεί διάφορες Σχολές, όπως αυτή των Αρχιτεκτόνων, θα το θυμάστε.

Αντί να μεριμνήσετε να κάνετε και να λειτουργήσετε σωστά τις Φοιτητικές Εστίες, στα περιφερειακά Πανεπιστήμια ή να δώσετε διευρυμένα επίδομα ενοικίου, για να μπορεί να σπουδάσει κάποιος, μακριά από το σπίτι του, όπως γίνεται παντού στον κόσμο, επιλέγετε την εύκολη λαϊκίστικη λύση, που είναι «βόμβα» στα θεμέλια των κεντρικών, αλλά και των περιφερειακών Πανεπιστημίων. Εάν πάρουμε, για παράδειγμα, τους Ηλεκτρολόγος του Πολυτεχνείου, που έχουν έξι αδελφά Τμήματα, ανά τη χώρα, τώρα, με τον περιορισμό του 15%, έχουν αυξήσει μόνο κατά 35% τους φοιτητές τους, με βάση τις κατ' εξαίρεση μεταγραφές και τις ενστάσεις. Με την πλήρη απελευθέρωση για τα αδέλφια, θα πάνε, σίγουρα, στο διπλασιασμό των εισακτέων και τα περιφερειακά Πανεπιστήμια θα χάσουν, περίπου, το 50% των φοιτητών. Στοίβαγμα, λοιπόν, στα κεντρικά και αποψίλωση στα περιφερειακά. Μπορεί να φαίνεται φιλολαϊκό το συγκεκριμένο μέτρο, αλλά στην πραγματικότητα είναι μία βραδυφλεγής βόμβα στα Πανεπιστήμια.

Η στρέβλωση, που θα επέλθει, με την ανισομερή κατανομή των φοιτητών, θα είναι εις βάρος των Πανεπιστημίων, κεντρικών και περιφερειακών και το έχουμε ζήσει, άλλωστε, αυτό στο παρελθόν, γι' αυτό μπήκε και το πλαφόν στο ν.4332/2015. Ίσως, ο κ. Σεβαστάκης από τη θητεία του στη Σχολή Αρχιτεκτόνων, να θυμάται τι είχε γίνει στην Αρχιτεκτονική. Με ψηφοθηρικά, λοιπόν, κριτήρια και όχι με ακαδημαϊκά, προχωράτε σε αυτή τη διάταξη, την οποία δεν την έχετε μελετήσει, γιατί είναι τόσο μεγάλη η ζήτηση, που θα τιναχθεί το σύστημα στον αέρα και μπορεί να ακούγεται ελκυστικό, αλλά θα είναι ή ανεφάρμοστο ή εάν εφαρμοστεί τελικά, εκρηκτικό. Εν κατακλείδι, με το ΠΟΤΑΜΙ, ποτέ δεν κρυφτήκαμε πίσω από την ψηφοθηρία και τον λαϊκισμό.

Πρόκειται, λοιπόν, για ένα νομοσχέδιο, που θα μπορούσε, όντως, να συντελέσει στην αναβάθμιση των Τ.Ε.Ι., με ακαδημαϊκά κριτήρια.

Δυστυχώς, όμως, ο τρόπος, που επιλέξατε, είναι να τα αναβαθμίσετε, με λαϊκίστικα, πελατειακά και ψηφοθηρικά κριτήρια και χωρίς να χαϊδεύω τα αυτιά των φοιτητών και των καθηγητών των Τ.Ε.Ι. και αυτό, άλλωστε, ίσως μου στοιχίσει και πολιτικά, γιατί εκλέγονται στο Νομό Αττικής, που θα αποκτήσει και Πανεπιστήμιο και θα έπρεπε κανονικά να το υποστηρίζω αυτό, χωρίς πολλά - πολλά. Τους κοιτάω, λοιπόν, στα μάτια και λέω αυτό, που και οι ίδιοι ξέρουν και όλοι σας ξέρετε, κυρίως, οι Πανεπιστημιακοί του ΣΥΡΙΖΑ, αλλά το κρύβετε, κάτω από το προεκλογικό χαλί, που αρχίζει να απλώνεται. Οι διαδικασίες που ακολουθείτε για τη συγχώνευση των δύο ΤΕΙ στο Πανεπιστήμιο Αττικής, ήταν, ως συνήθως, Fast Track, για να προλάβετε να βάλετε την ταμπέλα του Πανεπιστημίου, πριν τις εκλογές και δεν θα μου κάνει έκπληξη, αν σε λίγο αρχίζουν να φυτρώνουν σχολές και τμήματα, σε όλη την Αττική. Τέτοιες, όμως, ψηφοθηρικές, πελατειακές διαδικασίες δεν μπορούν να γίνουν αποδεκτές από εμάς και ας στεναχωρήσουμε κάποιους, που νομίζουν ότι θα επωφεληθούν.

 Επίσης, σε ό,τι αφορά τα άρθρα, τα οποία έχουν και άλλα σημαντικά πράγματα, όπως τα Κέντρα Επαγγελματικής Εκπαίδευσης, διατάξεις για την έρευνα, για τα μέλη ΔΕΠ, για τη δευτεροβάθμια και την προσχολική εκπαίδευση, θα τοποθετηθούμε στη συζήτηση επί των άρθρων. Σας ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ, τον κ. Μαυρωτά.

Να θυμίσω ότι στη Σχολή Αρχιτεκτόνων υπήρχε ένα πολύ οξύ πρόβλημα, γιατί είναι σχεδόν μια αμιγώς εργαστηριακή σχολή και η διδασκαλία είναι εξατομικευμένη. Δηλαδή, από σχεδιαστήριο σε σχεδιαστήριο και οπωσδήποτε, λόγω φόρτου, υπήρξε ένα πρόβλημα.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»): Δεν βλέπω να σας εξαιρεί, ως σχολή.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Φαντάζομαι ότι η επιστήμη και η στατιστική δίνει απαντήσεις και πιστεύω ότι τις έχει ο κ. Υπουργός. Θυμίζω ότι άλλο είναι οι αμιγώς θεωρητικές σχολές, άλλο οι εργαστηριακές σχολές, που έχουν άλλες ακαδημαϊκές απαιτήσεις.

Το λόγο έχει ο κ. Μπαξεβανάκης.

ΔΗΜΗΤΡΙΟΣ ΜΠΑΞΕΒΑΝΑΚΗΣ (Υφυπουργός Παιδείας, Έρευνας και Θρησκευμάτων): Κυρίες και κύριοι Βουλευτές, το νομοσχέδιο εκτός από το βασικό του αντικείμενο, που είναι η δημιουργία του Πανεπιστημίου Δυτικής Αττικής, περιλαμβάνει και ορισμένες διατάξεις, που αναφέρονται, στην επαγγελματική εκπαίδευση και στην κατάρτιση.

Δε σκόπευα να πάρω το λόγο σήμερα, είχα σχεδιάσει να μιλήσω στη συζήτηση επί των άρθρων, όμως, μου έκανε εντύπωση το ύφος, κυρίως της Εισηγήτριας της Ν.Δ. και γι' αυτό έκρινα ότι χρειάζεται να υπάρξει ένας διάλογος επί των συγκεκριμένων θεμάτων, που ανέπτυξε. Μίλησε για την απαξίωση της Τεχνολογικής Εκπαίδευσης, που επέρχεται, δήθεν, με το υπό συζήτηση νομοσχέδιο και με το γεγονός ότι αποθαρρύνονται, όπως εξήγησε, οι μαθητές να επιλέξουν το Επαγγελματικό Λύκειο, διότι με τις διατάξεις του η παρεχόμενη εκπαίδευση και οι προοπτικές, κυρίως των αποφοίτων των Επαγγελματικών Λυκείων γίνονται δυσμενέστερες.

Θα ήθελα, πριν αναφερθώ στο τι περιλαμβάνει το νομοσχέδιο, να προτείνω στην κυρία Εισηγήτρια, όπως και σε οποιοδήποτε στέλεχος της Ν.Δ., αυτή τη συζήτηση να την κάνουμε ενώπιον των εκπαιδευτικών και των μαθητών των Επαγγελματικών Λυκείων, σε οποιαδήποτε ΕΠΑ.Λ. επιλογής τους είτε στην Αττική είτε στην Περιφέρεια και να αναπτύξουμε εκεί τα επιχειρήματά μας, να αναπτύξουμε τη δράση της Κυβέρνησής μας και τη δράση της προηγούμενης κυβέρνησης, στην οποία συμμετείχε η Ν.Δ. και να κρίνουν οι εκπαιδευτικοί και οι μαθητές τα πεπραγμένα, όχι τις εξαγγελίες του καθενός μας.

Επιτρέψτε μου να πω ότι αυτή τη συζήτηση εμείς την κάνουμε διαρκώς, ενώπιον των εκπαιδευτικών και των μαθητών των Επαγγελματικών Λυκείων. Προχθές, βρισκόμουν στους Νομούς Καβάλας και Ξάνθης, είχαμε εξαντλητικότατες και πολύωρες συζητήσεις, με τους εκπαιδευτικούς και τους μαθητές στα ΕΠΑ.Λ. της περιοχής και θα έλεγα στην Εισηγήτρια της Ν.Δ. ότι η εικόνα, που έχουν οι εκπαιδευτικοί και οι μαθητές, για τα αποτελέσματα της πολιτικής της Κυβέρνησής μας στην επαγγελματική εκπαίδευση, είναι μάλλον διαφορετική από τις δικές τους εκτιμήσεις.

Θα έλεγα, λοιπόν, να είναι πιο προσεκτικοί και να έχουν μεγαλύτερη συστολή, όταν μιλάνε για τα ΕΠΑ.Λ., γιατί θέλουν να ξεχνάνε, αλλά, δυστυχώς, ξεχνάνε μόνο αυτοί, όλοι οι υπόλοιποι και κυρίως, οι εμπλεκόμενοι με την επαγγελματική, το θυμόμαστε. Ήταν, λοιπόν, αυτοί, που κατήργησαν, σε μια νύχτα, τομείς και ειδικότητες στην Επαγγελματική Εκπαίδευση. Ήταν αυτοί που, με υπογραφή του σημερινού Αρχηγού τους, του κ. Μητσοτάκη, Υπουργού Διοικητικής Μεταρρύθμισης, τότε, έθεσαν σε διαθεσιμότητα περισσότερους από 2.000 εκπαιδευτικούς της Επαγγελματικής Εκπαίδευσης. Το αποτέλεσμα ήταν αρκετοί μαθητές και, κυρίως, μαθήτριες και έχει σημασία αυτό - είτε να εγκαταλείψουν το σχολείο είτε να αλλάξουν τομέα, που θα ήθελαν να σπουδάσουν είτε, πολύ χειρότερα, να στραφούν στις ιδιωτικές δομές της επαγγελματικής εκπαίδευσης. Τι κάναμε εμείς; Νομοθετήσαμε, πέρυσι, την εισαγωγή των αποφοίτων των ΕΠΑ.Λ. και στα Πανεπιστήμια. Ήταν αποκλεισμένα τα παιδιά των ΕΠΑ.Λ. από τα Πανεπιστήμια, είχαν δικαίωμα εισαγωγής μόνο στα Τ.Ε.Ι.. Εμείς νομοθετήσαμε, λοιπόν, την εισαγωγή των μαθητών και στα Πανεπιστήμια, με ποσοστό των εισακτέων 1%, επιπλέον των θέσεων. Αυτό το ποσοστό, με το σημερινό νομοσχέδιο, το αυξάνουμε στο 5%. Ήταν μια σημαντική ρωγμή, που κάναμε, σε αντιλήψεις που θεωρούν τα παιδιά των ΕΠΑ.Λ. κατώτερης κατηγορίας, ως δήθεν «ανάξια» να εισαχθούν σε Πανεπιστήμια. Αυτό έγινε μια ρωγμή σε αυτές τις αντιλήψεις και αυτή τη ρωγμή την κάνουμε μεγάλη «τρύπα», σήμερα.

Τον επόμενο Αύγουστο, όταν θα ανακοινωθούν τα αποτελέσματα των πανελλαδικών εξετάσεων, όλη η Ελλάδα θα αντιληφθεί ότι το 5% των θέσεων στα Πανεπιστήμια θα έχει καταληφθεί από αποφοίτους των ΕΠΑ.Λ.. Επειδή γίνεται μεγάλη σπέκουλα, σε σχέση με το θέμα αυτό, με αφορμή τη μετατροπή των δύο Τ.Ε.Ι. της Αττικής σε Πανεπιστήμιο, η πραγματικότητα είναι ότι φέτος θα εισαχθούν στην Τριτοβάθμια Εκπαίδευση 500 απόφοιτοι των ΕΠΑ.Λ. περισσότεροι από πέρυσι. Σε αντίθεση, λοιπόν, με όλη την καταστροφολογία και την κινδυνολογία, που εκπορεύεται από πολλές κατευθύνσεις, εμείς δημιουργήσαμε ένα νέο ΕΠΑ.Λ. στο νησί της Θάσου. Ήμασταν προχθές εκεί, ικανοποιήσαμε ένα αίτημα, που ήταν όχι ετών, αλλά ένα αίτημα, που άγγιζε τη δεκαετία. Για όσους δεν έχετε εικόνα, αγαπητοί συνάδελφοι, θα σας ενημερώσω ότι δεκάδες μαθητές από τη Θάσο, κάθε μέρα, παίρνουν το καράβι, περνούν στην απέναντι στεριά του Νομού Καβάλας, για να πάνε στο ΕΠΑ.Λ. Χρυσούπολης και το μεσημέρι κάνουν την αντίστροφη διαδρομή, συμπληρώνοντας ένα 12ώρο από τη ζωή τους. Γιατί; Γιατί θέλουν να φοιτήσουν σε ΕΠΑ.Λ.. Εμείς λέμε, λοιπόν, ότι αυτή η ταλαιπωρία μπορεί και να μην υπάρχει και μπορεί να υπάρχει ΕΠΑ.Λ. στο νησί της Θάσου. Αυτό ακριβώς κάναμε. Ρωτήστε, λοιπόν, τους κατοίκους, τις δημοτικές αρχές, στο νησί της Θάσου, να συγκρίνουν τα πεπραγμένα της Κυβέρνησής μας, με τα πεπραγμένα της δικής μας Κυβέρνησης.

Ρωτήστε, επίσης, τους εκπαιδευτικούς μας, που συμμετείχαν στην τετραήμερη Έκθεση, που είχαμε την προηγούμενη εβδομάδα, στο Σύνταγμα. Μια Έκθεση, που αφορούσε τα ΕΠΑ.Λ., που εξέθετε τα επιτεύγματα των μαθητών και των εκπαιδευτικών μας στα ΕΠΑ.Λ. της Αττικής. Ήταν περισσότεροι από 200 εκπαιδευτικοί, μαζί με τους μαθητές, οι οποίοι έστησαν την Έκθεση και όχι εμείς. Εμείς δώσαμε την ευχέρεια να γίνει αυτή η Έκθεση, απ΄ όπου πέρασαν χιλιάδες οικογένειες, γονείς με μαθητές, είδαν από κοντά πόση και τι ποιότητας είναι η δουλειά, που γίνεται στα ΕΠΑ.Λ., ποιας αξιολόγησης και ποιου επιπέδου είναι οι εκπαιδευτικοί μας. Ρωτήστε, λοιπόν, τους εκπαιδευτικούς αυτών των ΕΠΑ.Λ., όλων των ΕΠΑ.Λ. της Αττικής να συγκρίνουν τα πεπραγμένα τα δικά μας με τα πεπραγμένα τα δικά σας. Αποθαρρύνονται, λοιπόν, οι μαθητές από το να επιλέξουν τα ΕΠΑ.Λ.; Δυστυχώς, οι αριθμοί σας διαψεύδουν. Φέτος, φοιτούν στα ΕΠΑ.Λ. 1.300 παιδιά περισσότερα από πέρσι. Φέτος, εντάχθηκαν στο θεσμό της μαθητείας 3.000 απόφοιτοι μας, έναντι 1.200 πέρυσι, που ήταν η πρώτη εφαρμογή του θεσμού. Συνολικά, λοιπόν, πάνω από 3.000 τα παιδιά, περισσότερα από πέρυσι, φοιτούν φέτος σε όλη την κλίμακα των Επαγγελματικών Λυκείων. Νομίζω ότι δεν το λες ούτε «απαξίωση» ούτε «υποβάθμιση».

Τι άλλο κάνουμε, με το παρόν νομοσχέδιο; Διευρύνουμε τις δυνατότητες των αποφοίτων των ΕΠΑΛ. Πέρυσι, καθιερώσαμε την τάξη μαθητείας στο μεταλυκειακό έτος και με το νομοσχέδιο μας, σήμερα, δίνουμε μια ακόμη διέξοδο. Καθιερώνουμε, σε όλα τα Α.Ε.Ι. της χώρας, τη δυνατότητα να δημιουργήσουν Κέντρα Επαγγελματικής Εκπαίδευσης, με πρόγραμμα διετών σπουδών, με προνομιακή εισαγωγή των αποφοίτων των ΕΠΑΛ, σε αυτές τις Δομές, που οδηγούν, όπως και η τάξη μαθητείας, στο επίπεδο 5 του ευρωπαϊκού πλαισίου προσόντων.

Για το λόγο αυτόν ακριβώς, δίνουμε την ίδια μοριοδότηση σε όλες τις προκηρύξεις για προσλήψεις, που διενεργούνται, μέσω του Α.Σ.Ε.Π., την ίδια μοριοδότηση, που έχουν και οι απόφοιτοι των Ι.Ε.Κ., με 150 μόρια, αλλά έχουν ακριβώς και οι απόφοιτοι της τάξης μαθητείας και οι απόφοιτοι των διετών δομών των Κέντρων Επαγγελματικής Εκπαίδευσης των Α.Ε.Ι., γιατί ακριβώς, πρόκειται για δομές και προγράμματα, που οδηγούν στο ίδιο επίπεδο, το επίπεδο 5 του ευρωπαϊκού πλαισίου προσόντων.

Τέλος, καθιερώνουμε το εθνικό συντονιστικό όργανο για τη μαθητεία, ένα γνωμοδοτικό όργανο, που θα δίνει προτάσεις για τη βελτίωση του θεσμού της μαθητείας, για την αξιολόγηση των προγραμμάτων, με σκοπό τη βελτίωσή τους, ένα όργανο, στο οποίο αξίζει να επισημάνουμε ότι δεν επιδίωξε η Κυβέρνηση να έχει την πλειοψηφία των μελών του. Από τα 13 μέλη αυτού του οργάνου, μόνο τα 4 ορίζονται από τα Υπουργεία και τον ΟΑΕΔ, τα 7 μέλη -η πλειοψηφία - προέρχονται από τους κοινωνικούς εταίρους, από τις οργανώσεις των εργαζομένων και των εργοδοτών και 2 μέλη προέρχονται από τους θεσμούς της Αυτοδιοίκησης Α΄ και Β΄ βαθμού.

Επιπλέον, για τα μέλη αυτού του οργάνου δεν προβλέπεται καμία απολύτως αμοιβή για τη συμμετοχή τους στις συνεδριάσεις, διότι πάρα πολλά ακούγονται για τις «στρατιές» τις οποίες δημιουργεί ο ΣΥ.ΡΙΖ.Α.. Όμως, δημιουργούμε στρατιές αμίσθων ανθρώπων, οι οποίοι βοηθούν το έργο, όχι της Κυβέρνησης, αλλά της Επαγγελματικής Εκπαίδευσης και Κατάρτισης. Κλείνοντας, θα σημειώσω την τοποθέτηση του Εισηγητή της Ένωσης Κεντρώων, που αναφέρθηκε σε μια σειρά από προτάσεις του Κόμματός του, οι οποίες είχαν γίνει προ διετίας, με σκοπό τη βελτίωση και την αναβάθμιση, συνολικά, της Πρωτοβάθμιας και Δευτεροβάθμιας Εκπαίδευσης. Από το σύνολο των προτάσεων, που ανέγνωσε ο Εισηγητής, όλες αυτές οι προτάσεις στη διετία, η οποία έχει παρέλθει, έχουν νομοθετηθεί από την Κυβέρνησή μας. Έχει μια σημασία, λοιπόν, όταν αναφερόμαστε στον τρόπο, που ασκεί πολιτική αυτή η Κυβέρνηση, τον τρόπο με τον οποίον νομοθετεί, να σημειώσουμε – και το σημειώνουμε, με πολύ μεγάλο σεβασμό – το γεγονός ότι αναγνωρίζεται, τουλάχιστον, από ένα Κόμμα της Αντιπολίτευσης, η σοβαρή προσπάθεια, που κάνει η Κυβέρνηση, το γεγονός ότι ακούει, όχι μόνο τους κοινωνικούς φορείς και τους φορείς της εκπαίδευσης, αλλά και τη συζήτηση, η οποία γίνεται στην Επιτροπή μας και το λόγο, τον οποίο εκφέρουν τα Κόμματα της Αντιπολίτευσης, όταν είναι σοβαρά και όταν έχουν κάτι να προτείνουν. Σας ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ τον κ. Υφυπουργό. Πριν προχωρήσουμε, έχω να θέσω ένα θέμα στους εκπροσώπους των Κομμάτων και στους συναδέλφους, σχετικά με τις επόμενες συνεδριάσεις. Αύριο το πρωί, αποφασίσαμε ότι θα κληθούν οι φορείς να τοποθετηθούν, την Τρίτη, έγινε από το προεδρείο η πρόταση να γίνει το πρωί η κατ' άρθρο συζήτηση και το απόγευμα η δεύτερη ανάγνωση, όμως, δυστυχώς, υπάρχει ένα πρόβλημα. Εάν απλωθούν οι συνεδριάσεις, δηλαδή, αύριο οι φορείς, την Τρίτη η κατ΄ άρθρον συζήτηση, την Πέμπτη η δεύτερη ανάγνωση, αναγκαστικά θα πρέπει να πάει την ερχόμενη Δευτέρα - μετά το πέρας των Επιτροπών - τουλάχιστον, το συντομότερο, στην Ολομέλεια, τη Δευτέρα, ενδεχομένως. Θα ψηφιστεί την Τρίτη, αλλά, εν πάση περιπτώσει, μου γνωστοποιήθηκε πως τη Δευτέρα υπάρχει πρόβλημα, πρώτον, ένα κώλυμα του Υπουργού και δεύτερον, σε συνάρτηση με το ότι, σε κάποια οριακή ημερομηνία, την 28/2/2018 λήγει η θητεία της Διοίκησης του Τ.Ε.Ι. Αθηνών και δεν έχει δυνατότητα επέκτασης.

Επομένως, πρέπει να σκεφθούμε μια λύση, που τεχνικά να είναι δυνατή. Μια τέτοια είναι αύριο το πρωί να έχουμε τους φορείς και αύριο το απόγευμα την κατ' άρθρον συζήτηση.

ΛΕΩΝΙΔΑΣ ΓΡΗΓΟΡΑΚΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): *Ομιλεί μη ακουόμενος*.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Μια στιγμή. Σας εξηγώ. Παρακαλώ πολύ, προσπαθώ να λύσω ένα πρόβλημα και να το συζητήσω, όπως πρέπει, ανοιχτά. Υπάρχει ένα πρόβλημα και παρακαλώ να το σκεφτείτε και να εκφράσετε την άποψή σας. Υπάρχει αυτή η τεχνική δυσχέρεια, εμένα με ενδιαφέρει να γίνει ευρεία συζήτηση, με ενδιαφέρει να μην έχουμε αίσθηση ότι δεν έγινε η διαβούλευση και η ανταλλαγή που χρειαζόμαστε.

ΛΕΩΝΙΔΑΣ ΓΡΗΓΟΡΑΚΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Εγώ συμφωνώ με το αύριο το απόγευμα.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Έστω και ένας να διαφωνεί με τη σύντμηση της Τρίτης, δηλαδή, της κατ΄ άρθρον συζήτησης και της δεύτερης ανάγνωσης, να συμπτυχθούν και να γίνουν την ίδια μέρα, δεν μπορεί να γίνει. Η σύντμηση προϋποθέτει ομοφωνία και δεν υπάρχει. Έτσι, η μόνη λύση που υπάρχει, ξεκινώντας ανάποδα, από το ότι τη Δευτέρα υπάρχει ένα θέμα, να γίνει αύριο το πρωί η κλήση φορέων και η ακρόαση τους και τη μετά μεσημβρινή να γίνει η κατ΄ άρθρον συζήτηση, οπότε, μετά ομαλά, εξελίσσονται οι επόμενες ημέρες.

ΝΙΚΗ ΚΕΡΑΜΕΩΣ (Εισηγήτρια της Ν.Δ.): Εδώ οι Βουλευτές του ΣΥ.ΡΙΖ.Α. εναντιώνονται κ. Πρόεδρε.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Εγώ σας λέω τις δυνατότητες, που λογικά μπορούν να υπάρχουν.

ΓΕΩΡΓΙΟΣ ΑΚΡΙΩΤΗΣ: Εκτός αν αυτοί οι συνάδελφοι, που είχαν εκφράσει ένσταση για να γίνουν οι δύο συνεδριάσεις την Τρίτη, αποσύρουν αυτήν την ένσταση και πάμε την Τρίτη με τις δύο συνεδριάσεις.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Προχωράμε στους συναδέλφους ομιλητές και θα ήθελα να το σκεφθείτε και να συμφωνήσουμε.

 Το λόγο έχει η κυρία Αντωνίου από τη Ν.Δ..

ΜΑΡΙΑ ΑΝΤΩΝΙΟΥ: Ευχαριστώ, κύριε Πρόεδρε. Κυρίες και κύριοι συνάδελφοι, συζητάμε σήμερα την ίδρυση Πανεπιστημίου Δυτικής Αττικής, την ίδρυση ενός νέου πανεπιστημιακού ιδρύματος, που, ουσιαστικά, είναι ο κορμός του σημερινού νομοσχεδίου. Φυσικά, το νομοσχέδιο περιλαμβάνει πλήθος ρυθμίσεων, που αφορούν όλες τις βαθμίδες εκπαίδευσης και αρκετές διατάξεις, που αφορούν το χώρο της έρευνας.

Αναφορικά, όμως, με το Πανεπιστήμιο Δυτικής Αττικής, που αποτελεί, όπως είπα και τον κύριο κορμό του νομοσχεδίου, για το οποίο ουσιαστικά μας είπατε ότι θα απορροφήσει τα Τ.Ε.Ι. Αθηνών και Πειραιά, θα ήθελα να επισημάνω, καταρχήν, πως κάθε προσπάθεια εξορθολογισμού δομών και εξοικονόμησης, μπορεί να μας βρει σύμφωνους, σε όποιον τομέα και αν επιχειρείται, συμπεριλαμβανομένου και του ακαδημαϊκού. Ο κ. Υπουργός και ο Αναπληρωτής Υπουργός μας είπαν ότι και τα δύο είναι πολύ πετυχημένα Τ.Ε.Ι., κάνουν έρευνες και ότι τους εντάξανε και στο Επιστημονικό Συμβούλιο του ΕΛΙΔΕΚ, επειδή είναι εξαιρετικά. Γιατί τότε να τα αλλάξετε; Αυτό είναι ένα πολιτικό ερώτημα, δεν μας το έχετε απαντήσει. Λέμε, λοιπόν ότι ναι, να γίνει το Πανεπιστήμιο Δυτικής Αττικής, αλλά όταν έχει ένα συγκεκριμένο πλάνο, ως αποτέλεσμα ενός συνολικού σχεδιασμού και όχι περιπτωσιολογικά και αποσπασματικά, με αδιαφανείς διαδικασίες και ψηφοθηρικά κίνητρα, όπως το επιχειρείτε, με το σημερινό νομοσχέδιο.

Υπάρχουν, λοιπόν, σημαντικές επιφυλάξεις και ενστάσεις, οι οποίες, ουσιαστικά, διατυπώθηκαν και από την Εισηγήτρια μας, την κυρία Κεραμέως, όπως για παράδειγμα, ότι πρώτον, αναφορικά, λέτε, με την εξοικονόμηση πόρων, από το εγχείρημα αυτό και απ' ό,τι είδαμε και από το Γενικό Λογιστήριο του Κράτους, είναι 27.000 ευρώ.

Δεύτερον, ως προς τα επαγγελματικά δικαιώματα των αποφοίτων του Πανεπιστημίου, για τα οποία δεν έχει το νομοσχέδιο καμιά πρόβλεψη. Έχει; Δεν λέω ψέματα.

Τρίτον, ως προς τις υπερεξουσίες στο πρόσωπο του Υπουργού, αυτό το βλέπουμε σε όλα σας τα νομοσχέδια, οι οποίες καταστρατηγούν το αυτοδιοίκητο, ουσιαστικά, του Ιδρύματος.

Πάμε λίγο στις διατάξεις για την έρευνα, που περιλαμβάνονται, κυρίως, στο άρθρο 20 του νομοσχεδίου, όπως και στα άρθρα 21 και 27, για την Επιτροπή Ηθικής της Έρευνας.

 Πάμε στο άρθρο 20, όπου υπάρχουν 20 παράγραφοι, 20 αποσπασματικές και ασύνδετες μεταξύ τους διατάξεις, στις οποίες υπάρχουν, βέβαια, και ορισμένες θετικές ρυθμίσεις, τις οποίες δυστυχώς, με τον τρόπο, με τον οποίο νομοθετείτε, βάζοντας όλες τις ρυθμίσεις σε ένα άρθρο, μας στερείτε τη δυνατότητα να τις υπερψηφίσουμε. Και φυσικά, το κάνετε σκόπιμα, για να υποστηρίζετε μετά, με περίσσια υποκρισία, ότι δεν ψηφίζουμε κανένα μέτρο για την έρευνα. Πάμε, λοιπόν, να δούμε τι περιλαμβάνει το άρθρο 20. Πρώτα απ' όλα, «μπαλώματα» σε ένα ακόμα νομοσχέδιο, για να αντιμετωπιστούν ζητήματα, που προέκυψαν με την εφαρμογή του ν.4429/2016, του δικού σας νομοθετήματος, τον ιδρυτικό νόμο, λέτε, του ΕΛΙΔΕΚ. Κύριε Υπουργέ, η προχειρότητα, με την οποία έχετε νομοθετήσει το συγκεκριμένο Ίδρυμα, είναι παροιμιώδης. Σας το είχαμε επισημάνει. Δεν έχει υπάρξει άλλο νομοσχέδιο του Υπουργείου Παιδείας, από την ψήφιση του ΕΛΙΔΕΚ και μετά, στο οποίο να μην υπάρχουν διορθώσεις και μπαλώματα συνεχόμενα. Και μιας και αναφέρθηκα στο ΕΛΙΔΕΚ, αλήθεια, θα μας απαντήσετε, μιας και είστε εδώ, κύριε Υπουργέ, για ποιο λόγο παραιτήθηκε, πριν δύο ημέρες ο πρόεδρος του επιστημονικού συμβουλίου του ΕΛΙΔΕΚ, ο κ. Διονύσης Τσιχριτζής; Ο πρώτος πρόεδρος του Επιστημονικού Συμβουλίου του Ιδρύματος, με σημαντική επιστημονική πορεία και θέσεις, στην Ελλάδα και στο εξωτερικό, ο οποίος δεν πρόλαβε να συμπληρώσει ένα χρόνο, από την ανάληψη των καθηκόντων του. Πόσο τυχαία σύμπτωση μπορεί να είναι η παραίτησή του; Επικαλούμενος, μάλιστα, προσωπικούς λόγους, την ίδια στιγμή, που πληθαίνουν οι καταγγελίες και τα δημοσιεύματα για αδιαφανείς διαδικασίες στις Επιτροπές Κρίσεων και στην αξιολόγηση των προτάσεων, που υποβάλλονται, στο ΕΛΙΔΕΚ. Σας έχω καταθέσει εξάλλου δύο ερωτήσεις, με αντίστοιχες καταγγελίες για τις Επιτροπές Κρίσεων και τη διαδικασία αξιολόγησης των προτάσεων του «ΕΡΕΥΝΩ, ΔΗΜΙΟΥΡΓΩ, ΚΑΙΝΟΤΟΜΩ». Αυτή είναι η αξιοκρατία και διαφάνεια, την οποία, πλέον, δεν ευαγγελίζεστε. Δυστυχώς, απ' ό,τι φαίνεται, επιβεβαιώνονται, καθημερινά, στην πράξη, όλες μας οι καταγγελίες. Περιμένω την απάντησή σας, κύριε Υπουργέ και την ενημέρωση της Επιτροπής για το λόγο της παραίτησης του κ. Τσιχριτζή.

Δεν είναι, όμως, αυτή η μόνη μας καταγγελία, που επιβεβαιώνεται, σήμερα. Σας είχαμε κατηγορήσει ευθέως, κατά τη συζήτηση του νομοσχεδίου του ΕΛΙΔΕΚ, ότι ο μόνος λόγος για τον οποίο δημιουργείτε αυτό το νέο Ίδρυμα, είναι για να το ελέγχετε και να το χειραγωγείτε πλήρως και να κατανέμετε κατά το δοκούν την χρηματοδότηση που θα διαχειρίζεται κυρίως σε ημετέρους.

Σήμερα έρχεστε και το αποδεικνύετε, απροκάλυπτα, με τις ρυθμίσεις, που φέρνετε, προκλητικές ρυθμίσεις, τις οποίες σας καλούμε να αποσύρετε, όπως η παρ. 15 στο άρθρο 20, που σας δίνει το δικαίωμα, λέτε, να κατανέμετε, με απόφασή σας, τους πόρους του Ιδρύματος κατά βούληση, ακόμα και χωρίς την πρόταση του Επιστημονικού Συμβουλίου. Όπως, άλλωστε, και με την παρ. 9, που σας επιτρέπει να παύσετε, με απόφασή σας, οποιοδήποτε μέλος του Επιστημονικού Συμβουλίου του ΕΛΙΔΕΚ, κάτι για το οποίο είχε αρμοδιότητα η Γενική Συνέλευση του Ιδρύματος. «Όποιος δεν μας αρέσει, στην μπάντα !».

Αλήθεια, είναι τυχαία η τελευταία διάταξη, που φέρνετε, τώρα ή μήπως σας πρόλαβαν τα γεγονότα; Τόσο πολύ, λοιπόν, αυτοδιοίκητο και ανεξάρτητο θέλετε αυτό το Ίδρυμα; Με το «αποφασίζουμε και διατάσσουμε»;

Υπάρχουν ουσιαστικά κι άλλες διατάξεις, στο άρθρο 20, που χρήζουν κριτικής, διατάξεις, που επιτείνουν την πολυδιάσπαση του θεσμικού πλαισίου, που διέπει τον ερευνητικό ιστό της χώρας, στις οποίες θα έχω τη δυνατότητα να αναφερθώ, λεπτομερώς, κατά τη συζήτηση επί των άρθρων. Όπως, άλλωστε και στην παρ. 3, που παρατείνει τους εσωτερικούς κανονισμούς των Ερευνητικών Κέντρων, μέχρι τις 31 Δεκεμβρίου 2018. Σας το είχα πει στις προηγούμενες παρατάσεις. Δεν ξέρω πόσες, νομίζω 6 παρατάσεις δώσατε; Τέσσερα χρόνια τώρα, ότι θα μας φέρετε πάλι διάταξη και έληξε η παράταση, στις 31/12/2017. Από τότε, έχουμε ενάμιση μήνα κενό. Παρανομείτε, δηλαδή, κύριε Υπουργέ. Νομίζω ότι έχω χάσει το μέτρημα με αυτό το ζήτημα. Έχει καταντήσει κακόγουστο ανέκδοτο και φανερώνει την ατονία σας να θέσετε νομοθετικό πλαίσιο λειτουργίας των Ερευνητικών Κέντρων. Γιατί άραγε;

Κλείνοντας κύριε Υπουργέ, σας τονίζω ότι οι νέοι της χώρας μας, επιστήμονες και ερευνητές, δεν έχουν ανάγκη από έναν Αναπληρωτή Υπουργό Έρευνας και Καινοτομίας, ηθοποιό, ο οποίος πρωταγωνιστεί σε προπαγανδιστικά βίντεο, λέγοντας ψέματα. Αφήστε τα βίντεο για τους ηθοποιούς και τους σκηνοθέτες. Ούτε και γι' αυτό δεν είστε ικανοί. Αφού τα φτιάχνετε, φροντίστε, τουλάχιστον, να είναι και λίγο αληθοφανή. Μην βάζετε τους συνεργάτες σας να πρωταγωνιστούν σε αυτά, τους εκθέτετε και εκτίθεστε και εσείς. Βγείτε, επιτέλους, έστω και τώρα, να πείτε την αλήθεια στους νέους μας επιστήμονες. Πείτε τους ότι τρία χρόνια τώρα, πού είστε Υπουργός, έχετε απορροφήσει από το ΕΠΑΝΕΚ 2014-2020, χρήματα για την έρευνα, ελάχιστα ευρώ. Πείτε τους ότι ο Πρόεδρος του Επιστημονικού Συμβουλίου του περίφημου ιδρύματος ΕΛΙΔΕΚ παραιτήθηκε, προφανώς, για λόγους ευθιξίας, για τα όσα έβλεπε εκεί. Πείτε τους ότι το ενδιαφέρον σας για το Brain Drain είναι τόσο μεγάλο, που σε θέσεις Ερευνητικών Κέντρων, όπου θα μπορούσαν να απασχοληθούν επιστήμονες και ερευνητές, εσείς μετατάσσετε εκπαιδευτικούς της Πρωτοβάθμιας και Δευτεροβάθμιας Εκπαίδευσης, υπάρχει διάταξη, στο σημερινό νομοσχέδιο, καθαρά ρουσφετολογική. Αν νομίζετε ότι το Brain Drain αναχαιτίζεται, με 25 επιστήμονες, που έκαναν αίτηση στο ΕΛΙΔΕΚ, είστε μάλλον «νυχτωμένος».

Πείτε τους, στο τέλος, ότι «όταν τα καθεστώτα πέσουν και απελευθερωθούν οι ιδέες, τότε μόνο θα ανθίσουν τα λουλούδια», που φαίνονται στο βίντεο, γιατί μας κουράσατε με τα ψέματα. Και η αλήθεια, κύριε Υπουργέ, πιστέψτε με, θα είναι αποκαλυπτική. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Θα ήθελα να σας παρακαλέσω να είμαστε ακριβείς στο χρόνο μας. Είναι αρκετοί οι ομιλητές.

Θα σας ανακοινώσω τους φορείς, που έχουν προταθεί, για την ακρίβεια οι περισσότεροι έχουν προταθεί από τους περισσότερους. Μάξιμουμ, όπως ξέρουμε, σύμφωνα με τον Κανονισμό, είναι οι δέκα φορείς:

* Αρχή Διασφάλισης και Πιστοποίησης της Ποιότητας στην Εκπαίδευση, ΑΔΙΠ.
* Πρύτανης Α.Ε.Ι. Πειραιά Τεχνολογικής Κατεύθυνσης.
* Πρύτανης Τ.Ε.Ι. Αθήνας.
* Προεδρείο Συνόδου Πρυτάνεων Α.Ε.Ι..
* Προεδρείο Συνόδου Πρυτάνεων Τ.Ε.Ι..
* ΠΟΣΔΕΠ.
* ΟΣΕΠ-ΤΕΙ.
* Σύλλογος Αποφοίτων Α.Ε.Ι.. Πειραιά Τ.Τ..
* Πανελλήνιος Σύνδεσμος Βρεφονηπιαγωγών.
* Πανελλήνια Ομοσπονδία Συλλόγων Ιδιωτικών Παιδικών Σταθμών.
* Διδασκαλική Ομοσπονδία Ελλάδος.
* Ομοσπονδία Λειτουργών Μέσης Εκπαίδευσης.
* Ένωση Ελλήνων Ερευνητών.
* Κεντρική Ένωση Δήμων Ελλάδας.
* Επαγγελματική Επιστημονική Ένωση Τεχνολογικής Εκπαίδευσης Μηχανικών.
* Τεχνικό Επιμελητήριο Ελλάδας.
* Εθνικό Συμβούλιο Εκπαίδευσης και Ανάπτυξης Ανθρώπινου Δυναμικού.
* Αναπτυξιακός Σύνδεσμος Δυτικής Αττικής.
* Δήμος Αιγάλεω.
* Εμπορικό, Βιομηχανικό Επιμελητήριο Πειραιά.
* Σύλλογος Αναπληρωτών Νηπιαγωγών.

Θα είμαστε αυστηροί στον χρόνο μας, για να έχει οικονομία η συζήτηση, διότι είναι πολλοί οι φορείς, αλλά θέλουμε να ακουστούν.

ΝΙΚΗ ΚΕΡΑΜΕΩΣ (Εισηγήτρια της Ν.Δ.):Κύριε Πρόεδρε, η ΟΛΤΕΕ δεν κλήθηκε; Για την Τεχνική Επαγγελματική Εκπαίδευση.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Προτάθηκαν πενήντα Φορείς. Είναι αδύνατον να παρευρεθούν όλοι. Παρακαλώ πολύ, μη γίνει δημόσια συζήτηση.

ΓΙΩΡΓΟΣ ΜΑΥΡΩΤΑΣ (Ειδικός Αγορητής του «Ποταμιού»): Η ΟΛΤΕΕ είναι αντίστοιχη της ΟΛΜΕ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Θα γίνει μετά συζήτηση. Κάνω την πρώτη ανακοίνωση. Κάνω έκκληση να μείνετε πιστοί στο χρόνο, πειθαρχημένοι.

Το λόγο έχει ο κ. Ανδριανός, από τη Ν.Δ..

ΙΩΑΝΝΗΣ ΑΝΔΡΙΑΝΟΣ: Κυρίες και κύριοι συνάδελφοι, θέλω πρώτα απ' όλα, να σταθώ στην προχειρότητα, με την οποία το Υπουργείο νομοθετεί, στα κρίσιμα ζητήματα της Παιδείας, για μια ακόμη φορά, μια προχειρότητα, που καταδεικνύεται, για παράδειγμα, από το πρώτο εδάφιο του άρθρου 8, για τα Κέντρα Επαγγελματικής Εκπαίδευσης, που καταργεί διατάξεις του ν.4485/2017, του νόμου, δηλαδή, που ψηφίσατε, πριν από λίγους μήνες. Θα πρέπει, λοιπόν, να μας εξηγήσει ο Υπουργός και οι συνάδελφοι της Πλειοψηφίας τους ακριβείς λόγους, που οδήγησαν σ' αυτή τη διαδικασία, να «ξεψηφίζετε», δηλαδή, αυτά που ψηφίσατε, πριν από λίγους μήνες.

Στα γενικά σχόλια, τις παρατηρήσεις και τις ενστάσεις μας για το κείμενο του νομοσχεδίου, αναφέρθηκε, εκτεταμένα, η κυρία Κεραμέως. Το δικό μας πρόταγμα είναι ξεκάθαρο, είναι η ενίσχυση της Επαγγελματικής Εκπαίδευσης. Θα επικεντρωθώ στις διατάξεις, που αφορούν την επαγγελματική εκπαίδευση και κατάρτιση και θα ξεκινήσω από το άρθρο 8. Το Υπουργείο, τον Απρίλιο 2016, εκπόνησε, με καθυστέρηση περίπου ενός έτους, το Εθνικό Στρατηγικό Πλαίσιο για την αναβάθμιση της Επαγγελματικής Εκπαίδευσης και Κατάρτισης, που αποτελούσε και εμπορευσιμότητα για το ΕΣΠΑ του Υπουργείου, χωρίς το στρατηγικό πλαίσιο. Η Κομισιόν δεν επέτρεπε, βεβαίως, τη χρηματοδότηση δράσεων για την επαγγελματική εκπαίδευση και κατάρτιση. Στο σχεδιασμό, λοιπόν, που ετέθη υπόψη της Κομισιόν, δεν συμπεριλαμβάνονταν τα Κέντρα Επαγγελματικής Εκπαίδευσης των ΑΕΙ. Συνεπώς, τίθενται τα εξής ερωτήματα, στα οποία και ζητώ, κύριε Υπουργέ, να μας απαντήσετε. Αυτός ο ανασχεδιασμός του στρατηγικού πλαισίου, μετά από ένα περίπου έτος, έγινε μετά από αξιολόγηση; Πώς ακριβώς διαπιστώθηκε η ανάγκη ίδρυσης αυτών των Κέντρων Επαγγελματικής Εκπαίδευσης και πιο συγκεκριμένα, για την ίδρυση των Κέντρων Επαγγελματικής Εκπαίδευσης εντός των ΑΕΙ. Το Υπουργείο βασίστηκε, δηλαδή, σε κάποια έκθεση της ΑΔΙΠ; Σε αίτημα, που υποβλήθηκε, από τις Συνόδους των Τ.Ε.Ι. ή των πανεπιστημίων;

 Τα προγράμματα σπουδών επαγγελματικής εκπαίδευσης εκπονούνται, με βάση τα επαγγελματικά περιγράμματα του ΕΟΠΠΕΠ, όπως και στα ΙΕΚ. Επομένως, οι απόφοιτοι των δομών θα παίρνουν πιστοποιητικό σπουδών επιπέδου 5, έτσι δεν είναι; Το ίδιο, δηλαδή, με το ΙΕΚ. Εδώ πρέπει να επισημανθεί, ότι για να έχει αντίκρισμα ο νόμος, στις λοιπές χώρες της Ε.Ε., θα πρέπει να τροποποιηθεί το Εθνικό Πλαίσιο Προσόντων, που έχει υποβληθεί στην Ε.Ε., ώστε να συμπεριλάβει στο επίπεδο 5 και τα Κέντρα Επαγγελματικής Εκπαίδευσης. Έχει προετοιμασθεί το Υπουργείο προς αυτή την κατεύθυνση;

Στην παρ. 13, αναφέρεται ότι τα μαθήματα δύνανται να διεξάγονται και σε κτίρια σχολικών μονάδων, στα οποία φιλοξενούνται και τα δημόσια ΙΕΚ. Επίσης, στα ΙΕΚ και στα Κέντρα Επαγγελματικής Εκπαίδευσης εντάσσεται πρακτική άσκηση, με παρόμοιους όρους, επαγγελματικά δικαιώματα εκχωρούνται, με το ίδιο θεσμικό πλαίσιο, που ισχύει και για τα ΙΕΚ. Ποιες είναι, λοιπόν, οι βασικές διαφορές με τα ΙΕΚ; Προφανώς, είναι οι εξής τέσσερις.

Πρώτον, στο διετή κύκλο εισάγονται μόνο απόφοιτοι των ΕΠΑΛ, ενώ στα ΙΕΚ εισάγονται και απόφοιτοι των ΓΕΛ, όμως, μέσω των ΙΕΚ, οι απόφοιτοι των ΕΠΑΛ φοιτούν ένα ή δύο εξάμηνα λιγότερα, για να πάρουν πτυχίο με τα ίδια επαγγελματικά δικαιώματα.

Δεύτερον, οι απόφοιτοι των ΙΕΚ, για να λάβουν τον τίτλο σπουδών, λαμβάνουν μέρος σε εξετάσεις πιστοποίησης, που διενεργούνται, υπό την εποπτεία του ΕΟΠΠΕΠ, ενώ στα Κέντρα Επαγγελματικής Εκπαίδευσης η πιστοποίηση σπουδών γίνεται από τα ίδια τα ΑΕΙ, υπό την εποπτεία της ΑΔΙΠ.

Τρίτον, τα Κέντρα Επαγγελματικής Εκπαίδευσης έχουν μεγαλύτερη ευελιξία στην επιλογή των υποψηφίων σπουδαστών και στην επιλογή του διδακτικού προσωπικού, σε σχέση με τα δημόσια ΙΕΚ.

Τέταρτον, τα ΙΕΚ λειτουργούν, στο πλαίσιο της ιδιωτικής εκπαιδευτικής αγοράς, ενώ τα Κέντρα Επαγγελματικής Εκπαίδευσης λειτουργούν μόνο στο δημόσιο τομέα.

Το Υπουργείο, λοιπόν, την στιγμή που απαξιώνει τα δημόσια ΙΕΚ, μέσω της πρωτοφανούς υποχρηματοδότησης, δημιουργεί μια νέα δομή, υπό την σκέπη των ΑΕΙ, χωρίς να είναι ξεκάθαρες οι επιπρόσθετες επιχορηγήσεις, οι οικονομικοί πόροι, στο πλαίσιο των οποίων θα λειτουργήσουν οι δομές αυτές. Ποιο ακριβώς, λοιπόν, είναι το όφελος για έναν απόφοιτο των ΕΠΑΛ, από την φοίτησή του στα κέντρα επαγγελματικής εκπαίδευσης, σε σχέση με ένα ΙΕΚ; Θέλω, καλοπροαίρετα, να μας το διευκρινίσετε αυτό και βεβαίως, πρέπει να μας απαντήσετε, ως προς τα ζητήματα που αφορούν τη χρηματοδότηση των Κέντρων Επαγγελματικής Εκπαίδευσης.

Υπενθυμίζω ότι τα μέλη του τομέα παιδείας της Ν.Δ., καταθέσαμε, πριν από κάποιες μέρες, σχετική ερώτηση, η οποία δεν έχει ακόμη απαντηθεί. Το ερώτημα, λοιπόν, αυτό γίνεται πιεστικότερο, εφόσον στο στρατηγικό πλαίσιο, που έχει υποβληθεί στην Κομισιόν, δεν συμπεριλαμβάνονται τα Κέντρα Επαγγελματικής Εκπαίδευσης – τουλάχιστον, προς το παρόν αυτά δεν μπορούν να χρηματοδοτηθούν από το ΕΣΠΑ. Είναι έτσι; Συνεπώς, η Κυβέρνηση νομοθετεί, χωρίς να εξασφαλίσει χρηματοδότηση από κοινοτικούς πόρους, για τη λειτουργία αυτών των Κέντρων.

Αντίθετα, για την πρακτική άσκηση, η οποία χρηματοδοτείται από την Κομισιόν, στο τελευταίο εδάφιο της παραγράφου 11, αναφέρεται ότι «η πρακτική άσκηση μπορεί να χρηματοδοτείται από εθνικούς ή και κοινοτικούς πόρους», ενώ στο άρθρο 19, αναφέρεται «με απόφαση του Υπουργού Παιδείας, Έρευνας και Θρησκευμάτων μπορεί να καθορίζονται ο τρόπος και η διαδικασία της πρακτικής άσκησης». Οι αναφορές αυτές, λοιπόν, είναι σύμφωνες με το πλαίσιο υλοποίησης της μαθητείας της Ε.Ε., ώστε η μαθητεία των Κέντρων Επαγγελματικής Εκπαίδευσης να χρηματοδοτηθεί από το ΕΣΠΑ; Οφείλει ο Υπουργός να αποσαφηνίσει τον τρόπο χρηματοδότησης των Κέντρων αυτών. Θα τα χρηματοδοτήσει, υστερώντας πόρους του προϋπολογισμού από τα ΑΕΙ, που, ήδη, υποφέρουν από την υποχρηματοδότηση; Η αναφορά της παραγράφου 8 σε χορηγίες από φορείς του ιδιωτικού τομέα αποτελεί μια πιο ρεαλιστική προσέγγιση από αυτή, που ακολουθεί, συνήθως, το Υπουργείο, όμως, δεν απαντά πειστικά στο πως θα βρεθούν αυτοί οι πόροι.

Σε κάθε περίπτωση, πρόκειται για μια πρόχειρη, χωρίς στρατηγική, στόχευση και χωρίς εξασφαλισμένη χρηματοδότηση, προσπάθεια δημιουργίας μιας ακόμη εκπαιδευτικής δομής, τη στιγμή που ήδη το εκπαιδευτικό σύστημα, στο σύνολό του, υποφέρει από χαμηλή χρηματοδότηση.

Σε ό,τι αφορά το άρθρο 30, για τη σύσταση του συντονιστικού οργάνου μαθητείας, πάγια θέση μας είναι πως η συμμετοχή φορέων της αγοράς στο συντονισμό της μαθητείας κινείται στη σωστή κατεύθυνση. Εδώ, οφείλουμε να επισημάνουμε πως το σύστημα διακυβέρνησης των Κέντρων Επαγγελματικής Εκπαίδευσης, στο οποίο θα ενταχθεί και το όργανο αυτό, είναι εξαιρετικά δύσκαμπτο και ακολουθεί τη λογική της πολυεπίπεδης και πολυπρόσωπης οργάνωσης.

Κλείνω με τα όσα είπε ο κ. Μπαξεβανάκης, κάνοντας επίθεση στη Ν.Δ. για την επαγγελματική εκπαίδευση. Ξεκαθαρίζουμε, μια για πάντα, ότι ο στόχος μας, το πρόταγμα μας, είναι η αναβάθμιση της Τεχνολογικής Εκπαίδευσης, κύριε Υπουργέ, η αναβάθμιση της επαγγελματικής εκπαίδευσης, η σύνδεσή της με την πραγματική αγορά εργασίας, γιατί αυτό ενδιαφέρει τους νέους. Ενδιαφέρει να πάρουν πτυχία, προσόντα πιστοποιημένα, ώστε να μπορούν να μπουν στην αγορά εργασίας. Πραγματικά, δεν έγινε ξεκάθαρο αυτό που είπατε ότι θα μπουν περισσότεροι απόφοιτοι των ΕΠΑΛ, όταν με το προηγούμενο καθεστώς στα Τ.Ε.Ι., τα οποία είναι ΑΕΙ, έμπαινε ποσοστό 20% και τώρα, το 1% γίνεται 5%. Πώς, επομένως, όλοι αυτοί οι μαθητές της τρέχουσας β΄ και γ΄ τάξης, που είχαν γραφτεί στα ΕΠΑΛ και επρόκειτο να διεκδικήσουν την εισαγωγή τους στα Τ.Ε.Ι. Αθήνας και Πειραιά, δεν θα αδικηθούν; Είναι μια διευκρίνιση, που πρέπει να ξεκαθαρίσετε, γιατί νομίζω ότι η τοποθέτηση, που κάνατε, δεν ήταν ξεκάθαρη και οφείλετε να δώσετε απάντηση σ’ αυτό.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Στέφος.

ΙΩΑΝΝΗΣ ΣΤΕΦΟΣ: Κύριε Πρόεδρε, κύριοι Υπουργοί, κυρίες και κύριοι συνάδελφοι, στο νομοσχέδιο, που συζητάμε, σήμερα, αποτυπώνεται η πολιτική βούληση της Κυβέρνησης και του Υπουργείου για την αναβάθμιση της παρεχόμενης εκπαίδευσης, για τη διερεύνηση των ερευνητικών δυνατοτήτων και ταυτόχρονα την αντιμετώπιση χρόνιων προβλημάτων. Είναι ένα νομοσχέδιο αποτέλεσμα συστηματικής μελέτης, αλλά και πολύμηνης διαβούλευσης τόσο με την ακαδημαϊκή κοινότητα όσο και με την κοινωνία, η οποία εκφράστηκε, μέσω των φορέων.

Σε ό,τι αφορά στα άρθρα, που αναφέρονται στην ακαδημαϊκή κοινότητα, τόσο ο Υπουργός όσο και ο Εισηγητής μας αναφέρθηκαν, διεξοδικά. Κρίνω, λοιπόν, σκόπιμο να τοποθετηθούν σε «περιφερειακές ρυθμίσεις» του παρόντος νομοσχεδίου, που αφορούν στις σχολές διετούς επαγγελματικής εκπαίδευσης, οι οποίες θα βρίσκονται, υπό την αιγίδα των πανεπιστημίων, παρέχουν επιστημονική γνώση, η οποία είναι δυνατόν να τους βοηθήσει να αποκατασταθούν επαγγελματικά.

Θέλω να αναφέρω ένα παράδειγμα. Στα Ιωάννινα, όπου εκλέγομαι, λειτουργεί μια Γαλακτοκομική Σχολή. Σε αυτή τη Σχολή διαγκωνίζονται «σκοτώνονται» και, κυρίως, βάζουν απίστευτα «βύσματα», συγνώμη για την έκφραση, αλλά τη χρησιμοποιούμε, για να εισέλθουν. Ξέρετε γιατί; Διότι είναι παιδιά κτηνοτρόφων, από όλη την Ελλάδα, από την Κρήτη, μέχρι τον Έβρο, γιατί ακριβώς θα μπορέσουν να αποκτήσουν μια γνώση, που θα τους χρησιμεύσει επαγγελματικά, να αξιοποιήσουν τα προϊόντα από τις παραγωγικές τους μονάδες. Γιατί, λοιπόν, αυτή η Σχολή δεν θα μπορεί να είναι σε μια άλλη περιοχή και στη βάση των προτάσεων των τοπικών κοινωνιών, έτσι ώστε να μπορέσουμε να δώσουμε μια διέξοδο στο πρόβλημα της ανεργίας των παιδιών;

Η δεκατετράχρονη υποχρεωτική εκπαίδευση, με τη θέσπιση της δίχρονης προσχολικής αγωγής, είναι μια εμβληματική διάταξη αυτού του νομοσχεδίου. Αισθάνομαι υπερήφανος, που αυτή η Κυβέρνηση το καταθέτει και αισθάνομαι υπερήφανος, που θα το ψηφίσω. Θα μετρούσα τριάντα χρόνια στην εκπαίδευση και τριάντα χρόνια, θυμάμαι, να είναι πάγιο αίτημα, όχι του συνδικαλιστικού κινήματος, που ήταν, αλλά της κοινωνίας. Έρχεται να καλύψει ανάγκες της κοινωνίας, ανάγκες 45.000 παιδιών προνηπίων, τα οποία, σε βάθος τριετίας, θα φοιτήσουν στα νηπιαγωγεία της χώρας. Φέτος, η ρύθμιση αυτή δοκιμάζεται, περίπου, σε 240 Δήμους, που έχουν την υποχρέωση, μέσα από τις υποδομές, που θα παρέχουν, να στηρίξουν το εγχείρημα.

Θέλω, επίσης, να αναφερθώ στην αναβάθμιση των σχολών των νηπιοβρεφοκόμων. Τα Τμήματα αυτά φεύγουν από το χώρο των σχολών Υγείας και εντάσσονται σε εκείνα των κοινωνικών και ανθρωπιστικών σπουδών. Εδώ, λοιπόν, σε συνδυασμό με ό,τι προείπα για τα νηπιαγωγεία, αναδεικνύεται σπουδαίος και μεγάλος ο ρόλος της Τοπικής Αυτοδιοίκησης. Θα πρέπει η Τοπική Αυτοδιοίκηση να σταθεί στο ύψος των περιστάσεων και να αναλάβει τις ευθύνες της, όσες τόσα χρόνια δεν ανέλαβε, αφού δεν μερίμνησε να ιδρύσει ακόμα περισσότερους παιδικούς σταθμούς για τη φύλαξη των παιδιών.

Συζητάμε και εδώ αναφέρθηκα, αλλά και στην αρμόδια Επιτροπή, στην οποία συμμετέχω, για το δημογραφικό πρόβλημα. Αυτή η αρμόδια Επιτροπή, σε λίγους μήνες, θα καταθέσει το πόρισμά της και τα στοιχεία, τα οποία θα έλθουν σε γνώση σας, είναι πραγματικά πολύ άσχημα.

Ωστόσο, όμως, όταν μιλάμε για επίλυση αυτού του προβλήματος, δεν μπορεί να μην έχουμε στο μυαλό μας τη στήριξη δομών, όπως το δίχρονο νηπιαγωγείο ή όπως οι βρεφονηπιακοί σταθμοί. Αναφέρθηκε ο κ. Φωτάκης στις προσπάθειες, που καταβάλλει η Κυβέρνηση, έτσι ώστε να ανασχέσει το φαινόμενο της διαρροής Ελλήνων επιστημόνων προς το εξωτερικό. Προς αυτή την κατεύθυνση, κινείται και η θέσπιση του δίχρονου νηπιαγωγείου και ό,τι άλλο πρόκειται να κάνουμε και κάνουμε για τη φύλαξη των παιδιών στους σταθμούς τους βρεφονηπιακούς.

Θα ήθελα να κάνω μια αναφορά στην Επαγγελματική και Τεχνική Εκπαίδευση, παρότι εκτενέστατα ο κ. Μπαξεβανάκης αναφέρθηκε. Με τη σειρά μου, θέλω να θυμίσω τι ακριβώς έγινε το 2013, όταν σε μια νύχτα, δεν είναι ότι απολυθήκαν από τον κ. Αρβανιτόπουλο, «μερικές» χιλιάδες εκπαιδευτικών - το «μερικές» ήταν για την τότε ηγεσία του Υπουργείου - αλλά διαλύθηκαν τα σχολεία αυτά. Και όταν στα απεγνωσμένα πρόσωπα και των καθηγητών, των μαθητών και των γονέων έπρεπε να απαντήσουμε «γιατί έγινε», η απάντηση ήταν μια: Διότι, σε λίγες μέρες, ξεφύτρωσαν τα Ιδιωτικά Κέντρα Επαγγελματικής Εκπαίδευσης και έπρεπε ένας μεγάλος αριθμός μαθητών να τροφοδοτήσει, να «αιμοδοτήσει» οικονομικά αυτά τα ιδιωτικά κέντρα. Βέβαια, αποκαταστήσαμε την τάξη και είναι βέβαιο και με αυτά, που ακούσαμε από τον κ. Μπαξεβανάκη, μας είναι γνωστά, ότι όχι απλώς αναβαθμίστηκε, αλλά βρίσκεται σε πολύ καλό δρόμο η Τεχνική και η Επαγγελματική Εκπαίδευση.

Ωστόσο, όμως, για να μην ξεφύγω και από το χρόνο μου, ο κ. Αρβανιτόπουλος δεν ήταν μόνο ο πρωταγωνιστής, μαζί με τον κ. Μητσοτάκη, αυτών των απολύσεων, αλλά εκείνο το διάστημα μετατάχθηκαν, βιαίως, μερικές άλλες χιλιάδες εκπαιδευτικών Δευτεροβάθμιας Εκπαίδευσης - τρεισήμισι χιλιάδες – είπε ο Τριαντάφυλλος ο Μηταφίδης, γιατί δώσαμε κοινές μάχες με αυτόν - άλλες τρεισήμισι χιλιάδες από τη Δευτεροβάθμια στην Πρωτοβάθμια, με κριτήρια αδιαφανή και σε πολλές περιπτώσεις θα έλεγα εσκεμμένα και σε γραφεία πολιτικά μετατέθηκαν, λοιπόν, στην πρωτοβάθμια εκπαίδευση, δεν ακολουθήθηκε και δεν τηρήθηκε καμία διαδικασία μεταθέσεων.

Το Σ.τ.Ε. , προχθές, με μια απόφαση του, η οποία είναι θα έλεγα εμβληματική, επιχειρεί και δίνει το πράσινο φως στην πολιτική ηγεσία να αποκαταστήσει την τάξη. Μια τάξη, που επιχειρήθηκε, κατά την πρώτη κυβέρνηση της Αριστεράς και των ΑΝ.ΕΛ. να αποκατασταθεί με νομοθετήματα, μέσω του κ. Κουράκη.

Τελειώνοντας, θα ήθελα να αναφερθώ στις μετεγγραφές. Ακούστηκε εδώ ότι οι μετεγγραφές, που αφορούν τα δύο αδέλφια, μέχρι του ποσού των 50.000 οικογενειακό εισόδημα θα αποδυναμώσουν, ενδεχομένως, τα πανεπιστήμια. Επίσης, ακούστηκε κάτι, το οποίο εμένα με προσβάλλει. Τι ακούστηκε; Ακούστηκε ότι αυτό είναι «ρουσφετολογικό». Ειλικρινά σας λέω αυτό δεν το δέχομαι, δεν το δέχομαι με τίποτα. Προφανώς, όσοι ισχυρίζονται αυτά τα πράγματα, θα πρέπει να γνωρίζουν ότι η ελληνική οικογένεια, που έχει ένα εισόδημα 30.000, που φαντάζει πολύ για αυτούς, που έχουν τρία ή τέσσερα ή πέντε παιδιά, όταν έχει κάποιος ένα παιδί, στην Αθήνα, ένα παιδί, στα Γιάννενα και 10.000 στεγαστικό δάνειο, δεν μπορεί να ζήσει. Ας είμαστε περισσότερο προσεκτικοί και ας σεβόμαστε τους Έλληνες πολίτες, που ξέρουν, πολύ καλά, πως και μέσα από ποιες πολιτικές διαδικασίες έφθασαν εκεί που έφτασαν. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ τον κ. Στέφο.

Το λόγο έχει ο κ. Ριζούλης.

ΑΝΔΡΕΑΣ ΡΙΖΟΥΛΗΣ: Ευχαριστώ, κύριε Πρόεδρε. Τυγχάνει να ξεκινάω από εκεί, που τελείωσε, προηγουμένως, ο κ. Στέφος. Πραγματικά, στην αναφορά, που έγινε, για πελατειακό σύστημα, σχετικά με το θέμα των μετεγγραφών των αδελφών, νομίζω, ότι οι περισσότεροι εδώ καταλαβαίνουμε ότι δεν πρόκειται για δεκάδες χιλιάδες ανθρώπους, αλλά για ορισμένους. Έχουμε την αγωνία των γονιών, που υποβαθμίζοντας τη ζωή τους, προσπαθούν να διατηρήσουν δυο σπίτια, σε διαφορετικές μεριές της Ελλάδος. Ακόμη, μπορούμε να πούμε ότι αυτά τα παιδιά έχουν και μεγάλο ποσοστό εγκατάλειψης σπουδών. Το μέτρο και το άρθρο αυτό, λοιπόν, δίνει μια λύση σε λίγες οικογένειες μεν, αλλά τηρουμένων και των συνθηκών, που υπάρχουν στην ελληνική κοινωνία και οικονομία, σήμερα, σωστά, ακουμπά το Υπουργείο και δίνει μια λύση.

Ο κύριος Υπουργός, ξεκινώντας την ομιλία του είπε ότι «τα ΤΕΙ αφέθηκαν στην τύχη τους». Θα συμπληρώσω «όλα τα προηγούμενα χρόνια» και θέλω να συμπληρώσω σε αυτό ότι αυτό έγινε, αφού αφέθηκαν στην τύχη τους, με ένα τρόπο συστηματικό και σχεδιασμένο, ιδρύοντας τμήματα, χωρίς επαγγελματικά δικαιώματα, σχολές κάποιες από τις οποίες, αν τις διαβάσουμε, δεν θα καταλάβουμε το αντικείμενό τους και απαξιώνοντας το θεσμό της Ανώτατης Τεχνολογικής Εκπαίδευσης, ήλθε μετά το «να την αφήσουμε και στην τύχη της», γιατί «τη χρειαζόμαστε για άλλους σκοπούς, να εξυπηρετήσουμε τον τόπο μας, τη γειτονιά μας, το Δήμο μας, την εκλογική μας περιφέρεια» και όχι να υπηρετήσουμε την Ανώτατη Τεχνολογική Εκπαίδευση.

Μέσα από τη διαδικασία του διαλόγου, που ανέφερε ο κ. Υπουργός ότι συνεχίζεται στο ζήτημα αυτό των επαγγελματικών δικαιωμάτων των αποφοίτων των ΤΕΙ, να δούμε και ζητήματα, τα οποία έχουν διαιωνιστεί, τα προηγούμενα χρόνια, πέρα από τα επαγγελματικά δικαιώματα και τον καθορισμό τους, να δούμε και τα ζητήματα των πτυχιούχων ΤΕΙ, οι οποίοι έχουν μεταπτυχιακά, διδακτορικά, καθώς και τη δυνατότητα όσων από τα ΤΕΙ θέλουν να αναβαθμίσουν τα πτυχία τους, πως αυτό θα μπορέσουμε να το προεκτείνουμε.

 Στα διετή προγράμματα σπουδών, θα ήθελα μόνο να αναφέρω ένα πράγμα. Θα έχουμε ανθρώπους, οι οποίοι θα καταρτίζονται επαγγελματικά, με τη σφραγίδα ανώτατων εκπαιδευτικών ιδρυμάτων, με ουσιαστική, επαγγελματική εκπαίδευση υψηλού επιπέδου και νομίζω ότι αυτό φτάνει και δεν χρειάζεται να πω κάτι άλλο.

Η δεκατετράχρονη δημόσια εκπαίδευση, όταν αυτή αποκτήσει την καθολικότητα, που πρέπει, γιατί δεν μπορεί να γίνει αμέσως – σε βάθος τριετίας ανέφερε ο κύριος Υπουργός προηγούμενα – μαζί με όλες τις μεταρρυθμίσεις, που έχουν γίνει, στην πρωτοβάθμια και δευτεροβάθμια, αλλά και στην τριτοβάθμια και στην επαγγελματική εκπαίδευση, καθώς και η μεταφορά των βρεφονηπιοκόμων στις ανθρωπιστικές σπουδές, απαντούν ολοκληρωμένα σε αυτό που λέμε «δημόσια εκπαίδευση και αγωγή», για το παρόν και το μέλλον της χώρας. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κύριος Δημαράς.

ΓΕΩΡΓΙΟΣ ΔΗΜΑΡΑΣ: Κυρίες και κύριοι συνάδελφοι, όλοι γνωρίζουμε ότι οι αλλαγές στην εκπαίδευση είναι πολύ σοβαρή υπόθεση, για διάφορους λόγους. Πρώτος λόγος είναι γιατί διαμορφώνει τους νέους πολίτες, που θα ζήσουν, σε έναν πολυσύνθετο κόσμο, όπου η εξειδίκευση σε νέες ειδικότητες παρακολουθεί τις ταχύτατες αλλαγές στην επιστήμη, την τεχνολογία, την οικονομία και την κοινωνία, επίσης τις ανθρωπογενείς αλλαγές στη φύση, τις αλλαγές του κλίματος, τη σπατάλη των φυσικών πόρων, αλλά και τις μεγάλες καταστροφές από πολέμους και την αβεβαιότητα για το μέλλον.

Δεύτερος σημαντικός λόγος, που συνδέεται άμεσα με την εκπαίδευση, είναι η οικοδόμηση βιώσιμης οικονομίας, μέσα από ένα σχέδιο παραγωγικής ανασυγκρότησης νέου τύπου. Μιλώ για ένα νέο παραγωγικό μοντέλο, που θα έχει, ως πυρήνα, την αειφορία, την ορθολογική χρήση των φυσικών πόρων, που δεν θα παράγει άχρηστα αγαθά, σκουπίδια του υπερκαταναλωτισμού, όλα αυτά, μέσα από τις απόψεις της πολιτικής οικολογίας, που θέλω να εκφράσω στο Κοινοβούλιο.

Τρίτος λόγος είναι η αξιοποίηση των δυνάμεων των νέων ανθρώπων για την οικοδόμηση μιας συνεκτικής και δίκαιης κοινωνίας, όπου η ευημερία δεν θα μετριέται, με δείκτες καταναλωτισμού, αλλά με δείκτες υγείας, πολιτισμού, πολιτιστικού επιπέδου, μακροβιότητας και άλλων συνθηκών επιβίωσης. Ένας δείκτης επιτυχίας είναι η αξιοποίηση των γνώσεων και η ένταξη των αποφοίτων στην παραγωγική διαδικασία, δηλαδή, να μην παράγει το εκπαιδευτικό σύστημα στρατιές ανέργων επιστημόνων.

Ως άνθρωπος, που προέρχομαι από το χώρο της παραγωγής, θέλω να επισημάνω μερικά πράγματα και σε σχέση με το νομοσχέδιο, αλλά και γενικά, σε σχέση με τους προσανατολισμούς, για τα ζητήματα της παιδείας. Πρώτον, η παραγωγική ανασυγκρότηση απαιτεί ενίσχυση και αναβάθμιση της τεχνολογικής εκπαίδευσης, προσαρμοσμένη στην εφαρμοσμένη επιστημονική γνώση. Υπάρχει ένα κενό, σήμερα, στην παραγωγή από κατάλληλα υψηλής κατάρτισης τεχνικά στελέχη, ενώ υπάρχει πλεόνασμα θεωρητικών επιστημών, που οδηγούνται, στην ανεργία.

Εκτιμώ ότι η συγχώνευση των δύο Τ.Ε.Ι. δεν αποτελεί τη μεγάλη τομή στο εκπαιδευτικό σύστημα. Είναι μια ακαδημαϊκή αναβάθμιση, αλλά δεν είναι ένα μέρος μιας γενικής ευρύτερης αναδιοργάνωσης της τεχνικής επιστημονικής εκπαίδευσης, που χρειάζεται η χώρα. Είναι θετικό, αλλά χρειάζεται και κάτι άλλο, πολύ ευρύτερο και πολύ πιο τολμηρό. Σήμερα, δεν έχουμε, δυστυχώς, τέτοιου επιπέδου κατάρτισης τεχνικά στελέχη, ποιοτικά τεχνικά στελέχη μέσης εκπαίδευσης, αυτούς που λέγαμε παλιά «εργοδηγούς», όπως της Σιβιτανείδιου κ.λπ..

Θέλω να κάνω μερικές επισημάνσεις. Πιστεύω ότι ο τίτλος «Πανεπιστήμιο Δυτικής Αττικής» δεν εκφράζει τον αναβαθμισμένο τεχνολογικό χαρακτήρα και το περιεχόμενο, αλλά τονίζει περισσότερο τον ακαδημαϊκό χαρακτήρα. Δεύτερον, υπάρχουν αοριστίες, που καταλαβαίνω, γιατί υπάρχουν, κυρίως όσον αφορά τα επαγγελματικά δικαιώματα, γιατί μένουμε σε ένα αναχρονιστικό πλαίσιο, που πολλά από αυτά είναι από το 1932 και δεν τα αγγίζουμε, αλλά πάλι τα στέλνουμε σε κάποιες επιτροπές. Αυτό είναι καθοριστικό σημείο για την αξιοπιστία και το κύρος και των σχολών και των πτυχιούχων.

Το νέο μοντέλο εκσυγχρονισμού γενικά της εκπαίδευσης και ειδικά της τεχνικής, απαιτεί ευρύτερη συναίνεση και της κοινωνίας και των Κομμάτων, αλλά και μεγάλες τομές. Άποψή μου είναι ότι την παραγωγική ανασυγκρότηση της χώρας εξυπηρετεί πιο καλά το υπόδειγμα της Συνθήκης της Μπολόνιας, με τα 4 χαρακτηριστικά σημεία, αναγνώριση και ισοτιμία πτυχίων, σε ευρωπαϊκό επίπεδο, βάσει πιστωτικών μονάδων για κάθε μάθημα, δηλαδή credits, δεύτερον, αξιολόγηση ποιότητας, τρίτον, τρεις κύκλοι σπουδών, δίπλωμα, μάστερ και διδακτορικό και, τέταρτον, διά βίου μάθηση μέσα στα πανεπιστήμια.

Για τη διετή επαγγελματική εκπαίδευση, θέλω να κάνω μια παρατήρηση. Οι καθηγητές, σε μεγάλο ποσοστό, να περιγράφεται από το νόμο ότι θα είναι επιστήμονες και τεχνικοί με ανάλογη επαγγελματική ενασχόληση και εμπειρία, σε αντίστοιχες παραγωγικές μονάδες. Είναι πολύ σημαντικό αυτό για την ποιότητα και το χαρακτήρα, που θέλουμε να δώσουμε σε αυτές τις σχολές. Επισημαίνω, επίσης και νομίζω ότι είναι σωστή κριτική, ότι θα πρέπει να παραμείνει το ποσοστό εισαγωγής από τα ΕΠΑΛ στο ίδιο ποσοστό, που ήταν, δηλαδή, στο 20%. Τέλος, πιστεύω ότι θα πετύχει η τεχνική και τεχνολογική εκπαίδευση, όταν στηρίζει το σχέδιο παραγωγικής ανασυγκρότησης της χώρας, σε βιώσιμη κατεύθυνση. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Πριν προχωρήσουμε στους δυο τελευταίους ομιλητές, θα ήθελα, παρακαλώ, να ακούσω τους εκπροσώπους των Κομμάτων για το θέμα, που έχει δημιουργηθεί, δηλαδή, είτε αύριο να κάνουμε διπλή συζήτηση, δηλαδή, να ακουστούν οι φορείς και, στη συνέχεια, να γίνει η κατ’ άρθρο συζήτηση, είτε, με συμφωνία όλων, να γίνει την Τρίτη η διπλή συζήτηση, κατ’ άρθρο και η δεύτερη ανάγνωση.

Το λόγο έχει ο κύριος Σκουρολιάκος.

ΠΑΝΟΣ ΣΚΟΥΡΟΛΙΑΚΟΣ (Ειδικός Αγορητής του ΣΥ.ΡΙΖ.Α.): Θα προτιμούσαμε, με συμφωνία όλων, να γίνουν οι συνεδριάσεις, την Τρίτη. Αν πάλι υπάρχει αντίρρηση, θα έρθουμε αύριο το απόγευμα.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει η κυρία Κεραμέως.

ΝΙΚΗ ΚΕΡΑΜΕΩΣ: Κύριε Πρόεδρε, δεν μιλώ μόνο εκ μέρους της Ν.Δ., αλλά μετά από συνεννόηση με 4 Κόμματα της Αντιπολίτευσης, τη Ν.Δ., τη Δημοκρατική Συμπαράταξη, το «Ποτάμι» και την Ένωση Κεντρώων, αρνούμαστε κάθετα να γίνει αύριο το απόγευμα η δεύτερη συνεδρίαση. Πολλοί Βουλευτές έχουν ήδη φύγει, συνεπώς, θέλουμε να γίνει διάλογος, αλλά αύριο δεν μπορεί να γίνει διάλογος.

Θεωρούμε τη δεύτερη συζήτηση, την Τρίτη, επίσης προσχηματική, δεδομένου ότι θα έχει μόλις προηγηθεί η συζήτηση επί των άρθρων. Την επόμενη Πέμπτη, υπάρχει νομοσχέδιο στην Ολομέλεια και προτείνω να κατατεθεί εκεί τροπολογία για την παράταση της θητείας των ιδρυμάτων, που λήγουν και να συζητηθεί στην Ολομέλεια το νομοσχέδιο. Αν δεν μπορεί ο Υπουργός, τη Δευτέρα, 26, προτείνουμε την Τρίτη, 27. Έχουν κατατεθεί πάρα πολλές τροπολογίες, στο παρελθόν, πρέπει να γίνει διάλογος γι΄ αυτό το νομοσχέδιο και, συνεπώς, προτείνουμε αυτήν τη λύση.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ο κύριος Υπουργός το άκουσε. Είναι θέμα της νομοθετικής κατασκευής και της δυνατότητας. Προχωράμε στους δύο τελευταίους ομιλητές και το συμφωνούμε μετά.

Το λόγο έχει ο κύριος Μηταφίδης.

ΤΡΙΑΝΤΑΦΥΛΛΟΣ ΜΗΤΑΦΙΔΗΣ: Θα ήθελα να συμφωνήσω με τον κύριο Γρηγοράκο, ότι, πραγματικά, η εκπαιδευτική μας πολιτική αποτελεί τον καθρέφτη του ΣΥ.ΡΙΖ.Α.. Μέσα από τις συμπληγάδες των μνημονίων και χωρίς να έχουμε, μάλιστα και την απαραίτητη νομοθετική ελευθερία, αυτό το νομοσχέδιο, που φέρνουμε σήμερα, είναι τομή στα εκπαιδευτικά χρονικά και έχει τη σφραγίδα της νομοθετικής αυτονομίας, που έχουμε αρχίσει να κατακτούμε, καθώς, παρά τις φιλότιμες προσπάθειες και των δανειστών και των συγκοινωνούντων δοχείων τους στη χώρα, άρχισε να φαίνεται «φως στην άκρη του τούνελ».

Κύριε Πρόεδρε, ακούγοντας τον κατάλογο με τους φορείς, θέλω να πω ότι θα συνέβαλε στη συζήτηση και στο φωτισμό ουσιαστικών πλευρών αυτού του νομοσχεδίου, να ήταν πιο διευρυμένος αυτός ο κατάλογος. Το λέω αυτό, γιατί δεν μπορούμε να επισύρουμε τον Κανονισμό και τον απαγορευτικό αριθμό – το έχουμε κάνει και σε άλλες συνεδριάσεις – όταν δεν πρόκειται για ένα νομοσχέδιο ρουτίνας. Νομίζω ότι, πέρα από τις συντεχνιακές αντιδράσεις, που πάντοτε υπάρχουν όταν αλλάζει η «τράπουλα», υπάρχουν και ουσιαστικές, κατά τη γνώμη μου, παρατηρήσεις, που αφορούν τη μίξη των τομέων και των μαθημάτων. Νομίζω ότι θα ήταν πολύ χρήσιμο να τα ακούσουμε αυτά.

Ελπίζω και από τους φορείς, που έχετε καλέσει, να υπάρξει η ανάλογη συμβολή. Στον ελάχιστο χρόνο, που έχω, συμφωνώντας με όσα παρουσίασε, σε σχέση ιδιαίτερα με την τεχνική εκπαίδευση, θέλω να πω, κυρία Κεραμέως, ότι ακούγεται, ως τραγική ειρωνεία, να λέτε ότι είναι το πρόταγμα της πολιτικής σας η τεχνική εκπαίδευση. Το βαρύ αποτύπωμα της πολιτικής σας στον τομέα της τεχνικής εκπαίδευσης το ζουν ακόμα και το θυμούνται οι εκπαιδευτικοί, για τους οποίους δώσαμε μια ολόκληρη μάχη, για να τους αποκαταστήσουμε, από κάθε άποψη, όταν τους θέσατε στο περιθώριο, για να ευνοήσετε την ιδιωτική εκπαίδευση και δεν το κρύβετε αυτό. Σε κάθε νομοθετική πρωτοβουλία της κυβέρνησης, να ενισχύσουμε την δημόσια εκπαίδευση, μας βγάζετε «κόκκινη κάρτα».

Θέλω να κλείσω με το εξής. Επειδή γίνεται μεγάλη κουβέντα για τη φυγή των νέων ανθρώπων και των επιστημόνων στο εξωτερικό, προφανώς, στους πιο μεγάλους ηλικιακά, μέσα σε αυτή την αίθουσα, μας θυμίζουν σκηνές, που ζήσαμε, άλλοι με τα αδέλφια μας και άλλοι και σε προσωπική βάση, αλλά νομίζω ότι μηδενίζετε μια προσπάθεια, που έχει ξεκινήσει. Να έχετε υπόψη σας ότι, πάρα τις δυσκολίες, που αντιμετωπίζουμε, αυτή τη στιγμή, ήδη, έχει αρχίσει να χαράζεται μια εθνική αναπτυξιακή στρατηγική, η στρατηγική του 2021, που, στο επίκεντρο της, είναι η αναγκαιότητα αλλαγής του αναπτυξιακού υποδείγματος και η στροφή στην οικονομία της γνώσης.

Καλό θα ήταν να αναζητήσετε και στη σχετική ιστοσελίδα, που έχει τον τίτλο, «επιλέγουμε Ελλάδα, κτίζοντας γέφυρες γνώσης και συνεργασίας», τα μέτρα, αλλά και τα κονδύλια, τα οποία θα διατεθούν, σε μια προσπάθεια να αντιμετωπίσουμε βραχυπρόθεσμα το πρόβλημα και μεσομακροπρόθεσμα, αν θέλετε, με μια εντελώς διαφορετική λογική. Στόχος αυτής της λογικής είναι η διασύνδεση των Ελλήνων του εξωτερικού με τη χώρα μας, για όσο διάστημα παραμένουν εκτός Ελλάδας, ώστε να μεταφέρουν εδώ τις γνώσεις και τις εμπειρίες, που αποκομίζουν αλλού, είτε επιλέγουν να συνεχίζουν να εργάζονται στο εξωτερικό είτε ενδιαφέρονται να επιστρέψουν ή και να επενδύσουν, στην Ελλάδα.

Είναι η προσπάθεια, που φιλοδοξεί να δημιουργήσει γέφυρες, που θα επιτρέψουν στους Έλληνες του εξωτερικού να επανασυνδεθούν με τη χώρα, μέσω της συνεργασίας, με ελληνικούς επιχειρηματικούς και επιστημονικούς φορείς. Θα κλείσω, χαιρετίζοντας, όπως ο συνάδελφος, ο Γιάννης ο Στέφος, την απόφαση του Συμβουλίου Επικρατείας, με την οποία αποκαθίσταται μια αδικία, που διέλυσε οικογένειες, επί της αλήστου μνήμης υπουργίας Αρβανιτόπουλου και περιμένουμε από την πλευρά του Υπουργείου Παιδείας να υπάρξουν οι απαραίτητες νομοθετικές πρωτοβουλίες. Να θυμίσω ότι οι Βουλευτές του ΣΥΡΙΖΑ και στο επίπεδο της Αντιπολίτευσης, αλλά και ως Κυβέρνηση, είχαμε καταθέσει σχετικές τροπολογίες, οι οποίες λύνουν το ζήτημα, χωρίς αναταράξεις και χωρίς να τιμωρούν αυτούς, που επωφελήθηκαν, δυστυχώς, από τις κραυγαλέες παρανομίες του κυρίου Αρβανιτόπουλου.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κύριος Ακριώτης.

ΓΕΩΡΓΙΟΣ ΑΚΡΙΩΤΗΣ: Η συνέχιση της νομοθέτησης, εκ μέρους του Υπουργείου Παιδείας, με τις σημερινές ρυθμίσεις, που γίνονται, έρχεται για να συνθέσουμε ένα παζλ, το οποίο είναι η λογική η δική μας στην εκπαίδευση. Τρείς βασικές μεταρρυθμίσεις, οι οποίες γίνονται, περνάνε από αυτό το νομοσχέδιο, αφορούν τις τρείς βαθμίδες εκπαίδευσης. Η πρώτη είναι στην πρωτοβάθμια εκπαίδευση, με τη δίχρονη προσχολική εκπαίδευση, η οποία είναι ένα πάγιο αίτημα χρόνων του εκπαιδευτικού κινήματος.

Στη δευτεροβάθμια, αυτή η μεταρρύθμιση, η οποία γίνεται, σε ένα επίπεδο, που φαίνεται ότι το έχει ανάγκη η ελληνική κοινωνία, στη μετα- δευτεροβάθμια εκπαίδευση, επί της ουσίας, όταν οι απόφοιτοι των ΕΠΑΛ έχουν δυνατότητα να πάνε σε αυτό το διετές, στο Κ.Ε.Ε., όπως αναφέρεται, όπου αυτό το επίπεδο, που χρειάζεται η οικονομία μας, σήμερα, λείπει. Εάν παλιότερα λέγαμε ότι αντίστοιχο επίπεδο έβγαζε η Σχολή Εργοδηγών, σήμερα, αυτό το επίπεδο δεν υπάρχει. Μέσα από την κατάρτιση των υποβαθμισμένων ΙΕΚ, έχουμε ένα πρόβλημα. Θεωρούμε ότι με αυτή την κατεύθυνση και με την εφαρμογή αυτής της μεταρρύθμισης της δίχρονης μεταλυκειακής εκπαίδευσης και κατάρτισης, νομίζω ότι θα λύσουμε αυτό το ζήτημα.

Το τρίτο είναι η προσπάθεια, που γίνεται, για την αναβάθμιση στην ανώτατη τεχνική εκπαίδευση. Η ανωτατοποίηση των ιδρυμάτων αυτών, στο επίπεδο του Πανεπιστημίου Αττικής, είναι προς αυτή την κατεύθυνση. Και οι άλλες προσπάθειες, που γίνονται και οι κουβέντες, που έχουν ανοίξει, σε όλα τα εκπαιδευτικά ιδρύματα της χώρας, προς αυτή την κατεύθυνση τείνουν. Δεν μπορώ να θεωρήσω ότι η προσθήκη ενός «Α», του 2002, μπροστά στο «ΤΕΙ», το αναβάθμισε. Η μόνη συμβολή ήταν ότι μπήκε ένα «Α», το οποίο, με καμία άλλη προσπάθεια, δεν έγινε η αναβάθμιση των σπουδών των ΤΕΙ.

Δεν μπορούμε να μιλάμε ούτε για επαγγελματικά δικαιώματα και προσόντα, τα οποία θα δινόντουσαν σε αυτά τα ιδρύματα. Τα πλαίσια, κύρια της τεχνικής εκπαίδευσης, των ΕΠΑΛ, επισημάνθηκαν, αλλά νομίζω ότι είναι ανάγκη να τα ξαναπούμε. Οι προσπάθειες, που γίνονται, για να αναβαθμιστεί και να γίνει ελκτικό σχολείο η τεχνική εκπαίδευση, στη δευτεροβάθμια εκπαίδευση, είναι αυτό το διετές Τμήμα, που φτιάχνουμε. Το ζήτημα της μαθητείας, το 5% για την εισαγωγή στα ΑΕΙ, είναι προσπάθειες, για να αναβαθμιστεί αυτό το υποβαθμισμένο της Δευτεροβάθμιας Εκπαίδευσης, που ήταν «ο φτωχός συγγενής», συνολικά, σε όλη την εκπαίδευση.

Και το τελευταίο ζήτημα, που ήθελα να θίξω, είναι των μεταγραφών. Ένα ζήτημα, το οποίο λύνει σοβαρά προβλήματα, δεν θεωρώ ότι θα δημιουργήσει σοβαρά προβλήματα. Πολλοί σπουδαστές, οι οποίοι είναι σε πολλές σχολές, θα είναι συμπωματικά άτυχο και αν θέλετε, να υπάρχουν πολλοί σπουδαστές, που θα είναι στην ίδια σχολή, ενώ συνολικά πρέπει να είναι 500-600 άτομα, τα οποία θα πρέπει να μεταγραφούν, ως αδέλφια. Άρα, δεν νομίζω ότι θα προκύψει τέτοιο ζήτημα και λύνει ένα σοβαρότατο κοινωνικό πρόβλημα.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Έκλεισε ο κύκλος των ομιλητών. Μετά από την διαβούλευση, που έγινε, καταλήγουμε στο εξής. Αύριο το πρωί, στις 9.30΄ γίνεται η ακρόαση των φορέων, την Τρίτη, γίνεται η κατ’ άρθρον συζήτηση, την Πέμπτη, η δεύτερη ανάγνωση και τη Δευτέρα, 26 Φεβρουαρίου, πάει το σχέδιο νόμου στην Ολομέλεια.

Ο κ. Φωτάκης έχει το λόγο.

ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων): Δυστυχώς, δεν είναι εδώ η κυρία Αντωνίου, θα ήθελα να την ευχαριστήσω για τα καλά της λόγια. Πάντα, όταν την ακούω, βλέπω ότι με τα λεγόμενά της κάνει μια πολύ καλή διαφήμιση του έργου, που κάνουμε στο Υπουργείο και βέβαια και του καλλιτεχνικού έργου, τώρα τελευταία ! Πάντως, πραγματικά την ευχαριστώ για τα πολύ καλά της λόγια.

Τώρα, στα σοβαρά, εκείνο, το οποίο ήθελα να πω, στο θέμα του Προέδρου του ΕΛΙΔΕΚ, θα ήθελα να μείνω ακριβώς εκεί, που έχουμε μείνει. Δεν έχει λεχθεί τίποτα παραπάνω. Υπέβαλε ο άνθρωπος, μετά από οκτώ ή εννέα μήνες, αν θυμάμαι, την παραίτηση του. Θα έλεγα ότι καλό θα ήταν να μην προχωρήσουμε, παραπέρα. Αλλά αυτό που θα ήθελα να διαβεβαιώσω, εδώ το Σώμα, είναι ότι δεν υπήρξε η οποιαδήποτε παρέμβαση, που υπονόησε η κυρία Αντωνίου, από μας, από την πολιτεία. Καμία απολύτως τέτοιου τύπου παρέμβαση.

Το ζήτημα των κανονισμών των ερευνητικών κέντρων. Πράγματι, σε ορισμένα κέντρα έχουν υπάρξει καθυστερήσεις και πάλι, δυστυχώς και ατυχώς, διότι απλώς δεν έχουν ετοιμάσει τα οργανογράμματα τους. Θα ήθελα να πω ότι αυτό ξεκινάει, κυρίως από τα κέντρα, που δεν είχαν έτοιμα τα οργανογράμματα, για να κάνουν τους εσωτερικούς κανονισμούς.

Και θα ήθελα να κλείσω, με το θέμα της εποπτείας των ερευνητικών φορέων. Ήθελα να πω, ακόμη μια φορά, ότι όταν λέμε ότι το ΕΛΙΔΕΚ είναι ανεξάρτητο ίδρυμα, το «ανεξάρτητο», δεν σημαίνει ανεξέλεγκτο. Σαφώς, ελέγχονται τα μέλη του για πράξεις, οι οποίες δεν έχουν να κάνουν με τις ιδιότητες τους, ως μέλη του επιστημονικού συμβουλίου ή πράξεις, οι οποίες έρχονται σε αντίθεση με τη δανειακή σύμβαση, που υπάρχει με την Ευρωπαϊκή Τράπεζα Επενδύσεων. Στη συγκεκριμένη περίπτωση, αυτό το οποίο κάνουμε, δεν κάνουμε τίποτα άλλο από αυτό που συμβαίνει με άλλους φορείς, με πανεπιστήμια και ερευνητικά κέντρα, όπου ο ίδιος ο Υπουργός, αν διαπιστώσει τέτοια παραπτώματα από κάποιον π.χ. πρύτανη, και είχαμε πρόσφατα ένα τέτοιο παράδειγμα, μπορεί να το παύσει. Για τέτοιου τύπου παραπτώματα μιλάμε. Μιλάμε για εποπτεία και όχι επέμβαση, πάνω στο συγκεκριμένο έργο.

Και για το γενικότερο σχόλιο, θα ήθελα να πω το εξής. Το ΕΛΙΔΕΚ είναι ένα μοναδικό πείραμα δημοκρατίας, στον ερευνητικό χώρο. Η ίδια κοινότητα, από τα κάτω, δημιουργεί τις βάσεις για τη διαμόρφωση του ερευνητικού τοπίου της χώρας. Και λέω «μοναδικό», γιατί ακόμη ούτε και σε μεγάλα ιδρύματα γνωστά της Αμερικής όπως το NSF, δεν συμβαίνει αυτό που συμβαίνει εδώ, αφού όλη η δομή του ΕΛΙΔΕΚ και η ηγεσία του εκλέγεται. Εκλέγεται από μέλη της ερευνητικής κοινότητας, με όσα περιγράφει ο νόμος. Στο NSF, για παράδειγμα, τον πρόεδρο του NSF τον επιλέγει ο εκάστοτε πρόεδρος των Ηνωμένων Πολιτειών. Εδώ, δεν συμβαίνει αυτό. Επομένως, θα ήθελα να το τονίσω αυτό και να πω ότι αναγκαστικά, σε ένα τέτοιο νέο εγχείρημα, σε ένα νέο τέτοιο πείραμα, το οποίο έχει αποκτήσει τέτοια δυναμική, που και αλλού θέλουν να το αντιγράψουν, σαφώς θα πρέπει να γίνονται παρεμβάσεις και διορθωτικές κινήσεις.

Σαφώς, όπως ανέφερα και στην πρωτολογία μου, υπήρξαν χιλιάδες προτάσεις, που δεν τις περιμέναμε και που δείχνουν ακριβώς το έλλειμμα, που είχε υπάρξει, όλα τα προηγούμενα χρόνια, χωρίς καμία προκήρυξη.

 Διψάει, λοιπόν, η ερευνητική κοινότητα για έργα. Προσπαθούμε, με τις δοσμένες συνθήκες, τις δύσκολες οικονομικές συγκυρίες, να δώσουμε αυτές τις ευκαιρίες, να δώσουμε αυτές τις δυνατότητες και κυρίως να μην απογοητεύονται οι νέοι επιστήμονες. Και όπως σας είπα, είναι το πρώτο δείγμα που αχνοφάνηκε για την επιστροφή μιας πορείας και θα έχουμε και άλλα να πούμε στη συζήτηση κατ΄ άρθρον και στην Ολομέλεια.

 ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Τον λόγο έχει ο κύριος Γαβρόγλου.

 ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Λοιπόν, καταλαβαίνω ότι πάμε για Τρίτη, Πέμπτη και Ολομέλεια, τη Δευτέρα. Εμείς θα εξαντλήσουμε τις δυνατότητες να δούμε, αν με υπουργική απόφαση, μπορεί να λυθεί το θέμα, χωρίς τροπολογία. Αν μπορεί να λυθεί, προφανώς, θα το κάνουμε, με υπουργική απόφαση.

Κάτι που νομίζω ότι εκφράζει όλη την αίθουσα, είναι ότι η σημερινή συζήτηση μας γίνεται, κάτω από αυτό το τραγικό συμβάν, στη Φλόριντα των Ηνωμένων Πολιτειών. Και νομίζω ότι είναι ένα πράγμα, που, πέρα από τη θλίψη, πραγματικά, τη μεγάλη θλίψη, που μας δημιουργεί, πρέπει να μας βάλει και σε πάρα πολύ σοβαρούς προβληματισμούς, ειδικά για αυτά τα φαινόμενα, που είναι, βεβαίως, μια ακραία τους μορφή αυτή, αλλά θέλει πάρα πολύ μεγάλη σκέψη.

Τώρα, ορισμένοι συνάδελφοι έχω την αίσθηση ότι μπέρδεψαν τις ομιλίες, εκτός αν δεν ετοίμασαν ομιλία για σήμερα και ήταν η ομιλία του νομοσχεδίου, που ψηφίσαμε, τον Αύγουστο. Μου φαίνονται ολόιδια αυτά.

Οι γνωστές λέξεις, δηλαδή, «έλλειψη ακαδημαϊκότητας», «ψηφοθηρικό», «λαϊκισμός», και τα λοιπά. Το αποτέλεσμα στο τέλος είναι ότι οι ίδιοι συνάδελφοι, που τα λένε, ψηφίζουν πολλές από τις διατάξεις, τις οποίες κατηγορούν. Δεν το καταλαβαίνω αυτό. Αλλά θα ήθελα να είμαστε και λίγο πιο σοβαροί, όταν π.χ. η Ν.Δ. λέει ότι «πυρήνας της πολιτικής της είναι η αναβάθμιση της τεχνολογικής εκπαίδευσης.» Από πότε, αναρωτιέμαι; Τα είπε ο κ. Μπαξεβανάκης. Από τότε που έκλεισαν οι ειδικότητες, επί Ν.Δ.; Από τότε, που απολύθηκαν οι άνθρωποι της τεχνικής εκπαίδευσης ή από τότε που «στραμπουλήχθηκαν» τα Τ.Ε.Ι.; Γιατί τα Τ.Ε.Ι. «στραμπουλήχθηκαν», δεν ήταν διοικητικές ρυθμίσεις αυτά.

Σας θυμίζω τι ακριβώς έγινε. Ήταν «αποφασίζουμε και διατάζουμε» και όταν οι τοπικές συνθήκες δεν το επέτρεπαν, πάρθηκαν πίσω αποφάσεις και τα λοιπά και τα λοιπά. Αυτό, λοιπόν, που λέμε είναι ότι υπάρχει ένα σοβαρό πρόβλημα, στη χώρα, για την Τεχνολογική Εκπαίδευση. Και υπάρχει αυτό το πρόβλημα, παρόλο που κάθε λίγα χρόνια όλοι λένε «μα, πρέπει να αναβαθμιστεί». Γιατί δεν έχει αναβαθμιστεί τόσο καιρό; Φταίει ο ΣΥΡΙΖΑ και γι' αυτό;

Τώρα, κυρία Κεραμέως, χωρίς να θέλω να είναι προσωπικό αυτό, που θα πω, εγώ πιστεύω ότι έχετε εποπτεία της εκπαίδευσης. Ο Πρόεδρος του Κόμματός σας δεν έχει. Το έχω δηλώσει δημόσια. Και γι' αυτό, ειδικά από σας, χρειάζεται πολύ μεγάλη προσοχή. Λέτε ότι υπονομεύεται η Τεχνική Εκπαίδευση, επειδή ζητάμε τα παιδιά να κάνουν και θεωρητικά μαθήματα. Μπορείτε να πάτε να δείτε τα προγράμματα σπουδών των καλύτερων πολυτεχνείων στον κόσμο, των καλύτερων Τ.Ε.Ι. στον κόσμο, τι θεωρητικό υπόβαθρο έχουν;

Τι νομίζετε; Εμπειρικούς φτιάχνουμε; Η Τεχνολογική Εκπαίδευση είναι να πηγαίνουμε στα εργαστήρια και να μαθαίνουμε πέντε δεξιότητες; Θέλει μεγάλη προσοχή, όταν μιλάμε για την αναβάθμιση της Τεχνολογικής Εκπαίδευσης.

Σχετικά με τα επαγγελματικά δικαιώματα, νομίζω ότι το δηλώσαμε. Εάν υπάρχει κάποια ερώτηση να τεθεί, ως ερώτηση, για να μην υπάρχει σκιά επ΄ αυτού του ζητήματος. Ήταν σαφέστατη η τοποθέτηση και νομίζω ότι μόνο σύγχυση δημιουργούν τέτοιου είδους πράγματα.

Τώρα, ερωτηθήκαμε για τα Βιοϊατρικά. Εδώ είναι η δημιουργία ενός νέου Τμήματος, το οποίο, κατ' αρχήν, θα πρέπει να χειροκροτήσουμε, γιατί είναι ένα νέο Τμήμα αυτό που γίνεται και σε αυτό θα υπάρχουν κατευθύνσεις και μην υποβαθμίσουμε τις διάφορες κατευθύνσεις. Αντιθέτως, λέμε ότι θα υπάρχουν και κοινά μαθήματα στα πρώτα έτη, όπως γίνεται σε όλα τα μέρη του κόσμου. Επιμένω σε αυτό και ευτυχώς, υπάρχει το διαδίκτυο και μπορείτε να δείτε όλα αυτά τα προγράμματα σπουδών.

Εγώ δεν κατάλαβα, γιατί κατηγορηθήκαμε, ότι η απόφαση του Τεχνικού Επιμελητηρίου είναι μια κριτική στο εγχείρημα. Αντιθέτως, η απόφαση του Τεχνικού Επιμελητηρίου υποστηρίζει αυτό, διότι ακριβώς το ίδιο λέμε και εμείς. Τι εννοούμε σε αυτό; Η απόφαση του Τεχνικού Επιμελητηρίου δεν είναι το ίδιο με την απόφαση του Πολυτεχνείου και λέει ότι θα πρέπει στα πτυχία να αναγράφεται ότι είναι επιπέδου 7 τα πενταετή και επιπέδου 6 τα τετραετή. Ακριβώς αυτό θα γίνει, διότι είναι σωστό, δίκαιο και αντανακλά την πραγματικότητα.

Εκπόνηση μελέτης βιωσιμότητας όχι μία, αλλά δύο, οι οποίες θα κατατεθούν στα πρακτικά, η μία είναι από το Εργαστήριο Εκπαίδευσης και Εφαρμογών Λογιστικής του Πανεπιστημίου Αθηνών και η άλλη είναι από τη Γενική Διεύθυνση Προγραμματισμού και Ηλεκτρονικής Διακυβέρνησης του Υπουργείου, για τα οποία, βεβαίως, δε δώσαμε και χρήματα και οι άνθρωποι - ειδικά το Εργαστήριο Εκπαίδευσης και Εφαρμογών Λογιστικής - το έκαναν απολύτως δωρεάν και τους ευχαριστούμε πολύ και δημόσια.

Χωρίς να ακολουθούμε, κατά γράμμα, αυτά που μας λένε τα διάφορα όργανα, έχει μια σημασία, ότι εδώ έχουμε ομόφωνες αποφάσεις των δύο Συγκλήτων και κοινή συνεδρίαση των δύο Συγκλήτων. Υιοθετήσαμε το 100% των προτάσεων; Όχι. Υιοθετήσαμε τη μεγάλη πλειοψηφία, τον πυρήνα των προτάσεων; Ναι. Πιστεύουμε ότι έτσι λειτουργεί η δημοκρατία. Οι πονηροί θα πουν – ελπίζω εκτός Αίθουσας – «μα, τι περίμενες, να μην είναι ομόφωνες οι αποφάσεις των Συγκλήτων;» Εάν νομίζουν αυτό, ας μείνουν με το ερώτημα. Η δική μας απάντηση είναι ότι σεβόμαστε τις διαδικασίες και τις αποφάσεις των Συγκλήτων.

 Σχετικά με την ΑΔΙΠ, δεν θέλω να μην απαντήσω σε κανένα ερώτημα, για να μη θεωρηθεί ότι αποφεύγουμε την απάντηση. Πρώτον, υπήρχε αξιολόγηση αυτών των Τμημάτων. Γιατί τα Πανεπιστημιακά τμήματα πρέπει να είναι έξω από αυτή τη διαδικασία; Θέλετε να ξαναγίνουν αξιολογήσεις όλων των Ιδρυμάτων; Να γίνουν. Η ΑΔΙΠ, όμως, έχει μια πολύ συγκεκριμένη δουλειά, όχι να λέει, αν κάτι πρέπει να γίνει Πανεπιστημιακό Τμήμα ή όχι, αλλά να το αξιολογήσει, σύμφωνα με τα κριτήρια, που υπάρχουν. Η Πρόεδρος της ΑΔΙΠ ήταν, όπως γνωρίζετε, μέλος της Επιτροπής, που μελέτησε αυτό το εγχείρημα. Γιατί ο Υπουργός διορίζει τη διοικούσα Επιτροπή; Ας μην πάρω σοβαρά το ερώτημα αυτό ! Πρώτον, διότι έτσι γίνεται, σε όλα τα καινούργια ιδρύματα, σε όλα τα μέρη του κόσμου, από γενέσεως κόσμου. Δεύτερον, εάν θέλετε να επιμένετε ότι πρώτα πρέπει να γίνουν οι εκλογές κ.λπ., είναι σαν να λέτε π.χ. να διαλυθούν τα πάντα, μέχρι όλες αυτές οι χρονοβόρες διαδικασίες να ολοκληρωθούν και να μη γίνει τίποτα. Ακολουθούμε το νόμο, ακολουθούμε την παράδοση και ακολουθούμε την ακαδημαϊκή τάξη.

Το επιχείρημα, που πραγματικά με παραλύει, είναι αυτό που λέτε ότι «κάνετε όλη την ιστορία, πάτε από τα 46 τμήματα στα 26 και η μόνη εξοικονόμηση που κάνετε, ήδη, 27,5 χιλιάδες ευρώ». Μα, νομίζετε ότι το κάνουμε, για να εξοικονομήσουμε χρήματα; Αυτός είναι ο στόχος της Κυβέρνησης του ΣΥΡΙΖΑ; Σας παρακαλώ. Εμείς όχι μόνο δεν εξοικονομούμε χρήματα, αλλά δίνουμε και πρόσθετα. Κοιτάξτε τη νέα κατανομή, διότι αυτά τα εγχειρήματα, χωρίς λεφτά, δεν γίνονται.

 Τα άλλα ήταν η «ΑΘΗΝΑ». Η «ΑΘΗΝΑ» ήταν για να δώσουμε εξετάσεις, πώς πετσοκόβουμε και έχουμε ένα νέο χάρτη. Εμείς δεν λέμε αυτό και δεν πρόκειται να κάνουμε αυτό. Εμείς έχουμε, ήδη, δώσει 14 εκατομμύρια, θα αυξήσουμε φέτος, για πρώτη φορά, 50% τη χρηματοδότηση των Πανεπιστημίων και το βλέπουμε αυτό, δεν είναι υποσχέσεις. Αυτά, λοιπόν, τα εγχειρήματα δεν είναι εγχειρήματα λογιστικού τύπου, είναι εγχειρήματα ακαδημαϊκού τύπου. Ας το καταλάβουμε αυτό το πράγμα.

Θα απαντήσω τώρα στον κ. Γρηγοράκο, για το θέμα αυτόνομης δυνατότητας, για διδακτορικά αυτών των Τμημάτων. Πράγματι, όπως ξέρετε, πριν δέκα μέρες, ολοκληρώθηκαν οι διαβουλεύσεις της Επιτροπής και υπάρχει ένα ολόκληρο κείμενο, που θέτει τα κριτήρια, με βάση τα οποία θα αποφασιστεί και έχει γίνει πρώτη φορά. Τα Πανεπιστήμια ακόμη και τα Τ.Ε.Ι. δεν πρέπει να είναι θεσμοί μονοσήμαντοι προς την αγορά εργασίας. Καλλιεργούν και μορφώνουν τους πολίτες και ξέρουμε πόσοι πολλοί, σε όλες αυτές χώρες, που αναφέρετε – και πάλι δεν είναι για εσάς, κύριε Γρηγοράκο – δεν ακολουθούν το πτυχίο τους και μάλιστα σε χώρες, που η ανεργία είναι πάρα πολύ χαμηλή. Τι είναι αυτοί; Τρελοί ή πετάνε τα λεφτά τους; Άρα, έχουν μια άλλη αντίληψη για την Ανώτατη Εκπαίδευση και αυτή θέλουμε να ενισχύσουμε και εμείς.

Δε θα σχολιάσω – και το κλίμα νομίζω ότι είναι κατά τι βελτιωμένο – περί ψευδοεπιδομάτων για τους ανέργους, περί πελατειακών, περί ψηφοθηρικών κ.λπ.. και θα προχωρήσω παρακάτω. Εκείνο, όμως, που έχει μεγάλη σημασία είναι ότι όταν αναφέρουμε εδώ διάφορες χώρες και διάφορα συστήματα, να λέμε και αν ορισμένα από αυτά είναι πολύ σκληρά ταξικά συστήματα. Ταξικά συστήματα σημαίνει ότι από πάρα πολύ νωρίς στη ζωή των νέων γίνονται επιλογές, που βάζουν φραγμούς. Στην Ελλάδα, σε όλες τις κυβερνήσεις, υπάρχει μια τάση να μην υπάρχει αυτή η σκληρή ταξικότητα στην εκπαίδευση και αυτό πρέπει όλοι μας να το προστατεύσουμε και αυτή είναι η ουσία της εκπαίδευσης.

Τώρα ο κ. Δελής με εντυπωσίασε, σήμερα, με μια σημειολογικού χαρακτήρα παρέμβασή του, που λέει ότι «εμφανίζονται λέξεις, όπως βιωσιμότητα και αποτελεσματικότητα, που προσιδιάζουν με επιχειρηματικότητα». Εγώ, κάθε μέρα, που διαβάζω το «ΡΙΖΟΣΠΑΣΤΗ», διαβάζω πάρα πολύ συχνά τη λέξη «ισότητα». Το ίδιο είναι και σε κάθε Ευαγγέλιο, που διαβάζετε, κάθε Κυριακή, στις εφημερίδες.

Εγώ, λοιπόν, δεν θα πω ότι ο λόγος του Κ.Κ.Ε. προσιδιάζει με το λόγο της Εκκλησίας. Γι' αυτό λέω να είναι πολύ προσεκτικός και αυτού του τύπου οι επισημάνσεις να είναι ακόμη προσεκτικότερες. Έθιξε κάτι άλλο, όμως, που έχει σημασία και είναι οι έκτακτοι στα Τ.Ε.Ι. και ότι θα πρέπει να βρεθεί λύση για τους έκτακτους στα Τ.Ε.Ι.. Δεν είναι ένα πράγμα, το οποίο έχουμε αγνοήσει, είναι ένα πράγμα που ψάχνουμε. Είναι άνθρωποι, που δουλεύουν, πολλά χρόνια, είναι άνθρωποι, που έχουν στηρίξει τα εργαστήρια και πραγματικά εξαντλούμε όλες τις δυνατότητες, για να βρεθεί μια πραγματική λύση σε αυτό.

Ο κ. Μαυρωτάς έθεσε το ερώτημα από την αρχή και που είναι ένα πολύ ενδιαφέρον ερώτημα: Χρειαζόμαστε Τ.Ε.Ι., ως χώρα; Ξέρετε, να το συζητάμε αυτό το ερώτημα, μόνο για την απάντηση αντίστοιχων ερωτημάτων, πρέπει κανείς να βάλει και στη ζυγαριά την ιστορία της χώρας και την ιστορία των θεσμών, γιατί δεν είναι αυτά ερωτήματα, που μπορούν να λυθούν ή να απαντηθούν εν κενώ. Έχω την αίσθηση ότι ένας από τους λόγους, που δεν μπορέσαμε, επί δεκαετίες, να απαντήσουμε πειστικά όλοι μας, σε αυτό το ερώτημα, είναι γιατί το αποκόβουμε από το κοινωνικό και κυρίως το ιστορικό του παρελθόν το θέμα της τεχνικής εκπαίδευσης. Λέω, λοιπόν, ότι είναι ένα πολύ σοβαρό θέμα πλην, όμως, αν το συζητήσω με αυτούς τους όρους, νομίζω ότι θα συμφωνήσουμε σε πάρα πολλά απ’ όσα πάμε να κάνουμε.

Τελειώνοντας, θα ήθελα να αναφερθώ στο θέμα των αδελφών. Υπάρχει ένα πολύ σοβαρό ζήτημα, πολλές οικογένειες δεν μπορούν να σπουδάσουν τα παιδιά τους, λόγω οικονομικών δυσχερειών. Δεν μπορούμε σε αυτό το κτίριο εδώ, σε αυτή την Αίθουσα, να είμαστε αδιάφοροι επί του θέματος και ούτε να λέμε ότι η λύση είναι περισσότερες εστίες, περισσότερα επιδόματα κ.λπ.. Στη σημερινή πραγματικότητα, δεν είναι λύσεις αυτές. Βεβαίως, και εμείς θα θέλαμε να έχουμε περισσότερες εστίες. Ξέρουμε όλοι, όμως, ότι θέλουμε να έχουμε σοβαρό πρόγραμμα εστιών, το οποίο είναι ένα δεκαετές πρόγραμμα και ξέρετε πολύ καλά ότι το καταστρώνουμε. Υπάρχουν δύο κατηγορίες προβλημάτων. Η μία κατηγορία είναι οι οικογένειες, που έχουν παιδιά και σπουδάζουν σε διαφορετικές πόλεις. Δεν μπορούμε, στη σημερινή πραγματικότητα, να δεχτούμε ότι συντηρούν, πάνω από ένα σπίτι, πάνω από το δικό τους. Κάνουμε, λοιπόν, μια προσπάθεια να γίνει ένα σπίτι, εκτός από εκεί που μένουν οι γονείς και οι άνθρωποι, που έχουν πολύ περισσότερα προβλήματα, να μπορούν να έρχονται εκεί, που είναι οι γονείς. Εκεί που δεν υπάρχουν Πανεπιστήμια και μένουν οι γονείς είναι ένα πρόβλημα, που προσπαθούμε και εκεί να βρούμε μια λύση στο νομοσχέδιο. Άρα, θα παρακαλούσα, πάρα πολύ, να σεβαστούμε το πρόβλημα αυτών των οικογενειών.

Το δεύτερο πρόβλημα είναι ότι πολλές οικογένειες, με πολύ σοβαρά οικονομικά προβλήματα, έχουν π.χ. ένα παιδί, που σπουδάζει και δεν μπορούμε ακόμα να λύσουμε το πρόβλημα αυτών των οικογενειών. Αυτό εγώ το λέω και ταυτοχρόνως, αισθάνομαι και ένοχος προς αυτές τις οικογένειες. Υποσχόμαστε ότι θα φέρουμε νομοθετική ρύθμιση και ελπίζω να την κάνουμε όλοι μαζί, για να ισχύσει από το Σεπτέμβριο, διότι αν δεν έχεις άλλου είδους κοινωνικά μόρια, όπως ασθένεια, προβλήματα με γονείς κ.λπ., είναι δύσκολο να συμπληρώσεις εκείνα τα μόρια, που επιτρέπουν να κάνεις τη μετεγγραφή σου.

Άρα, με αυτό το νομοσχέδιο, λύνουμε το θέμα των αδελφών και πολύ σύντομα, με μια διάταξη, θα λύσουμε και το πρόβλημα των οικογενειών, που έχουν ένα πολύ χαμηλό εισόδημα, δεν πειράζει πού είναι τα παιδιά τους, αλλά να έρχονται και να ζουν μαζί τους.

Καταλαβαίνω ότι υπάρχει ένα πρόβλημα με τα Πανεπιστήμια. Να καθίσουμε, λοιπόν, με τα Πανεπιστήμια - έχουμε αρκετές στατιστικές - και να πούμε ότι «Χ Τμήμα, αν εσύ πάρεις τόσο από κόσμο», γιατί ξέρουμε από τις στατιστικές ότι περίπου θα είναι και οι επόμενες κ.λπ. «τι χρειάζεται να πάρεις κάποια πρόσθετα χρήματα και κάποιες πρόσθετες θέσεις διδακτικού προσωπικού». Να κάνουμε αυτή τη στατιστική. Βέβαια, εμείς την έχουμε κάνει ατύπως και τα νούμερα είναι διαχειρίσιμα. Αυτό, αν το συζητήσουμε και με τα Πανεπιστήμια, με έναν ήρεμο τρόπο, θα τους δώσουμε εκείνες τις υλικοτεχνικές ή, τουλάχιστον, τις υλικές βοήθειες, χρήματα και προσωπικό, ώστε να λύσουμε, όχι το πρόβλημα να έρχονται όλοι να σπουδάζουν στην Αθήνα, αλλά το πρόβλημα των οικογενειών, που δεν έχουν λεφτά να σπουδάσουν τα παιδιά τους και πρέπει αυτό να το σεβαστούμε πάρα πολύ, ως πρόβλημα. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Σας ευχαριστώ πολύ.

Κυρίες και κύριοι συνάδελφοι, θα ήθελα να σας ενημερώσω για τις επόμενες συνεδριάσεις. Αύριο, η συνεδρίαση θα γίνει στις 9:30΄, το πρωί, την Τρίτη, 20.2.2018, στις 12:00΄ και την Πέμπτη, 22.2.2018, στις 10:30΄, στην Αίθουσα «Προέδρου Αθανασίου Κωνστ. Τσαλδάρη (223).

Λύεται η συνεδρίαση.

 Στο σημείο αυτό, ο Πρόεδρος της Επιτροπής έκανε την γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ακριώτης Γιώργος, Αναγνωστοπούλου Αθανασία, Καρακώστα Εύη, Βαγενά Άννα, Βάκη Φωτεινή, Γεννιά Γεωργία, Ριζούλης Ανδρέας, Κωνσταντινέας Πέτρος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Πάντζας Γεώργιος, Παπαδόπουλος Χριστόφορος, Σεβαστάκης Δημήτριος, Σκουρολιάκος Παναγιώτης (Πάνος), Στέφος Ιωάννης, Τζούφη Μερόπη, Φίλης Νικόλαος, Ανδριανός Ιωάννης, Αντωνίου Μαρία, Αυγενάκης Ελευθέριος, Βλάσσης Κωνσταντίνος, Καραμανλή Άννα, Τσιάρας Κωνσταντίνος, Κεραμέως Νίκη, Γρηγοράκος Λεωνίδας, Κωνσταντινόπουλος Οδυσσέας, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Λαμπρούλης Γεώργιος, Δελής Ιωάννης, Κατσίκης Κωνσταντίνος, Μεγαλομύστακας Αναστάσιος και Μαυρωτάς Γεώργιος.

Τέλος και περί ώρα 19.15΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΔΗΜΗΤΡΙΟΣ ΣΕΒΑΣΤΑΚΗΣ ΠΑΝΟΣ ΣΚΟΥΡΟΛΙΑΚΟΣ**